text
stringlengths 0
38.1k
|
|---|
خاطرة بعد سنوات من إنشاء الصفحة
الصفحة هذي كي خممت فيها أوائل عام 2011، كان هدفها أولا تفييق الناس بتفاهة وعود بعض السياسيين، يعني في الانتخابات عامتها (و للأسف في 2014 ايضا) الشعب التونسي تعرض لقصف عنيف بوعود اقتصادية مضحكة... التفييق، يمر أساسا بالتثقيف، لكن دون الحياد عن هدف الصفحة و هو انو نعلقو أساسا على وعود و تصريحات الي يقولوها السياسيين للتوانسة. ..
الصفحة قبل ما يبرتاجيو منها بيغا و هيثم المكي و مروان بلحاج، كانوا فيها 4 كعبات، فاهميني و فاهمهم، صار البرتاج، و برشا ناس تكرمت و اعطات من وقتها و اهتمامها للصفحة، و بالطبيعة التوجهات مختلفة متاع الي شرفونا بالمتابعة...
الخلاصة الي خرجت بيها، انو التثقيف، يعجب الناس الكل، لكن لما ننقدو السياسيين، ينقسمو الناس لنوعين :
* نوع يمثل الاغلبية الحمدوالله، يقبل بروح رياضية و لو ما يعجبوش أي نقد للحكومة سواء في مواضيع تهم المال العام كيما منحة تونيسار الي استفادت منها ار فرانس و طريق بنزرت و أنهج الأحياء المجاورة، و ديون البنوك، و ديون القطاع السياحي، و زيادة جور النواب عمناول، و كلفة مؤتمر الاستثمار الي مرة من مليون دينار إلى 4 ملاين و 860 الف دينار، و حكاية الكلام الغالط الي قالاتو النائبة صابرين القوبنطيني حول مجلس النواب و غيرهم من الحكايات الي تمس الحكومة و الأحزاب الحاكمة... النوع هذا يقبل زادا بكل روح رياضية و لو ما يعجبوش كل المقالات الي تثبت بالدليل انو حكاية مليار رفيق عبد السلام ( بوشلاكة ) هي حكاية من الحيط و يقبل المقالات الي تثبت بالدليل انو حكاية ال870 مليار فلوس تليكوم الي قالو أنها ضاعت في عهد الترويكا، هي حكاية عالحيط و متأتية من فهم خاطئ لتقرير دائرة الحسابات، يقبل يقرا تفسير مبسط لموضوع الصكوك الإسلامية و أنها آلية ممتازة ما فيها حتى خطر على توتس... الحاصل نوعية العباد هذي تقبل بروح رياضية كل المواضيع، و لما ما تعجبهاش المواضيع تناقش الفكرة دون اتهامات غبية
النوع الثاني و هو أقلية و الحمدلله: يشيخو على أي نقد للحكومة و الأحزاب الحاكمة و النداء بالذات، يشيخو على نقد سياسيين معينين، و يبرتاجيو و يثنيو على نزاهة الصفحة لما تهبط مقالات تبرأ أحزابهم أو السياسيين الي يتبعو فيهم،
لكن بقدرة قادر، لما الصفحة تهبط نقد لكلام السياسيين الي يتبعو فيهم (كيما بينا و فسرنا انو كلام السيدة سامية عبو حول كتلة أجور الميزانية متاع 10 شهور برك لخداع صندوق النقد الدولي هو كلام مضحك ينم عن جهل بالمالية العمومية) أو (لما انتقدنا السيد عدنان منصر الي متقلق كيفاش الحكومة في قانون المالية عملت مشاكل مع "قطاعات مؤثرة"، ) وقتها مرضى الأحزاب و الزعامات يهبلو على الصفحة، و يتذكرو انها صفحة تثقيفية اقتصادية و يذكروها بأنها ما لازمهاش تجبد السياسيين و ما لازمهاش تحكي في السياسة
و الا لما الصفحة تساند الحكومة في حاجات ظاهرة لصالح البلاد هذي كيما مؤتمر الاستثمار او كيما مشروع قانون المالية الي تعطات فيه مقترحات تمس مشاكل، بن علي و جبروتو ما تجرأش عليها، مقترحات حتى لو ما تعداتش، تثبت انو الحكومة خدمت مع خبراء نزهاء بعيدا عن شطحات و مصالح الأحزاب الي حطتها، مقترحات لما ما تعداتش شوهت صورة الأحزاب الحاكمة، لما الصفحة دافعت على الحكومة في المواضيع هذي، مرضى الأحزاب و جماعة لاااااااا، الي هوما بيدهم كانوا يطلبوا للمقالات الناقدة للحكومة و المبرئة لجماعتهم، كالعادة أطلقوا عقدهم و اتهاماتهم في هاو نداء هاو يبيّض في الحكومة هاو صفحة سياسة....
الحاصل، النوع الاولاني، يعني الأغلبية، نقلهم شرفتونا بمتابعتكم، و نقاشكم و اختلافكم، انتم سبب تواصل الصفحة
النوع الثاني، نقلهم أيضا شرفتو الصفحة، لكن الرد الوحيد على تعاليقكم باش يكون 👍 عملاقة، لأني بصراحة أكره الجدل مع من يفكرون بعقول غيرهم....
في الويكاند بإذن الله نعملو تلخيص لما بقي من مشروع قانون المالية
تصبحون على خير |
السلام عليكم
إعادة للتذكير :
ردو بالكم على الفصل 55 من قانون المالية، ركزوا معاه مليح، ركزوا يمشيش ينحِّيُوه في مجلس النواب، هذا من الفصول المهمة جدا لمقاومة التهرب الجبائي، و الخوف انو غياب الزوبعة حوله، يسمح بإمكانية إلغاءه أو تحويره و ما يركز معاه حد...
الفصل هذا يقول، انو التعريف بالإمضاء في عقود بيع و شراء العقارات و الأصول التجارية ( fonds de commerce ) ما عادش يصير في البلدية و إنما حصريا في القباضة المالية...
العملية هذي باش تمكن أولا من فرض إجبارية التسجيل على الناس إلي كانت قبل ما تسجلش في عقاراتها بدوافع مختلفة : أما عمليات بين العائلة، أما الانتظار حتى سقوط حق الدولة بالتقادم، أو إخفاء تنامي الثروة، أو تبييض الأموال بشراء عقارات و أصول تجارية... و الإجراء هذا باش يفرض على البايع و الشاري إعطاء حق الدولة طال الزمان أو قصر...
القباضة بالطريقة هذي، باش يصبح عندها كل العمليات، و لما تصير عملية تدقيق على حد، ما عادش ترسي في مجهود جبار و وقت و ناس تخدم لحصر الثروة، كل شي في السيستام، و يكفي ضغطة زر باش يخرج كل شي... |
السيد عدنان منصر قالكم الحكومة هذي عملت لروحها مشاكل و شرات المشاكل مع الفئات الاجتماعية الكل، و عملت عرك مع قطاعات مؤثرة في البلاد....
أي والله قلت الحق، حكومة تجرأت على ملفات شائكة تمس مناطق سوداء، و انت ما شاء الله عليك هاك فيّقتنا انو ما حقهاش
الحاصل انا لا أثق في أي سياسي لأنهم في تونس لا يبحثون إلا على تزيين صورهم من اجل كرسي الانتخابات و بعيدا عن الصالح العام |
السيد نائب الجبهة الشعبية الأستاذ المحامي أحمد الصديق معلقا على قانون المالية، هذا قانون تعمل بضرب القطاعات في بعضهم، تضرب في المحامين باتحاد الشغل و الأطباء بالمحامين و اتحاد الشغل في الاطباء، |
هزُلَت، النواب يسقطون فصل جباية المحاماة |
اعادة بعد ما سمعت السيد المحامي الي قال توا على قناة التاسعة انو رفضهم لقانون المالية هو دفاع عن المواطن و الوطن و العدالة :
كليمتين للسادة المحامين الافاضل و باقي المهن الحرة:
انا انزهكم عن التهرب الجبائي... لا وجود لتهرب جبائي في قطاع المهن الحرة...
سبق رفضتو، مبدأ ورقة أتعاب مرقمة على كل عملية كيفكم كي الخبراء المحاسبين (و المقصود هوني موش انو الخبراء المحاسبين رافضين، المقصود هو رفض المحامين انهم يكونو كيفهم كيف الخبراء المحاسبين و يقدمو وثيقة مرقمة عن كل عملية)، و الفصل عمناول وقع افراغه من محتواه بعد رفضكم
فما مبدأ قانوني في المنظومات الجبائية المبنية على التصريح التلقائي، باعتبار القانوني يعطي الثقة في دافع الضرائب انو وحدو وحدو يمشي للقباضة و يقول راني صورت كذا السنا، فمن الطبيعي انو من الجهة المقابلة، نفس القانون يمكن إدارة الجباية من الآليات اللازمة للتثبت من حقيقة هذه التصاريح...
انتم حاليا تدفعون الضريبة على الدخل بنفس النسب التي يدفعها المواطن التونسي في كل شبر من تراب تونس، و لا أتصور أنكم تريدون دفع ضريبة بنسب أقل من باقي المواطنين....
بعد هذا، سأحدثكم عن طلب لو سمحتم، المطلوب هو ايجاد اجراء يمكن إدارة الجباية من التثبت من مصداقية تصاريحكم بالمليم، بطريقة حسابية لا مكان للنية الطيبة و لا لخرافة نبل المهنة فيها و لا مكان فيها لمنطق احنا نخدمو ساعات بلاش و لا منطق نحن حارس لندرا شنوا :
مثلا الشهار، شهريتو معروفة و الضرائب تتقصلو من المورد، الشركات تملك محاسبة تمكن إدارة الجباية أنها تشد المتهربين بالكمشة عاجلا أم آجلا، التجار، رقم الفاتورة و المعرف الجبائي عليها يمكن من كشف المتهرب عاجلا أم آجلا، العدول يحطو في المعرف الجبائي و اسم الحريف في دفاتر مرقمة و عمرنا ما نهار سمعناهم يشكيو من سر المهنة و لا من الضرائب... مانيش قاعد نحكي على قانون قاعد يتطبق و الا لا، مانيش نحكي على فساد، نحكي على القوانين الموجودة و سارية المفعول و الي تطبق وقت اللجوء ليها... إدارة الجباية عمناول اقترحت ورقة أتعاب مرقمة على كل حريف، تم رفض المقترح، إدارة الجباية اقترحت طوابع جبائية كتسبقة على ضرائب المحامين فتم رفض المقترح، إدارة الجباية اقترحت التخفيض في سعر الطابع الجبائي (من 2 إلى 6 دينارات عوض من 20 إلى 60 دينار) مع إضافة المعرف الجبائي للمحامي على ورقة الانابة و مع إعفاء المحامين الشبان من دفع الضرائب لأربع سنوات فتم رفض المقترح (حسب ما يفهم من تحرك السادة المحامين الأفاضل البارح)... آخر مقترح من وزارة المالية ورقة انابة مرقمة، رفضتوه
يعني فهمونا، لو تكرمتم، هل تسمحون أم لا، بوضع إجراءات قانونية تمكن إدارة الجباية من التثبت الفعلي و بالمليم من مصداقية تصاريحكم الجبائية كبقية القوانين التي تمكن إدارة الجباية من التثبت في مصداقية تصاريح باقي المواطنين؟
ملاحظة: تم فسخ التعاليق الي فيها سب أو إهانة للمهنة، و سيقع فسخ أي تعليق من هذا الصنف، انتوما تعرفو انو الصفحة هذي موش متاع الشي هذاك لذا اعذرونا |
نقاش مع متابع للصفحة ننشره و لكم التعليق :
الاقتصاد بالفلّاقي اولا اود شكرك على التحليل القيم الذي تقدمه حول مشروع قانون المالية ولكن لاحظت ان تحليلك يركز فقط على النقاط الايجابية لقانون المالية ولاوجود لاي تحليل فيه عرض للنقاط السلبية !!والمعلوم ان قانون المالية ككل عمل انساني فيه عناصر ايجابية وسلبية ولذا ماذا بينا لو كان تعطينا فكرة على هذه السلبيات او بعض النقاط التي لم تتعرض لها مثلا الزيادة في قيمة الاداء على القيمة المضافة في عديد المنتوجات والتي سيدفعها المواطن من جيبه وانعكاسها على التضخم المالي او المعلوم الجديد الموظف على نقل ملكية السيارات المستعملة والذي سيمس المواطن متوسط الدخل و اعفاء المؤسسات المصدرة كليا من الاداءات خصوصا وان نفس ادارة الجباية التي تطالب باعفاءها هذه المؤسسات من الاداء هي نفسها التي طالبت السنة الفارطة باخضاعها للاداءات بنسبة 10بالميا و نود ان نعرف رايك في تخفيض الاداء على المؤسسات التي يتم ادراجها بالبورصة ومدى تاثير قانون المالية على نسق الاستثمار والتضخم المالي و نسبة النمو الخ الخ ..يهمنا رايك
رد الصفحة
الإيجابيات و السلبيات ما عنديش ليها وقت للأسف
حكيت عليها في الدراسات الي نعملهم في خدمتي، لكن للحديث عليهم هوني (تذكر أنها صفحة فايسبوك موجهة للعموم) لازم برشا تعب و تلويج لى صياغات مفهومة للجميع... ماهياش مزية عالناس... و لاني باخل عليها، فقط مسألة وقت صديقي...
نجيو للمفيد، لوج في الصفحة، إذا لقيت تقييم لقانون المالية، ارجعلي نحكيو، jamais عملت تقييم لهالقانون، تقلي حكيت على الإيجابيات؟ موش صحيح، ما حكيتش على الإيجابيات الكل، و هي عديدة، كيما زادا ما حكيتش على السلبيات، و هي عديدة، و في رأيي المتواضع، ما تعتقده انت سلبيات هو ايجابيات، هناك سلبيات كثيرة، اكيد لكنها ليست في ما ذكرت، و باش نجاوبك على زوز نقاط فقط، المتعلقة بالتصدير و البورصة... المفيد، انا هوني ما حكيت إلا على الحوايج الي تزعج المتهربين من الضرائب، و خاصة الي محتاجة لمساندة كبيرة من الرأي العام باش النواب يمرروها، خاطرها حوايج ماهياش جاية من الأحزاب و إنما من الخبراء الي في الوزارات، حكيت على فصول السر البنكي و جباية المهن الحرة و إمضاء العقود في القباضات، خاطرها خطوة أولى ستتلوها أخرى مستقبلا باش تمكن ميزانية الشعب التونسي من برشا موارد تنقص من التداين، و خاطرها خاصة خطوات بن علي و جبروتو ما نجمش يعملها تالمون لوبيات التهرب قوية
شجعت زادا حكاية الضريبة الاستثنائية على الشركات عام 2017 لانو عام 2017 عام صعب جدا على ميزانية للشعب التونسي، و لازم رأس المال يضحي مع غيرو باش البلاد تمنع، و شجعت زادا على تأجيل الزيادات في أجور موظفي الوزارات و الإدارات العمومية (تأجيل و موش الغاء، و توا طحنا لتأجيل ب10 أشهر فقط) و الي يخلصو من ميزانية الشغب التونسي و الي يمثلو أقل من 19% من اليد العاملة التونسية، و ربط تمرير التأجيل هذا بتمرير كل الإجراءات الأخرى...
نجيو توا لموضوع إعفاء الشركات المصدرة من الضرائب، حسب رأيي المتواضعة، أكبر كارثة صارت في تونس بعد الثورة هي فرض ضريبة ب10% على الشركات المصدرة، احنا بلاد نستوردو أكثر من الي نصدرو ببارشة، كيفنا كيما أغلبية الدول النامية، و بالطبيعة نستوردو بالعملة، إذا ما صدرناش، ماعادش عندنا عملة باش نستوردو قمح و دواء و تكنولوجيا و غيرهم، أي عاد كي ما نصدروش منين نجيبو العملة باش نستوردو ؟ من الديون الخارجية، و الديون الخارجية موش سهلة صديقي،
* أما تلقى شكون يسلفك و ما يسألكش اش باش تعمل بيهم، أما يشويك بأنتيريس الي يبركك نهائيا و مبعد اذا ما تخلصش يهريك قضايا دولية و يسكر عليك أي تعامل مالي مع الخارج...
*أو تمشي للمؤسسات المالية الاممية، الي تسلفك بأنتيريس معقول لكن كل فرنك تعطيهولك ما تاخذو إلا ما اتبعك في كل مليم فاش صرفتو، و خاصة ترفض رفضا قطعيا أنك تاخذ فلوس و تفرقها زيادة على جيش الموظفين الكركارة و الفصّاعة في القطاع العام (طبعا مع استثناء الشرفاء و الاعتذار منهم)، ترفض رفضا قطعيا أنها تسلفك باش تفرق منح على ناس ما تخدمش فعليا باش انت تشري سلم اجتماعية زائفة، ترفض انك تصبهم باش تغطي شركات عمومية فالسة، ترفض انك تصبهم في دعم يستنفع بيه الزوالي و الي يخلص 10 ملاين (ايه خويا احنا في بلادنا العجيبة، المواد المدعمة يشريها بأسعار الدعم، البطال و الي يخلص 10 ملاين كيف كيف)
أي عاد احنا ما نحبوش ديون، اش قعدلنا مصدر عملة صعبة؟ لازمنا نصدرو، يعني التصدير مسألة حياة أو موت بالنسبة لبلادنا، نجيو احنا في بقعة نشجعو التصدير، نعملولو ضرائب؟ بينما في الدول الي تنافس فينا على الاستثمار الأجنبي بكلها تشجع فيه بإعفاءات مهولة؟ يعني نطمزو في عينينا بيدينا... فما الي يتعبقرو علينا ساعة ساعة و يقلك سكر التوريد باش تنقص من خروج العملة، علاه، الدول الأخرى بقر و هوايش ما يفكروش في مصالحهم ؟ البلاد الي تسكر على أي منتوج منها، تسكر مباشرة على الصادرات متاعك، أي اش عملنا وقتها؟ منين باش نجيبو عملة صعبة الي باش نستوردو بيها الاساسيات؟؟؟ الخرافة هذي كانت تنجم تصير في خمسينيات و ستينيات القرن الماضي، توا الدول الكل فاقت و الاتفاقيات الدولية تمنع اي دولة تحب تصدر من هذا النوع من الشطحات...
مازال، فما ما اتعس، عدم التشجيع على التصدير معناه أقل عملة صعبة تدخل في سوق الصرف بين البنوك التونسية، و كي تقل العملة الصعبة سومها يطلع قدام الدينار، و انهيار سعر الدينار، معناه تضخم أسعار كل المواد المستوردة و على رأسها المواد الغذائية الأساسية و البترول، و انهيار سعر الدينار معناه انو نفقات تسديد الدين الخارجي باش تطلع و عجز الميزانية باش يطلع و نضطرو نتداينو أكثر و الا انقصو من مصاريف الصحة و التعليم و الدفاع و غيرهم...
صدقني مخي يحبس كي نسمع السياسيين و غيرهم يحكيو على الشركات المصدرة بطريقة شرسة و يشيطنو في اعفاءهم من الضرائب، نقول الناس هذي كيفاش تخمم، ما يغزروش أبعد من خشمهم؟ ما يخمموش في الصورة كاملة؟
نتعداو لتخفيض الأداء على الشركات المدرجة في البورصة، هذا كيف كيف يتقدم على انو هدية، بينما الواقع غير ذلك تماما، ما لازمناش نفكرو في شخص أو شركة، لازمنا نفكرو في بلاد كاملة فين ماشية... احنا آخر إحصائيات الشركات في تونس، بينت انو أكثر من 95% منهم يخدمو في زوز أشخاص أو أقل... تعرف اش معناها هذا؟ معناه انو 95% من شركاتنا هي شركات ميكروسكوبية، و اتعس من ذلك، حتى الحارة شركات ابي يخدمو بين 2 و 20 شخص، هي شركات صغرى مسيرة بطريقة قعباجي، فقط لأنها عائلية يخدم فيها مولى المول و يعمل الي يحب، و الشركات الصغرى ما تستثمرش و ما تكبرش و ما تخلقش مواطن شغل جديدة، تشجيع الشركات على الدخول للبورصة (و هو دخول يتم عبر رفع رأس مال الشركات الي يتم عبر دعوة العموم للمساهمة في عملية الترفيع هذي) باش يمكن الشركات الصغرى و المتوسطة أنها تكبر قدرتها المالية و تكبر استثماراتها و تخلق مواطن شغل... لكن حسب رايي المتواضع موش هذا المهم، الشركات الصغرى العائلية هذي هي من أصعب الشركات في المراقبة الجبائية، قعباجي في المخاسبة، و كاس نوار، و لا مراقب حسابات لا والو، و قرارات وراء الأبواب المغلقة.... لكن لما تدخل للبورصة تتفرض عليها جملة من إجراءات الشفافية أولها مراقب الحسابات و إجبارية نشر الوضعية المالية كل 3 شهور و نشر قرارات الجلسات العامة للمساهمين و القوائم المالية المراقبة كل 6 شهور، و هذا بكلو يؤدي إلى انضباط ضريبي يدخل برشا فلوس لميزانية الشعب التونسي... التشجيع على الدخول للبورصة حل، ما قلتش انو الحل الوحيد، لكن ما انجمش نقول زاد أنها فكرة خايبة...
بالنسبة للTVA و باقي المعاليم، كيما قتلك، الميزانية في 2017 صعبة جدا، صعبة لدرجة انو يصبح التضحية بكل شي لإنقاذ التوازن المالي للبلاد أمر لا مفر منه |
مرحبا وطني
تذكير:
واحد،
رفع السر البنكي حاليا، تافه، لأنه يصير بأمر قضائي في حالة مراقبة معمقة فقط، يعني ديجا الفيسك قاعد يقلب في أملاك المتهرب بجميع انواعها، يعني الحكاية حاليا بيدونة و ما تفيد شي
اثنين،
الهدف متاع الفصل الجديد :
رفع السر البنكي بدون قيد قضائي و لا ضرورة الخضوع لمراقبة معمقة، كان باش يكون عندو الأثر الفوري التالي:
يكفي انو إدارة الجباية تعمل تحليل للتصاريح الشهرية و الثلاثية و السنوية الي فيها صفر مداخيل و صفر ضرائب، و تطلب مباشرة كشوف حسابات المعنيين بهذه التصاريح، و هكا على الأقل تركز جهود الرقابة على الناس و الشركات الي تصاريحهم متناقضة مع كمية الأموال الي تدور في حساباتهم
ثلاثة
حكاية حساباتكم مفتوحة امام إدارة الجباية
والله يا توانسة، البنك المركزي بطم طميمه ما عندوش قدرة يغزر لحساباتكم على كيفو، يا توانسة النظم الإعلامية متاع البنوك مختلفة اختلاف شديد، و مستحيل يكون فما سيستام تنزل فيه على زر يخرجولك الحسابات الي في البنوك الكل... يا توانسة والله حتى البنك المركزي إلا ما يطلب من البنوك باش يأخذ قايمة في الحسابات، يأخذ في قايمة الناس إلي ماخذة قروضاًت كل شهر، أما قايمة في كل الحسابات لا...
الحكاية عمليا كيفاش تصير، الإدارة العامة للرقابة الجبائية، تبعث مراسلة رسمية للبنوك، و البنوك تجاوب بشكل رسمي، و الناس إلي تبعث و تأخذ معروفة، و خروج السر يؤدي إلى حبسهم... نزيدكم، في أعتى ديمقراطيات العالم، السر البنكي غير موجود بتاتا أمام الجباية و الديوانة
اربعة
حكاية هروب السيولة
حكاية رفع السّرّ البنكي أمام صلاحيّات مصالح الجباية ما اتطرحتش بعد الثّورة راهي، الموضوع عندو اكثر من 10 سنوات و إطارات وزارة الماليّة و مصالح الرّقابة يحبّو يعدّيوه، لكن كلّ مرّة يقع رفضها، و ديما بنفس السبب: هروب الأموال من البنوك و شحّ السيولة في البلاد... ايه حتى لوقتاش؟؟؟ موش نحبّو شفافيّة و مقاومة التهرب الضريبي؟ ديما باش نقعدو هاربين من الحق خاطر فمّا شكون ما يحبش القباضة تعرف مدخولو؟؟؟ هذا اوّلا... ثانيا، ديجا كيما حكيتلكم لفوق، منذ 2014، مصالح الجباية من حقهم بمجرد مراسلة معرفة ارقام حسابات كل شخص و وقتاش حلّهم و وقتاش سكّرهم في ال5 سنين الي فاتو، و لمّا تعمل تدقيق معمّق على شخص، تنجّم تطلب عن طريق المحكمة تفاصيل الأموال الي دخلت و خرجت من هالحسابات، و النّاس الي تخاف من القباضة، حتى كان جبدو فلوسهم اليوم، ما عندهم فين يهربو، اذا يتسكّر عليهم منداف الرقابة الجبائيّة المعمقة، فمصالح الجباية من حقهم يعرفو شنوّا الي تعدّى في حساباتهم في ال5 سنين الي فاتو حتى لو اغلقوا هذه الحسابات، هذا ثانيا... ثالثا، و هذا الأهمّ، حسب راينا، ديجا الي يحبّو يهربو من البنوك هربو، خاطر المعدّل اليومي لرصيد تسليف البنك المركزي للبنوك التّونسية (و الي قد ما يكبر قد ما معناها الفلوس قاعدة تدور لبرّا من البنوك كيما حكينا في مقال 7 سبتمبر) تعدّى من 230 مليار عام 2010، الى ... 6296 مليار في 2016.... بالفلّاقي، احنا ديجا عندنا مشكل سيولة و هروب الى الكاش، و موش هالإجراء هو الي باش يغيّرها... و لمّا نغزرو من الجهة الأخرى للخطايا المفروضة على الشّركات الي تتعامل بالكاش في مبالغ اكثر من 5 الاف دينار، و للمخاطر الي ترافق تخبية الفلوس خارج البنك، فما عندهم فين يهربو يا توانسة، مصيرهم يرجعو للبنوك ما عندهمش حل آخر
بون ويكاند يا توانسة |
بلاغ من وزارة التجارة:
تعلم وزارة الصناعة والتجارة أنه تقرر بيع السكر الموجه للصناعيين والحرفيين بسعره الحقيقي عوضا عن السعر المدعم، على أن يبقى سعر السكر السائب الموجه للاستهلاك الأسري بدون تعديل. وسيوفر هذا الإصلاح لخزينة الدولة ما بين 60 و70 مليون دينار سنويا. ويقدر الاستهلاك السنوي من مادة السكر بالنسبة للصناعيين والحرفيين بـ156 ألف طن أي قرابة 50% من الاستهلاك الوطني.
التعليق :
ما فما حتى داعي فلوس الدعم الي تخرج من ميزانية الدولة، تمشي للمساهمة في هامش ربح شركات رابحة اصلا... خطوة طيبة تأخرت كثيرا |
ممتاز
عاقبة للسر البنكي
تونس في الطريق الصحيح حسب رأيي المتواضع |
كملنا المؤتمر؟ ربي يوفقنا في تجسيم الامال الي وراه
نرجعو للرسمي، انتبهوا، مناقشة الميزانية و فصولها يبدأ الآن، ركزوا خاصة مع :
* فصل رفع السر البنكي دون أي قيد أو شرط
* فصول الإجراءات إلي تخلينا نثبتو بالمليم في حقيقة التصاريح الجبائية للمهن الحرة
* فصل إجبارية اجراء التعريف بالإمضاء على عقود نقل ملكية العقارات و الfonds de commerce حصريا في القباضة
* فصل فرض ضريبة استثنائية إضافية ب7.5% على أرباح رأس المال
*تأجيل زيادة ال20% من عمال تونس الي يخدمو في الوزارات و الإدارات العمومية و الي يخلص فيهم الشعب التونسي، إلى أكتوبر 2017...
هذي مجموعة الإجراءات الي لازم الرأي العام يركز معاها، و لازمها تتعدى بكلها دون استثناء حسب رأيي المتواضع، خاطر سقوط احدها، معناها سقوطها كلها، و سقوطها كلها السنا، معناها إفلاس قادم و اجراءات موجعة جدا و مفروضة في 2018
ليلتكم زينة يا توانسة |
صباح النور، كالعادة نبداوها بتفذليكة صغرونة 😃 |
السلام عليكم
باهي، كثرت الأرقام و المواطن الي اختصاصو خاطي الاقتصاد و المالية، ينجم يمشي في بالو انو اليوم تحلنا باب العرش و هبطت علينا كنوز سليمان، لذا باش نحاول لو تسمحو نعطي التوضيحات التالية:
* في كل الستاتيات الي هبطناهم على مؤتمر الاستثمار، ديما نذكرو انو موش معناها بعد ما يصير تونس باش تصبح جنة
* في النوع هذا من المؤتمرات، تصير أساسا وعود، و الوعود هذي من عند الدول تكون من نوعين : أما تمويل (قروض) أو هبات، إذا ما فماش توقيع، فهي وعود فقط، و حتى التوقيعات تصير أما على عقود فعلية (وقتها نهائية و صحيحة) أو مذكرات تفاهم (وقتها بداية عقد، و تنفيذو مرهون بالاتصالات المستقبلية بين الموقعين)... بالنسبة للمستثمرين الخواص، الحكاية في نهارين (يعني اذا ما ثماش تفاهمات و دراسات سابقة و اليوم مجرد احتفال بالتوقيع النهائي للعقود) قلنا اذا الحكاية في نهارين، فما تنجم تكون إلا إظهار الاهتمام بالمشروع الفلاني أو العلاني، و تجسيم الاتفاقات هذا مرتبط بقدرتنا على توفير ظروف تشجع المستثمر على التجسيد الفعلي لاهتمامو...
* راهي فلوس ممكن تدخل لتونس، موش دخلت و راهي فلوس استثمار مجعولة باش نبنيو بيها حوايج للمستقبل و موش باش نفرقوها شهاري و منح، لذا بجاه ربي إعلموا على أن لا يتحول الموضوع الى دافع لاحتجاجات اجتماعية فورية و كل حد يحب ياخذ بايو
يقول القايل مالا علاش هالبوبلي الكل :
واحد، رغم كل شي، ما هياش وعود تخلقت من الخيال، هذي وعود من عند دول و مؤسسات مالية عالمية، يعني رغم كل شي، إذا نخدمو خدمة صحيحة بعد المؤتمر، انجمو نجسدو جانب كبير منها،
اثنين، و هذا الاهم، 70 دولة حاضرة، يعني ثلث العالم، و اليوم تونس رجعت لخارطة الاستثمار العالمي، بعد فترة ما تخرج أخبارنا إلا على عمليات إرهابية دموية، خذينا نهارين دفعنا فيهم العالم أنو يحكي علينا كوجهة استثمارية، و حتى البوز الي صار على كلمة فالس باهي، و تنبيرنا على المذيعة الي تسأل في وزير "قداش لمينا" كإنها في طهور، باهي، نحن بلاد تضحك على الفازات الي تصير لمسؤوليها و نحن بلاد تنبر على روحها و هذا أمر عادي؛ نحن بلاد تنجم تضحك من نفسها، هي بلاد حية، و هو حال كل ديمقراطيات العالم، و نحبو ديمقراطيات العالم تشوفنا كيفهم
ثلاثة، و ربي يبقي علينا الستر، المؤتمر نظمناه في قلب العاصمة، موش في نزل منزوي في بقعة بعيدة، هذا معناه قدام العالم انو عندنا الثقة في أمن بلادنا، و نجاحنا في التنظيم بإذن الله هو رسالة لكل العالم انو تونس بلاد مستقرة و تحب تخدم
اربعة، نجاح المؤتمر، يأدي لنتائج اخرى، الصينيين مثلا، اقترحوا على تونس تنظيم مؤتمر صيني للاستثمار في بلادنا في أول 2017، عموما هوما ما يحبوش يكونو في منافسة مع الأوربيين و الامريكان، و اقتراحهم هذا زاد أكد الفكرة هذي
خمسة، رؤساء وزراء دول البينيليكس (اختصار انغليزي لأسماء دول بلجيكا و هولاندا و اللوكسمبورغ) جايين لتونس في زيارة عمل نهار الاثنين، و نجاح المؤتمر يطمنهم انو بلادنا لابأس و يشجعهم على مساندتنا أكثر اقتصاديا و دبلوماسيا و سياحيا
و السؤال هوني، شنوا ربحهم فينا؟
واحد بالنسبة لدول اوروبا، انهيار تونس لا قدر الله، معناه أولا انو الإرهاب يصبح على بعد حرقة من حدودهم، و ثانيا آلاف اللاجئين... يعني انهيار تونس لا قدر الله، معناه خطر كبير على أمنهم القومي، و مصاريف مستقبلية كبيرة على ميزانياتهم
اثنين، الدول الأوروبية عندها برشا مستثمرين في تونس، و انهيار تونس لا قدر الله معناه ضياع استثمارات مواطنيهم و هي بآلاف المليارات
ثلاثة، تونس موقعها الجغرافي هام جدا لممرات الملاحة البحرية التجارية و العسكرية نحو آسيا خصوصا (مضيق صقلية) ، و انهيار تونس لا قدر الله، معناه وضع هذه الملاحة في خطر مع كل ما يعنيه الأمر من خسائر بمليارات الدولارات
اربعة، بالنسبة للمستثمرين الخواص، بالطبيعة جايين للربح، لتكبير فلوسهم، تونس قريبة للسوق الليبية الي عندها برشا بترو دولار و مصيرها تريض عاجلا أم آجلا، تونس قريبة لاوروبا، سوق ب300 مليون نسمة و قدرة شرائية كبيرة، تونس فيها طاقات شبابية جبارة (مهما يظهرلنا العكس في تنبيرنا على ارواحنا)، و شركة كيما benetton مثلا، نقصت تواجدها في تونس بعد الثورة و مشات لبلاد اخرى، و توا رجعت لتونس أقوى من قبل بعد ما جربت و قارنت إنتاجية الاستثمار غادي و في بلادنا ( المصدر : المنسق العام لمؤتمر الاستثمار)... الأهم في هذا الكل، انو هالمستثمرين هاذم يتنافسو عليهم كل دول العالم بجميع أنواع انظمتهم من الصين لاوروبا لافريقيا لأمريكا، البلدان الكل تلوج انهم يستثمرو عندها، و خليهم يربحو، المفيد البلاد تربح معاهم أكثر مواطن شغل و أقل بطالة، و خلق ثروة تزيد في المنتوج الداخلي لهالبلدان، يعني هو يربح و البلاد تربح
العلاقات الدولية مبنية حصريا على المصالح، و عوض الرعب من الاخر الي صاير عند البعض منا، ميسالش نشوفو بقية العالم كيفاش يتعايش بمصالح مشتركة، و مادام التبادل هذا فيه ربح لينا و ربح ليهم، علاش خايفين؟
السؤال الاخير، و انا كمواطن شنوا ربحي ؟
واحد، هذا أسمو مؤتمر استثمار، و أي استثمار معناه مصروف في تونس، و شركات كبيرة تخدم، و تخدم شركات ما اصغر، و مواطن شغل جديدة، و ناس عندها مدخول معناها ناس تصرف، و اكثر ناس تصرف معناها حتى الجزار و الخضار و التاكسي أكثر خدمة و أكثر مدخول... و مواطن الشغل هذي ماعادش كيما قبل أخدم و الا طيّر قرنك، آه امالا، توا ما عاد شي يخوف اتحاد الشغل (الي ساند المؤتمر بقوة)... يعني الشغل متاع التمرميد ماعادش ممكن، و صدقوني حتى المستثمر الأجنبي ما يساعدوش يخدم في مناخ اجتماعي متعفن
اثنين، الأموال هذي لما تدخل لتونس، تدخل عملة صعبة، معناها أكثر دوفيز في البلاد، و لما يكثر الدوفيز في سوق الصرف، سومو يطيح، و دينارنا يشد روحو و ما يطيحش لمستويات مخيفة كيما صار للجنيه المصري مع ما انجر عنه من ارتفاع مهول للأسعار
ثلاثة، الاستثمارات هذي لما تصير، و إضافة لخلقها لمواطن شغل، فهي مكسب للمواطن، اوتوروت و سكة و سبيطار ماهي الا خير يتمتع بيه المواطن، و الاستثمارات هذي لما تصير هي بالنهاية شركات تخدم و تربح و تخلص ضرائب تمشي لميزانية الشعب التونسي باش يزيد يحسن بيها خدماتو العمومية
الخلاصة، المؤتمر هو فرصة انطلاقة جديدة، و الفرصة ما تتحول لواقع، إلا بعمل جبار بعد المؤتمر، عمل أمني لضمان استقرار بلادنا و إداري لضمان انو البيروقراطية ما تقضيش على امالنا، و اجتماعي باش الشغيل يأخذ حقو و يعطي واجبو و عمل دبلوماسي باش الظروف المستقبلية للدول ما تأثرش على تجسيد وعودها ، و خاصة خاصة حرب شعواء ضد الفساد و ضد التهرب الجبائي... و الأهم الأهم، انو الفلوس تمشي استثمارات في البنية التحتية الي تخلق مواطن شغل و ثروة مستقبلية و موش في زيادات شهاري و تمخميخ
غدوا خير يا توانسة |
توضيح :
فسخت الستاتي السابق حول مقال سيئ جدا لصورة تونس هبط اليوم في بلومبارغ كتباتو صحفية تونسية اسمها جيهان...
فسختو رغم يعلم ربي خذالي من وقتي و جهدي، و يعلم ربي اني ما تجنيت فيه بحتى حرف كذب، و كل الي عملتو هو اني نقلت حرفيا الشي الي جا في المقال، و وريت انو مقال ظالم جدا لتونس، و متحيز ضد بلادي... لكن، بلومبارغ و الأخت جيهان، فسخو مقالهم و غيروه تماما، و أمام حجم الغضب على الأخت جيهان من قراء الصفحة، و مادامهم فسخو مقالهم و بدلوه، نطلب منكم الاعتذار خاطرني فسختو، مانيش ولد حرام، الي صار صار، هوما تراجعو، الحمدوالله، لذا ما فما حتى داعي نخلي قراء الصفحة يغليو على الصحفية، إن شاء الله تكونلها درس، و تعرف انو بفضل وسائل الاتصال، ماعادش المؤسسات الرسمية برك تدافع على بلدانها و إنما الشعوب أيضا....
آسف ليكم مرة أخرى على فسخ المقال، الي نعاود، والله العظيم لا فيه حتى حرف كاذب، لكن اخطاونا من ضران العباد، عفى الله عما سلف و دفع الله ما كان اعظم |
سلام
جماعة التشاؤم و الاحباط و النكد و البكائيات .. تنجموشي تاخذو كونجي نهارين في انتظار يوفى مؤتمر الاستثمار . بالتوفيق لتونس
#Tunisie2020 |
Partagez, copiez collez, faites comme vous voulez mais diffusez svp, ne dénigrez pas les petits gestes, diffusez pour votre pays
بارتاجي، نقل و حط في حيطك، اعمل كيما تحب، أما انشرها، ما تحقرش الحركات البسيطة، انشر على جال بلادك
Statement by the French ambassador in Tunisia that we broadcast to the attention of all investors in the world
French ambassador speaking to French investors:
Be the first Mover, because the future of Tunisia is bright. Be the first Mover because having this shot will allow you to seize more opportunities than others. Tunisia is the safest country in the region, because it is a democracy, and because there is no safer regime than democracy. Please be aware that Tunisia is in the process of introducing decentralization. This means you have to be the first in the regions. Be the first Mover because Tunisia is the center of the Mediterranean from the point of view of proximity to the European market. Be the first Mover, because Tunisia is the way to sub-Saharan Africa market. Be the first Mover in Tunisia, because it will be your access to the Libyan market that will stabilize sooner or later.
Déclaration de l’ambassadeur français en Tunisie que nous diffusons à l’attention de tous les investisseurs du monde
L’ambassadeur français s’adressant aux investisseurs français :
Prenez un coup d’avance, parce que l’avenir de la Tunisie est brillant. Prenez un coup d’avance parce qu’avoir ce coup vous permettra de saisir plus d’opportunités que les autres. La Tunisie est le pays le plus sûr dans la région parce que c’est une démocratie et parce qu’il n’y a pas de régime plus sûr que la démocratie. Faites attention, sachez que la Tunisie est en voie d’instaurer la décentralisation. Ceci veut dire que vous devez être les premiers dans les régions. Prenez un coup d’avance parce que la Tunisie est le centre de la méditerranée du point de vue proximité du marché européen, la Tunisie est la voie vers l’Afrique sub-saharienne. Prenez un coup d’avance en Tunisie parce qu’elle sera votre accès au marché libyen qui se stabilisera tôt ou tard.
كلام السّفير الفرنسي ننقله لكلّ مستثمري العالم
على لسان سفير فرنسا بتونس متوجّها للمستثمرين الفرنسيّين:
كونوا الأوائل، تونس مستقبلها زاهر، حين تكونوا الأوائل، تتجاوزون باقي المستثمرين من حيث اقتناص الفرص، تونس هي اكثر بلد مستقرّ حاليّا و مستقبلا في المنطقة، لأنّ تونس ديمقراطيّة، و الدّيمقراطيّة هي اكثر الأنظمة استقرارا في العالم. انتبهوا و اعلموا انّ تونس ستقوم بتركيز اللّامركزيّة، و هذا معناه انّكم يجب ان تكونوا الأوائل في الجهات. كونوا الأوائل في تونس، لأنّ تونس مركز المتوسّط من حيث القرب للسّوق الأوروبيّة و هي طريق لإفريقيا ما تحت الصّحراء. كونوا الأوائل في تونس، لأنّها مدخل السّوق اللّيبيّة الّتي ستستقرّ عاجلا او آجلا. |
صباح الخيرات بلادي : فقط للدعابة، و بدون تعميم، مع الاعتذار للموظفين الصادقين في عملهم :
صابر يخدم موظف في الوزارة، مع الـعشرة متاع الصباح .. و هو خارج من بيروه باش يمشي بقضية لدار الضو.. جاه المواطن خالد عندو دوسي مستعجل قالو أرجع غدوه ..و قد ما لحلح بيه شي ما حبش ... و خرج صابر و مشا لدار الضو باش يشوف آش عملولو في الدوسي.. دخل باش يقابل الموظف حسن .. ياخي قالولو أرجعلو غدوة على خاطر خرج موش هوني ... حسن خرج خاطر مشا للبلدية باش ياخو رخصة بني.. و الموظف خالد المسؤول على الرخص ماهوش موجود.. على خاطر... الموظف خالد متاع البلدية مشا للموظف صابر متاع الوزارة اللي مشا للموظف حسن متاع دار الضو إللي مشا للموظف خالد متاع البلدية ...
هذا حال الإدارة التونسية.. حتى خدمة ما تخدمت.. و حتى قضية ما تقضات ... |
إعادة
قدّاش كل حكومة من حكومات بعد الثورة زادت في ديون تونس
صباح النور بلادي...
حكينا قبل على الدّول كيفاش و منين تتسلّف، و حكينا على توزيع ديون تونس بين ديون داخليّة، و ديون خارجيّة... اليوم باش نحاولو نشوفو، كلّ حكومة من الحكومات الي تعاقبت على تونس من 2011 لتوّا، قدّاش تسلفت فلوس...
نبداو السّاعة بنظرة عامّة على ارقام مديونيّة تونس بين 2010 و 2015...
الى حدود ديسمبر 2010، مجموع ديون تونس كان حوالي 25640 مليار، و بنهاية 2015، صرنا مسالين في 46107 مليارات، يعني مجموع ديوننا طلع بحوالي 20467 مليار جديدة، كيفاش صارت العمليّة، و قدّاش كان نصيب كلّ حكومة في زيادة الدّين هذي...
عام 2011، جات حكومة السيّد الباجي قايد السّبسي، خلصت ديون قديمة، وتسلفت ديون جديدة و صرفت، وبالنهاية مجموع ديوننا في آخر 2011 طلع بـ 3140 مليار على مستواه في 2010...
عام 2012، جات حكومة السيّد حمّادي الجبالي، خلصت ديون قديمة، وتسلفت ديون جديدة و صرفت، وبالنهاية مجموع ديوننا في آخر 2012 زاد كبر بـ 2640 مليار على مستوى 2011...
عام 2013، جات حكومة السيّد علي لعريّض، خلصت ديون قديمة، وتسلفت ديون جديدة و صرفت، وبالنهاية مجموع ديوننا في آخر 2013 زاد كبر بـ 3567 مليار على مستواه في 2012...
عام 2014، جات حكومة السيّد مهدي جمعة، خلصت ديون قديمة، وتسلفت ديون جديدة و صرفت، وبالنهاية مجموع ديوننا في آخر 2014 زاد كبر بـ 6067 مليار على مستواه في 2013...
أخيرا، عام 2015، جات حكومة السيّد الحبيب الصّيد، خلصت ديون قديمة، وتسلفت ديون جديدة و صرفت، وبالنهاية مجموع ديوننا في آخر 2015 زاد كبر بـ 5053 مليار على مستواه في 2014...
اجمالا، قلنا انو ديوننا زادت بـ 20467 مليار بين 2010 و 2015... 15% من هالزيادة صارت في عهد حكومة سي الباجي، و 13% صارت في عهد حكومة سب الجبالي، و 17% صارت في عهد حكومة سي لعريّض، و 30% صارت في عهد حكومة سي جمعة، و أخيرا 25% صارت في عهد حكومة سي الصّيد...
نردّو بالنا هوني، المشكلة موش في التّداين في حدّ ذاتو، المهمّ هو كي تسلّفنا فلوس، آش عملنا بيهم، يا ترى استثمارات في بنية تحتيّة تخلق ثروة مستقبلا و تقدّم بالبلاد، و الّا في شهاري موظّفي الدّولة و الدّعم و مصاريف تسيير الإدارة... أحنا في تونس، زاد مستوى ديوننا بـ 20467 مليار على المستوى الي كانو عليه في 2010، و غدوا بحول الله نشوفو شنيّة اكثر حاجة زاد فيها مصروفنا |
إعادة
شكوني الحكومات الي عملت اكثر انتدابات في الوظيفة العمومية
صباح الخيرات بلادي...
اليوم باش نحكيو على موضوع الإنتدابات في الوظيفة العموميّة، باش نشوفو حالنا من 2011 للمتوقع في 2016...، و كالعادة، باش نقولو كلّ حكومة قدّاش انتدبت...
نبداو بالسّاس كالعادة، و نوضّحوا، انّا لمّا نحكيو على الإنتدابات في الوظيفة العموميّة، فرانا نحكيو حصريّا على الإنتدابات في الوزارات، و في المؤسسات الي تابعة للوزارات، و الي ما عندهاش مداخيل ذاتيّة، بالفلّاقي، ما نحكيوش على الانتدابات في الشّركات الحكوميّة، الي تبيع في سلع او خدمات، و الي عندها ميزانيّة مستقلّة على ميزانيّة الدّولة، كيما الستاغ و الصوناد و اتصالات تونس و فسفاط قفصة و غيرهم من الشّركات الحكوميّة... اليوم باش نحكيو اذا، على الانتدابات، الي تخلص في شهاريها، مباشرة من الضّرائب الي يدفعها الشّعب التّونسي...
نجيو للأرقام:
عام 2011، حكومة السيّد الباجي قايد السّبسي، طبقت قانون الماليّة الي خلّاهولها بن علي، الي يسمحلها عامتها بإنتداب 14843 عون في الوظيفة العموميّة،
عام 2012، جات حكومة السيّد حمّادي الجبالي، و عملت مشروع ميزانية تكميلي ل2012، يسمحلها بإنتداب 25011 عون جديد في الوظيفة العموميّة، و من جهة ثانية، برمجت في نفس الميزانيّة، زيادات لموظّفي الدولة بقيمة 54 مليار، منها 38 مليار لسلك التعليم
عام 2013 جات حكومة السيّد علي العريّض، و عملت مشروع ميزانية يسمحلها بإنتداب 23267 عون جديد في الوظيفة العموميّة، و من جهة ثانية، برمجت في نفس الميزانيّة زيادات لموظّفي الدولة بقيمة 678 مليار، منهم 518 مليار، تعميم لمنحة ال70 دينار الي سبق و وافق عليها السيّد الباجي قايد السّبسي عام 2011 لموظّفي الوزارة الأولى
عام 2014 جات حكومة السيّد المهدي جمعة، و عملت مشروع ميزانية يسمحلها بإنتداب 18700 عون جديد في الوظيفة العموميّة، و حكومة المهدي جمعة، ما برمجتش زيادة لموظّفي الدّولة عامتها
عام 2015 جات حكومة السيّد الحبيب الصّيد، و عملت مشروع ميزانية يسمحلها بإنتداب 22700 عون جديد في الوظيفة العموميّة، و من جهة ثانية، برمجت في نفس الميزانيّة، زيادات لموظّفي الدولة بقيمة 278 مليار، منهم 168 مليار، تفعيل اتّفاقيات سابقة
عام 2016، و ديما مع حكومة السيّد الحبيب الصّيد، عملت مشروع ميزانية يسمحلها بإنتداب 15915 عون جديد في الوظيفة العموميّة، لكن بكلنا نعرفو، انّو بعد العمليّات الارهابية، مجلس النّوّاب طلب الرّفع في عدد المنتدبين في الأسلاك الأمنية و العسكريّة، و اكيد، العدد النهائي للإنتدابات باش يكون اكثر في 2016...و من جهة ثانية، حكومة الصّيد، برمجت في نفس الميزانيّة، زيادات لموظّفي الدولة بقيمة 950 مليار، منهم 300 مليار، تفعيل اتّفاقيات سابقة...
مخّ الهدرة و الي لازم يقعد في اذهاننا:
حكومات الترويكا: انتدبت 48278 عون جديد في الوظيفة العموميّة
حكومة المهدي جمعة 18700 عون
حكومة الحبيب الصّيد انتدبت 22700 عون في 2015، و مبرمجة اكثر من 15900 انتداب في 2016...
أخيرا تذكير العادة، اذا نحبو بلادنا تمنع و تاقف على ساقيها، نخدموا بقلب و رب، نستهلكو تونسي، و نخلصو الواجب علينا من ضرائب لقباضات الشعب التونسي... |
إعادة
الي يحب يوسع بالو معايا، باش نهزكم في ثنية نحاولو نفهمو بيها سيستام يخلي البنوك العمومية غارقة في القروض غير المسددة و في نفس الوقت غير قادرة على فعل شيئ للناس الي خذات القروض هذي :
في قانون الشركات التونسي كيما في اغلب دول العالم، فما مبدأ التفريق بين ملك صاحب الشركة و ملك الشركة. بمعنى انو المساهمين في شركة رأس مالها 100 الف دينار مثلا، يدفعو في البداية كل واحد نصيبو من هاك ال100 الف دينار و تتخلق بعدها الشركة الي تصبح بعدها شخصية مستقلة بذاتها عندها املاكها الخاصة الي ما عندها حتى علاقة قانونية بأملاك الأشخاص الي ساهمو في راس مال الشركة. الشركات هذي تبدا تخدم تشري تصنع و تبيع و تاخذ قروضات باسمها و برهن أملاكها. و هوني مربط الفرس، في تونس غالبية الشركات هي شركات عائلية، يعني تلقا ديما فيها شخص واحد و الا معاه عائلتو، يملكو نسبة كبيرة من رأس المال، و باعتبار النسبة هذي في راس المال، تلقى الشخص هذاكا هو الي يسيّر على كيفو و ياخذ قروضات باسم الشركة و يرهن و يحكم في أملاكها، المشكلة ان البنوك، تعطي غالبا قروضات اعتمادا على تقييم النمو المستقبلي و نجاح الشركة و ايضا على اسم الشخص و سمعتو اذا كان من الاثرياء. و تاخذ رهنية على املاك الشركة موش على املاك الشخص الي يسير فيها، بالنسبة لها الغالبية من الشركات العائلية (بغض النظر عن شكلها القانوني) بعد سنوات تتقسم على نوعين :
* نوع يكبر و يربح كيما مثلا دليس و كوكاكولا و پولينا على سبيل الذكر لا الحصر
* نوع ثاني و هو الاغلبية للأسف، يندثر و يغرق في الديون و تفلس الشركات هذي، و القطاع السياحي مثلا فيه برشا من هذا النوع.
هالنوع الثاني من الشركات العائلية الي تفشل، تورّط معاها البنوك (و بصراحة خاصة البنوك العمومية الي كالعادة غلب على التصرّف فيها مبدأ رزڤ البليك) و البنوك ما تنجمش تسترجع ملايين الدينارات الي سلفتهم لهذه الشركات باعتبارها غالبا شركات فاشلة و على باب الافلاس، و أملاكها تصبح ذات قيمة تافهة و البنوك كيما حكينا الفوق ما تنجم تحجز الا املاك الشركة و موش املاك المساهم الرئيسي فيها، او لأنَّو تمّ النفخ في قيمة الرهنية المقدمة لهذه البنوك (مثلا القرض يسوى 100الف دينار، تتقدم عليه رهنية من املاك الشركة قيمتها الفعلية 10الاف دينار و تتقيّد الرهنية بقيمة 120الف دينار، بسبب فساد الخبير او البنكاجي او الاثنين) احسبو الحكاية هذي على سنين و على مئات الشركات تفهمو موضوع الديون المهولة غير المسددة لعديد البنوك...
توا نجيو للزّبدة، السؤال هو: علاش رغم فشل هذه الشركات، فانو الغالبية من الناس الي مساهمة في رأسمالها، يبقاو لاباس عليهم و من أثرياء البلاد؟ كي تتذكروا انو الناس هاذم يتصرفو كيما يحبو في الشركات هذي (و خاصة الشركات ذات المسؤولية المحدودة الي القانون ما يفرضش عليها مراقب حسابات مستقل) قلنا يتصرفو كيما يحبو، مثلا ياخذو الكريديات و يعملوا لأرواحهم و لعائلاتهم شهاري خيالية تبرّك الشركة، و الا سلعة و املاك الشركة تمشي من غادي لغادي لملكهم الخاص او يستعملوها ليهم ولعائلاتهم، و غيرها من الطرق الملتوية...
الخلاصة : بالنسبة للشركات هذي الغارقة مع البنوك العمومية بالذات (البنوك الخاصة ما تعنيناش، اذا يحبو يضيعو فلوسهم، أمورهم)، و اذا كان بالحق نحبو نسترجعو فلوس الشعب التونسي من هالسرّاق يجب وضع قانون خاص يتمثل في ما يلي :
* مراجعة حسابات هذه الشركات على عشرة سنين لتالي (و ديجا القانون المحاسبي يفرض بطبيعتو على الشركات الكل الحفاظ على الوثائق المحاسبية لمدة عشرة سنين) و التثبت خاصة من قرارات التصرّف فيها خاصة شهاري المسؤول الاول و عائلتو، تقييم حالة آلات و المعدات الي في هذه الشركات و مقارنة درجة قدمها و تهرئتها بمستوى رقم معاملات الشركة في الأعوام الفائتة (باش نفهمو يا ترى صلحت للشركة كهو و الا استُعمِلت لغايات أخرى) مقارنة تطور املاك المساهم الاول و مصادرها بتطور نتائج الشركة، مقارنة التصرّف التجاري و الاستراتيجي لهذه الشركة بالتصرف و الاستراتيجية السائدة لدى غيرها من الشركات باش نعرفو يا ترى بهامة السيد هي السبب في خراب الشركة و الا لا، و غيرها من الطرق الي انجمو نعرفو بيها سوء تصرّف الناس هاذم من عدمه، و في حال ثبوت سوء التصرّف او التصرّف الأخرق، فانو يقع التراجع عن الفصل بين املاك الشخص و املاك الشركة، و تقوم البنوك العمومية باستخلاص ديونها مباشرة من املاك الناس هاذم، و بالطبع بالنسبة لعمليات النفخ في قيمة الرهنية، يتحاسب البنكاجي و الخبير و يشدو الحبس. |
الBig Data و الData mining
إعادة
ملاحظة قبل ما نبدا : الإعادات تستهدف الاوخيّان الجدد الي شرفو الصفحة بمتابعتها، مع الإعتذار لقدماء الصّفحة الي قاعدين الايامات الاخيرة يشوفو في برشا إعادات، هي ترتيحة بعد الماراطون متاع الاشهر الي فاتو، و نوعدكم انّو كلّ ما فمّا حدث يستحق، نقصّو على الترتيحة و نحكيو عليه..
اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي :
* كل شهر يتزاد في فايسبوك 30 مليار محتوى جديد (ستاتيات، فيديووات، تصاور...)
* شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم
* كل يوم البشر عبر العالم يتفرجو في 2 مليار فيديو على YouTube
* كل شهر تصير 220 مليار عملية بحث على google
* من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية
الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها،
معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة).
الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات |
عادة
فين ماشية هالفلوس الزرقاء الي يحكيو عليها في الميزانية و القروضات و المساعدات...
برشا مرّات، نسمعو أسئلة من فصيلة: فين ماشية الفلوس، القروضات هذي، آش عملنا بيهم، شبينا ما شفنا شي... الأسئلة هذي، معقولة، لمّا يطرحها المواطن غير المختصّ، خاطر بكلّ سهولة يمكن إقناعو بالإجابة... المأساة، انّو جانب من وجوه الأحزاب و السياسة و المنظمات، الي يسألو في هالنّوع من الأسئلة، يعرفو مليح انها أسئلة إعتباطيّة، لكنّهم يعاودو فيها في الإعلام، فقط لأهداف سياسيّة انتخابيّة، ما عندها حتى علاقة بالتفسيلا للمواطن...
الإشكاليّة، انّو قبل الثّورة، تمّت عمليّة اقصاء آلي للرّأي العام عن كلّ ما يتعلّق بالماليّة العموميّة، و الوضعيّة هذي، خلّات برشا ناس، ما تفهمش شنوّا معناها ميزانيّة الدّولة، او منتوج داخلي خام، او اعفاء جبائي، او اتفاقيّة قرض مع مؤسسات او دول أخرى... و الوضعيّة هذي خلّات برشا ناس خاصّة، ما عندهاش فكرة على حجم الأموال العموميّة اللّازمة سنويّا لحياة التّوانسة، و لا لطريقة تقسيم هالاموال، بحيث يكفي نحكيو على مبلغ بالمليارات، يُظهر للمواطن البسيط أنّو المبلغ كافي باش يعيّش الشّعب الصّيني عشرة سنين...
كنّا فسّرنا برشا مفاهيم و حكينا عليهم هوني، لكن اليوم باش ناخذو مثال 2014، الي تسكّر و عندنا عليه الأرقام النّهائيّة الي تحقّقت، و نشوفو منين جبناهم، و فاش صرفناهم...
في 2014، الحكومة، صرفت 27291 مليار على الشّعب التّونسي، نعاود، 27291 مليااااار... و كي نقولو صرفتهم الحكومة، فموش معناها، ورثة ورثوها الوزراء و صرفوها علينا، لا.... الفلوس هذي، جاية في جانب كبير منها، في شكل ضرائب دفعوها التوانسة مواطنين و شركات للقباضات بقريب 19000 مليار، و جانب آخر هو فلوس تسلفتهم الحكومة باسم التوانسة حوالي 7000 مليار، و جانب صغير هو مداخيل الثروات الطبيعيّة عامتها حوالي 1700 مليار، و الحكومة، ماهي الّا ناس، انتخبناهم، و استأمناهم على طريقة صرفان الفلوس هذي الكلّ...
مبلغ 27291 مليار، يكوخر، اذا الواحد يخمّم في حياتو هو و مصاريفو هو... لكنّو مبلغ تافه، اذا نشوفو لطلبات و مصاريف شعب كامل... نعطيكم مثلا، فاش تصرفت هالمليارات عام 2014...
ديجا، فمّا 10550 مليار، مشات شهاري لقريب 650 الف موظّف في مختلف الوزارات العموميّة، يعني بمعدّل مليون و 352 دينار Brut في الشهر لكلّ موظّف، و كي نقول Brut، معناها قبل ما ياخذهم، يتقصولو منهم الضرائب، و الضّمان الاجتماعي... قلنا 10550 مليار شهاري، يعني أكثر من ثلث ميزانيّة 2014... آش بقى؟ 16749 مليار...
بالشويّة، هاك الموظّفين ماهو لازمهم وسائل باش يخدمو... أمبيلانسات للصّحّة و كراهب للامن، و تراكس و تراكتورات للفلاحة و التجهيز، و بيرووات، و اورديناتارات ومصروف ضوء و مازوط و كوران و تصليح الكراهب و الماكينات و المباني.. هاذم الكلّ تكلفولنا في كامل عام 2014، ما قيمتو 923 مليار... يعني شوفو آلاف الاملاك الحكوميّة الي فكلّ مكان من تراب الجمهوريّة، و قداش لازم فلوس لتصليحهم و تسييرهم، باش تفهمو انّو هالمبلغ الي يُظهر كبير وحدو، لكن لازمنا نفكرو في حجم الشّي الي تصرف عليه، باش نعرفو فاش مشات الفلوس.... مازال، فمّا زادا فلوس مشات في الدّعم، أي امّالا عاد... سكر و خبز و حليب و زيت و عجين و غيرهم، و دعم للايصانص و دعم للكوران، هذي بكلها حوايج استهلكوها ال11 مليون تونسي عام 2014 بكلّو، و الدّعم متاعها تكلّف 4154 مليار...
آش بقى؟ 11670 مليار... فاش صرفناهم زعما؟؟؟
فمّا 100 مليار، مشات لهيئة الانتخابات، آي امّالا... تنظيم انتخابات البرلمان و الرّئيس عام 2014، تكلفتلنا 100 مليار... و فمّا 1540 مليار، مشات اعانات لأصحاب الدّخل المحدود و العائلات المعوزة، و مساعدات للبلديّات في مختلف أماكن الجمهورية، باش تنجم تخلص خدامتها و تقوم بمهامها...
فمّا زادا 5180 مليار، مشات استثمارات، يعني شوانط متاع كيّاسات و قناطر، و الآلات الكبيرة، و تجهيزات عسكريّة، و تجهيزات مدارس و معاهد و جامعات، و سبيطارات و غيرهم... و الـ 5180 مليار هذي، تهمّ كامل تراب الجمهوريّة من بنزرت لبرج الخضراء... أي شانطي كبير و الّا صغير حلّاتو الدّولة في أي نهج او مستوصف او بقعة في تونس عام كامل...
و فمّا أخيرا 4850 مليار خلاص ديون قديمة، خذيناهم في 2013 و الأعوام الي سبقت، خاطر اذا ما خلّصناهمش، رانا ما نجّمناش نتسلفو 7000 مليار جديدة السنا، باش نغطّيو مصاريفنا الي حكينا عليهم...
مخّ الهدرة، المبالغ الي تسمعو فيها كبيرة، خاطرها تتصرف على شعب كامل و على عام كامل، و عمليّة صرفها تتعدّى على الف إدارة و إدارة، و الف مراقب و مراقب، موش معناها احنا في جنّة و كلّ شي لاباس و كلّ ملّيم ماشي في بلاسطو، لا، الفساد موجود في تونس كيما في أي بلاد، و عمال يتفاقم في تونس، و كلّ ما علينا هو مقاومتو لو تتوفر إرادة سياسية، لكنّ الي حبّيت نقولهولكم، هو انّو صرف الأموال العموميّة في تونس راهو قانونها معقذد جدّا و فيه برشا رقابة، و الفلوس لازمها اجباريا تتعدّى من الثنيّة القانونيّة، و اذا فمّا مشاكل فساد، فراهي مربوطة بالاشخاص و بشوية إرادة، انّجمو بكلّ سهولة تطلع لو نحبّو نصلحوها، و يكفي انّو تغزرو لتقرير دائرة المحاسبات الي حكينا عليه هوني في الصفحة باش تفهموني... |
إعادة
التعليم و الارهاب / اعادة لستاتي قديم مع إثراء بارقام اقتصادية
اليوم باش نحكي في موضوع يبدأ بعيد على الاقتصاد، لكن لو تتكرمو، و تسمعوني للآخر، توا تفهموا انّو كلّ شي يصب فب الاقتصاد...
أحنا في تونس، نعانيو من مشكلة سهولة غسل ادمغة بعض شبابنا، و الكذب عليهم بإسم الدّين، و جعلهم يكرهو الآخر المختلف، و يُظهرلهم عادي قتلو و ذبحو، بحجّة انّو موش مسلم، رغم انّو تاريخ ديننا، معبّي عبر عن التعايش السّلمي، و الاخويّة مع غير المسلمين و بناء وطن معاهم... الدّمغجة هذي ساهلة، لمّا الشّاب ما يكونش قراء فلسفة كما يجب، باش يدخل لعمق التحليل العقلي للانسان و للنّفس البشرية.... ما قراش تاريخ شعوب العالم، و موش تاريخ العرب و المسلمين برك، باش يفهم تطوّر حضارات الشّعوب، بغضّ النظر على جنسهم و دينهم و لغتهم... ما قراش روائع الأدب العالمي، الي تخلّيه يحس و يفهم انّو المبادئ و التضحيات و الاخلاق و المعاناة و الافراح، هي بيدها عند كلّ البشر، مهما اختلف اللّون او الدّين او اللغة.... ما قراش كيما يلزم جغرافيا، و جغرافيا سياسيّة، و جغرافيا اقتصاديّة، تخلّيه محصّن ضدّ نظريّات المؤامرة الأجنبيّة، و يعرف يحلّل بعقلانيّة تطوّر الدّول...
مأساة نظام تعليمنا، و خاصّة بعد 1987، هي انو همش العلوم الانسانية، التي تبني النفس و الوجدان البشري، و تعلمنا قيمة الحياة و القيم الكونيّة، كيما الادب و التاريخ و الجغرافيا و اللغات و الفلسفة و المنطق... كل ما يصنع العقل البشري المتوازن، وقع تهميشه بضوارب تافهة في الشعب العلمية (خلافا لكل الدول المتقدمة) و بآفاق مهنية ضيقة... الي يتوجّه آداب نعتبروه فاشل منذ الثّانوي، و الي يتوجّه شعب علميّة، حدّ ما يسألو على نوتاتو في المواد الادبيّة، خاطر بكلّ بساطة، ضواربها التّافهة، تخلّيه ينجّم يجيب فيها صفر و ينجح...
بالطّريقة هذي، شعبنا العلمية تخرجلنا في غالبية طلبة (و ما قلتش الكل) في شكل آلات حاسبة، ما عندها حتى مخزون فكري و روحي حول الحضارة البشرية، و تعاني تصحّر مدقع في كلّ ما يتعلّق بالعلوم الانسانيّة... الوضعيّة هذي، كانت نتيجتها بالملموس في أثر الفكر التّكفيري على شبابنا، لذا نلقاو أنّو اغلب اصحاب الشّهائد العليا المتبنيين للفكر الارهابي، هم من طلبة و متخرجي الشعب العلمية، و يندر جدا فين نلقاو خريجي شعب العلوم الانسانية، من ضمن النّاس الي تتبنّى التطرّف الدّيني....
يقول القايل، آش مدخلك يا اقتصاد يا بالفلّاقي، في هالحديث.... ساهل برشا، احنا بلاد، فيها برشا بطّالة من اصحاب الشّهائد العليا، و من جملة اصحاب الشّهائد العليا العاطلين عن العمل، تعلّمنا في تونس نقولو، انّو اكبر مشكلة، هي هاك الجماعة الي عاملين فلسفة و لغات و تاريخ و جغرافيا و علم اجتماع و ادب، تعلّمنا ديما منطق، هذاكا ما نجحش باش يدخل يقرّي، اذا، هو انسان شهادتو ضاعت و ما عندنا ما نعملو بيه...
احنا في تونس عندنا حوالي 45 الف عاطل عن العمل من اصحاب الشّهائد العليا في العلوم الانسانيّة، و النّاس هاذم، الي الفكرة السّائدة عليهم، هي انّهم عبء كبير على اقتصاد البلاد و ماليّتها بسبب صعوبة تشغيلهم، اصبحوا في الواقع اكبر كنز، و اكبر سلاح متوفّر لتونس لمواجهة الارهاب... احنا في تونس في حرب فكريّة مع الارهاب، صحيح، لازم وزارة الشّؤون الدّينية، تعمل على نشر الاسلام المعتدل، لكن قبل هذا، الحرب الحقيقيّة، هي حرب انارة العقول و الانفس بقيمة البشر و الحضارة البشريّة، و الحياة البشريّة و الفكر البشري، مهما كان اللّون او العرق او الدّين، الحرب الي تخلّي الشّابّ يرفض مبدئيّا الاعتداء على الآخر، و هذي حرب ما ننجحو فيها الّا بجيش من الشباب المتشبّع بالعلوم الانسانيّة... احنا العمليّة هذي انّجموا نعملوها، خاطر عندنا مخزون كبير من خرّيجي العلوم الانسانيّة العاطلين عن العمل... احنا بين 2012 و 2016، دخّلنا للوظيفة العموميّة شدّو عندكم : حوالي 110 الاف موظّف جديد، رغم العجز و التّداين، دخّلناهم، رغم انّو في الغالب زايدين عالحاجة، دخّلناهم...
لو كنا فعلا نبنيو للمستقبل، لكان العجز الوحيد المحتمل في الميزانية، و التداين الوحيد المحتمل، هو لانتداب جحافل المعطلين عن العمل في الفلسفة و اللغات و التاريخ و الجغرافيا و الآداب، كنا نستغلوهم بكل الطرق، في شكل مؤطّري شباب، في شكل محاوري الشّباب في الاحياء، و في الارياف، نعملولهم عقود بتكفّل الدّولة، في رياض الاطفال؛ في المدارس، في المعاهد، في النوادي الثقافية حيث ما كانت، هذه التضحية الاقتصاديّة و الماليّة الوحيدة الي لو قدمناها بثمن غالي اليوم، نبنيو شعب عظيم غدوا
ليلتكم زينة يا توانسة |
اعادة
علاش نسب التضخّم الي يعطيها المعهد الوطني للإحصاء تُظهر للنّاس لا علاقة بالواقع
التضخّم هو بالفلّاقي، ارتفاع الأسعار بين فترة و فترة، و لمّا نقولو انّو التضخّم بلغ نسبة معيّنة في شهر من الاشهرة، معناها في المعدّل، الأسعار ارتفعت بهاك النّسبة بين الشهر هذاكا، و الشهر الي كيفو عام لتالي...
التضخّم عندو برشا اسباب، كنّا شرحناها برشا مرّات، و كالعادة، الي يطل في الصفحة يلقى تفسيراتنا
أغلب النّاس، كي تسمع نسب التضخّم الي يعلن عليها المعهد الوطني للإحصاء، تُظهرلها موش صحيحة، او بالأحرى، تُظهرلها بعيدة على الشّي الي تحس فيه هي كلّ يوم... الحالة هذي، ما هيّاش مرتبطة بتونس، هي حالة علميّة مدروسة، و تتسمّى نسبة التضخّم المحسوس، و الي عامّة تكون اكبر من نسبة التضخّم الفعليّة، لسبب بسيط، هو انّو نسبة التضخّم الي يعلنها المعهد الوطني للإحصاء، هي معدّل محسوب على 1030 منتوج مختلف، في 3672 نقطة بيع على كامل تراب الجمهوريّة... و كي نقولو معدّل، معناها في وسط هاك الـ 1030 منتوج مختلف، فمّا الي طلع اكثر برشا، و فمّا الي طلع اقل ببارشا من هاك المعدّل، بالطبيعة المعهد الوطني للإحصاء كي يحسب، ما يدخلش المنتوجات الكل في المعادلة بنفس الاوزان، يشوف القفص العادية التونسي و يعطي ضارب لأسعار كل منتوج حسب حجمها في استهلاك التونسي المتوسط... بالطبيعة، كلّ مواطن، يحس التضخّم في المنتجات الي يستهلكها اكثر، و لمّا يكون معدّل ارتفاع أسعار المنتوجات الي يستهلكها المواطن، اكبر من معدّل ارتفاع أسعار ال1030 منتوج، فطبيعي المواطن يحس النّسبة ما تعبّرش على واقعو...
باش نعطيكم مثال تفهموني بيه، في فيفري 2015، مقارنة بفيفري 2014، كانت نسبة ارتفاع أسعار الأدوات المدرسيّة 11.5%، و نسبة ارتفاع أسعار الغلال 10%، و نسبة ارتفاع أسعار الخضر 27.1%، بينما معدّل نسبة ارتفاع كلّ المنتوجات الي تتباع في تونس، يعني نسبة التضخّم الي اعلن عليها المعهد الوطني للإحصاء في الوقت هذاكا، يعني بين فيري 2015 و فيفري 2014، هي 5.7%...
نتعدّاو توّا لآثار التضخّم على الاقتصاد، الأثر الأوّل هو طبعا الحفاظ على القدرة الشّرائيّة للمستهلك، لمّا الأسعار تطلع بشكل كبير، المواطن ما عاش يخلط يعيش، و يطالب بالزيادة، و نفس الشي ينطبق على الشّركات، الي تستهلك مواد اوّلية باش تنتج، لمّا الأسعار تطلع، و تتزاد الشهاري، فإنّو الشّركات، ما عادش تسيطر على كلفة انتاجها، و تزيد في الأسعار، و ندخلو في حلقة مفرغة... لذا، من اوكد اولويّات أي حكومة، هي السّيطرة على التضخّم في حدود معقولة، و الأهمّ انّو التضخّم يكون متوقع و معروف مسبقا، باش النّاس تبدا عارفة علاش قادمة، و تنجّم تستهلك، و الشّركات كيف كيف تبدا عارفة علاش قادمة، و تنجّم تبرمج استثماراتها و انتاجها بدون خوف من المجهول.... |
بإعتبارها عشية احد هي الحاجة الي اجمع على مساطتها التوانسة :) ، نزيدوها شويّة مساطة :D اليوم لعشية باش نعملو فلاش باك و نعاودو للاوخيان الي التحقوا مؤخرا بالصّفحة مجموعة من المقالات القديمة,
مع الاعتذار للاوخيّان القدم في الصّفحة |
66 مليار في خزينة الدولة :)
بيع المدرسة الدولية بقرطاج المصادرة من ليلى بن علي ب66 مليار من مليماتنا بعد طلب عروض ...
العرض الفائز : مجمع تمارزيست سويكورب 66 مليار
العرض الثاني مجمع جليلة المازني و منير الجايز 55 مليار
الغرض الثالث مجمع بوعبدلي 38 مليار
العرض الرابع مجمع صندوق الودائع و الضمانات 33 مليار
العرض الخامس مجمع بولينا 27,6 مليار
المصدر : موقع البورصة.كوم
العاقبة للإسراع ببيع باقي الأملاك المصادرة قبل أن تفلس و تفقد قيمتها بسبب بيروقراطية التصرف العمومي |
أين الهايكا، أين مجلس الأسعار و المنافسة، أين منظمة الدفاع عن المستهلك، أين نقابة الصحافيين... ياخي فاش لاهيين؟؟؟؟، و الشي عندو مدة و نبهنا منو و لا حياة لمن تنادي 😮
"و الآن نقلكم انو الكرهبة الي نصبولها shell v power موتورها يتحسن مردودو برشا شوفو معانا الريبورتاج"
هذا تقريبا حرفيا كلام نوفل الورتاني في برنامج لاباس، ركزولي على كلمة "ريبورتاج"، موش "الاشهار"، موش "publicité" ، موش "فقرة مدفوعة الاجر"، لا لا، قالكم هذا "ريبورتاج"، معناها بالنسبة للمتفرج بسيط الثقافة، الكلام ما قالتوش شركة باش تزيّن منتوجها، لا، لا، بالنسبة للمتفرج البسيط، الكلام جاي في اطار ريبورتاج و تحقيق صحفي...في وسط برنامج ترفيهي عادي، لا "نعود بعد الاشهار" و لا "توا وقت الpublicité"، تتعدى فقرة في شكل تحقيق صحفي و هي بكلها publicité ....
إعادة :
الإشهار هو من أهم عمليات التسويق، و العبقرية في الإشهار تعمل دائما الفارق بين مبيعات شركة و أخرى،
الاشهار هو عملية تلعب على نمط التفكير البشري، تعرف شنوا الي يشد الناس، شنية الألوان الي تجذب الانتباه اكثر، شنية العبارات الي تأثر اكثر، حتى في الصورة، أماكن تواجد الألوان و العبارات عندها اهمية، و تتعمل على أساس بحوث علمية حول ردود أفعال العقل البشري... الخلاصة هي عملية قانونية للتأثير على قرار الناس إلي تشري، هي عملية قانونية مادام المستهلك يعرف انها اشهار، و هو وقتها حر اذا يحب يتبعها، و ينجم يتبعها و هو يعرف أنها اشهار و رغم ذلك يتعرض لتأثير الرسائل الي في العملية الاشهارية، و هذا أمر عادي... لكن الي موش عادي، هو الي قاعد يصير في بعض برامجنا الإذاعية و التلفزية، يكون المذيع يحكي عادي، و فجأة يصبح يمجّد في ماركة أو منتوج، و يتعدى الموضوع موش في شكل اشهار، لكن في شكل خبر او موضوع تابع البرنامج، و هذا تعدي صارخ على حقوق المستهلك التونسي؛ و مستحيل يتقبل في دول متقدمة و لو كانت في قمة الرأسمالية خاطر غادي يحترموا المواطن و ما يلعبوش بعقلو، و في أي اشهار يكون المواطن على علم انو الشركة صاحبة الماركة أو المنتوج هي الي تمجّد في روحها... في بلادنا، و في الحالات الي حكيت عليها (اساسا سمعت حالتين : شلة امين على موزاييك، و لاباس على الحوار التونسي توا) المستهلك ما يعرفش انو العملية هي اشهار مدفوع الاجر، بل يتعدى الشيء كإنو معلومة أو حقيقة أو رأي شخصي نابع من تجربة المقدم... و هذا راهو تعدي على قانون الأسعار و المنافسة التونسي، راهو خداع للمستهلك، غريبة كيفاش الشي متعدي نورمال و حد ما تقلق منو :( |
بدون تعليق |
السلام عليكم، سؤال عالطاير فقط بدافع الفضول، و نأكدلكم انو اجابتو ما انجمو نستنتجو منها حتى خلاصة علمية، أما فقط مجرد انطباع:
في العاصمة، في تونس الكبرى، توا محسوب ستة شهور الشوانط متاع البنية التحتية محلولة في كل بقعة، و فما شكون قالي انو نفس الانطباع في برشا جهات، سؤالي للاوخيان في باقي الجمهورية، هل يوجد نفس الانطباع في جهاتكم؟
و نعاود، هو سؤال لبداية انطباع لا غير، نعطيكم مثال، انا من الناس إلي تتقلق كي تلقى تاكسي بسرعة في وسط البلاد في أوقات الذروة😃😃😃 هذاكا يعطيني فكرة انو نهارتها البلاد باركة و الدولاب مش داير، هذاكا علاه نسأل على انطباع الشوانط في جهاتكم؟ |
نداء لكل جندي و أمني في كل شبر من تراب تونس،
احنا بلاد ما عندناش فلوس استثمارات تكفي لحاجيات شعبنا، عندنا آلاف الشباب البطال، عندنا احتياجات في الصحة و التعليم و النقل و الجهات، كي نحكي على حاجيات البلاد، لازمكم تتجاوزو الفكرة الهلالمية متاع الشعارات و تفهموا أننا نحكيو عليك و خوك و جارك و مدينتك، حاجياتنا مهولة و ما عندناش اموال تكفيها،
قررنا باش نعملو ضربة اتصال كبيرة في الحرب الدائرة بين كل دول العالم لجلب المستثمرين الاجانب، و عملنا المؤتمر العالمي للاستثمار في تونس، في الحرب هذي، المنافسة جايتنا من كل دول العالم، من أوروبا إلى الصين إلى افريقيا، كل دولة تعمل في المستحيل باش المستثمرين الأجانب الي عندهم فلوس يجيو عندها هي...
المؤتمر العالمي للاستثمار بتونس هو فرصة جبارة لإقناع العالم بأننا وجهة استثمار جيدة، هو فرصة لجلب مليارات الدولارات لبلادنا، للاستثمار و خلق الثروة لينا و ليهم (الي يحكيلكم على أنهم جايين فقط محبة في تونس يكذب، و الي يحكيلكم انو نبيعو في بلادنا حمار، خاطر المستثمر يحب يربح و الهدف انو يخلق ثروة و شغل في بلادنا و خليه يربح، و خاطر زادا منطق بيع البلاد هو منطق أحمق تجاوزته كل دول العالم )
المؤتمر العالمي للاستثمار بتونس، هو صفحة أمل كبيرة، ما قلتش بعدو هو انو سايي باش نتفرهدو من غدوا، ما قلتش انو كل الوعود فيه باش تتحقق، قلت انو صفحة أمل جبارة لإقناع مستثمري العالم انو الاستثمار في بلادنا مربح، باش يجيو فيه خاصة مستثمرين عمرهم ما خمموا في تونس قبل (نصف وفد رجال الأعمال الفرنسي عمرهم ما جاو لتونس، الصينيين هابطين بقوة و 40 منهم في قوائم الانتظار)
المؤتمر العالمي للاستثمار بتونس هو أول خطوة لتغيير الأوضاع الاقتصادية في بلادنا نحو الافضل، يمكننا إقناع العالم أن الاضطرابات الاجتماعية و السياسية هي اضطرابات ظرفية و عادية (و لو أني شخصيا نتمنى على النقابيين و السياسين يريضو نهاربن)، لكن لا قدر الله لو جرذان الظلام يعلموا أقل حركة ارهابية، فهذا معناه انو المؤتمر الي صرفنا عليه 4 مليارات و 862 مليون مليم، باش نعملو اشهار و نقنعوا العالم انو يجي يستثمر عندنا، سيتحول لا قدر الله إلى اشهار هدّام و مدمّر للشعب هذا... المؤتمر العالمي للاستثمار بتونس اذا ينجح أمنيا خاصة، فهو أمل، مجرد امل عظيم ل11 مليون تونسي، لكن لو يفشل أمنيا لا قدر الله، فالآثار باش تكون مدمرة على مستقبل الاستثمار بلادنا، و الاستثمار معناه أقل بطالة و أقل إجرام و أقل ارهاب
لذا نداء لكل أمني و جندي تونسي، ممكن هالكلام الكبير ما يعنيلك شي، ممكن انا نحكي في واد و انت في واد، لكن صدقني، انت في الأسبوع هذا من الناس إلي العمل متاعها عندو وزن مهول على مصير شعب كامل، الحذر الحذر و اليقظة اليقظة، البلاد اليوم واقفة على مدى يقظتكم، و صدقوني مانيش نبالغ
بالنسبة لباقي الشعب التونسي الكربم، لازمنا نحلو عينينا، الإرهاب تكلفلنا غاااالي برشا، على ميزانية تونس، على قيمة الدينار، على شهارينا، على عيشنا، على الأمل لشبابنا، و خلي ثيقتنا متواصلة في مستقبلنا، و حتى في موضوع مقاومة الفساد، توا لجنة المالية عدات التعريف بالامضاء في القباضة و عدات المعرف الجبائي على الوصفة الطبية، و عدات ال7.5% ضريبة إضافية على الشركات، و كل المؤشرات تدل انو حتى رفع السر البنكي و جباية المحامين باش يتعداو في الجلسة العامة و هذا بفضل ضغط الاتحاد...
صدقوني الكلام هذا موش لمساعدة الحكومة، و لا الأحزاب الحاكمة، المؤتمر لو ينجح، أمل جبار لشعبنا مهما كان الي يحكم، انساو السياسة و شكون مع و شكون ضد، نحكيو على أمل لمستقبلنا الكل،
غدوا خير، و الامانة بين يديكم انتوما الجمعة هذي يا جنود و أمنيي تونس
Partagez, copiez collez, mais faites le nécessaire pour diffuser svp |
المشاريع المعروضة على العالم للاستثمار فيها في المؤتمر العالمي للاستثمار في تونس
http://www.tunisia2020.com/projets/ |
صباح الخير
ما ركزناش على إضراب اتحاد الشغل نهار 8 ديسمبر، رغم انو الحكومة ما عادش مقترحة تأجيل زيادة الموظفين في الوزارات و الادارات إلى 2019، و حتى إلى 2018 بطلو منها، فقط اقتراح انو الزيادة تتعطى بداية من أكتوبر 2017 و الرابال يتعمل بالتقسيط على عامين، مع تغيير جدول الضريبة الي باش يأدي للزيادة في الأجور الدنيا و التنقيص في الأجور الكبرى... مبدئيا، هذا رفض قطعي لأي محاولة انو الشعب التونسي الي يدفع في أجور موظفي الوزارات (الي يمثلو 19% فقط من عمال تونس)، يخرج لابأس من عام 2017....
فما زوز وضعيات للحكم على هذا الموقف :
1- تمرير كل فصول مشروع قانون المالية كما هي سواء في جباية المهن الحرة أو رفع السر البنكي أو التعريف بالامضاء في القباضات أو الضريبة الإضافية على الشركات ... وقتها يصبح موقف الاتحاد موقف مستهجن صراحة و الإضراب تدمير لهذا الشعب
2- يقع إسقاط بعض الفصول أو تعديلها لافراغها من محتواها، وقتها الاتحاد عندو 1000 حق يعمل اضراب و الموقف المستهجن يصبح موقف النواب |
كلمتين للسادة أصحاب المهن الحرة الي خايفين انهم يضطرو يخلصوا ضرائب على مداخيل ما قبضوهاش (قبضوا تسبقة فقط أو قلبوهم)...
السادة منكم المنتصبين منكم في شكل شركات، يطبق عليهم ما يطبق على كل شركات العالم، المحاسبة العامة هي محاسبة التزامات، و مجرد تسجيل المدخول يعني أن دفع الضريبة واجب ( و هذا صاير على كل شركات تونس و العالم)... لكن المحاسبة زادا، تعطيكم إمكانية استرجاع هالضريية عبر تقنية المخصصات، و هي مبالغ تنقص من قاعدة الضريبة على أرباح الشركات في حال حرفاء ما خلصوش...
بالنسبة للسادة منكم المنتصبين كأشخاص طبيعيين و انتم الغالبية الساحقة، يعني يخدمو بباتيندة بأساميهم، و خاضعين للنظام الجزافي؛ يعني ما غير محاسبة عامة، اطمئنوا، الموضوع غير مطروح اصلا في حالتكم، الفصل 22 فقرة I من مجلة الضريبة على دخل الأشخاص الطبيعيين و الضريبة على الشركات، يقلكم :
" يتكون ربح الأنشطة غير التجارية من الفارق بين المحاصيل الخام المحققة خلال السنة المدنية و الأعباء التي يستلزمها الاستغلال خلال نفس السنة، "
المحاصيل = Recettes و موش مدخول أو revenu
المحققة = réalisées
هذا معناه أنكم ما تخلصوا ضريبة إلا على المبلغ المقبوض فعليا، يعني حتى كان تفاهمتو على 800 و خلصتو 200 برك، الضرائب على 200 برك، و كان خدمتو بلاش، ما فماش ضرائب، و كان خلصتو 200 السنا و 600 العام الجاية، تخلصوا ضرائب على 200 السنا و ضرائب على 600 العام الجاي
فقط للإفادة يعني |
للتفاعل من الناس الكل و بدون تشنج من فضلكم، هذا رد من أستاذ محامي جانا اينبوكس، ننشروه للتفاعل :
السلام عليكم
أولا نحب نشكرك على الصفحة هذي وعلى المجهود إلي تبذل فيه لإنارة الرأي العام على العدديد من المواضيع إلي نجهلوها، برافو!!!!
باهي خليني نقلك إلي أنا محامي عندي قرابة العشر سنين في المهنة يعني قديم نوعا ما، ونقلك إلي برشا ستاتيوات قاعد تكتب فيهم علينا فيهم من النظري الشيء الجميل وإلي أحنا كلنا كتوانسة نحبو بلادنا ونغيرو عليها ما نجموش مجيوا ضدو، لكن تطبيقيا راهو صعيب برشة باش انجمو نخدمو في ظل قانون المالية الجديد موش تهربا منا، وهوني نأكدلك إلي غالبية المحامين ما يحبوش يتهربو من الجباية ويحبوا أمورهم واضحة، ولكن لأنو القانون هذا ما يتماشاش مع الواقع متاع بلادنا الحالي و هاو باش نفسرلك كيفاش بالتفسير الممل غير وسع بالك :
باهي فرضا مرَ القانون باش يولي كل محامي على كل قضية / إعلام نيابة ياخو تامبر مرقم من القباضة فيه نوع القضية (مدني، تجاري، جناحي، ...) ودرجة التقاضي (ناحية، ابتدائي، استئناف وإلا تعقيب)، هذا يفترض أنو في اللحظة هذيكا المحامي يكون تحصل على أجرتو كاملة من الحريف متاعو، في آخر الشهر أو آخر العام بالطريقة هذي إدارة الجباية يكون عندها الآلية باش تعرف تقريبيا قداش المحامي دخَل فلوس بالاعتماد على جدول الأتعاب الدنيا متاعنا في مختلف القضايا.
واقعيا حكاية أخرى، أنا كيف يجيني حريف لقضية مدنية ابتدائية إلي حسب جدول الأتعاب الدنيا لازمني نخلص 800 د، يعطيني تسبقة بــ 200 أو 300 دينار وبعد القضية تدوم عامين ولا ثلاثة وأنا نجم نخلص في الباقي كيما نجم برشة ما نخلصش.
هل أنو من المعقول إنو إدارة الجباية تطالبني بأداء ضريبة على فلوس أنا ما خذيتهاش من أصلو؟؟
ولذا إذا كان باش نطبقو جدول الأتعاب الدنيا الحريف هو بيدو المذكور أعلاه لازمو كيف يجي بحذابا للمكتب يخلصني في أجرتي كاملة مع الأداء على القيمة المضافة إلي هي حسب فانون المالية 18% ما يعني إنو على قضية مدنية يولي بالمصاريف متاع عدل التنفيذ يعطيني 1000 د قبل البدء في القضية.
توة إنت بصفتك تونسي عايش معانا في تونس أولا وخبير اقتصادي ثانيا هل ترى إنو المواطن التونسي ينجم يتحمل هكذا أتعاب والخلاص بالحاضر؟؟؟؟؟
صعيبة برشة الحكاية باش ما نقولش مستحيلة...
من ناحية أخرى برشة محامين ومنهم أنا نقومو بقضايا لوجه الله ونقدمو إعلامات نيابة في قضايا الرأي العام وقضايا المتعلقة بحقوق الإنسان بدون مقابل، في الحالة هذي إنت تتصور إنو إدارة الجباية باش تهتم بالمعطى هذا؟؟؟ أبدااا
وزيد العديد من التطبيقات الأخرى لإعلامات النيابة اللازمة لتصوير ملف ولاستخراج نسخة من حكم ولاسترجاع مؤيدات إلخ... إلي ما عادة ما ناخذوش عليها أتعاب كيفاه باش نحسبوها هذي ؟؟ وكيفاه باش نتحاسبو عليها؟؟
ولذا القانون هذا طموح وإيجابي لكن ما نجكوش نطبقوه حاليا في تونس لأنو أخيرا باش يضر أولا المواطن التونسي (الحريف) وثانيا المحامي.
حاجة أخيرة نحب نقولها إلي موش المحامين الكل لاباس عليهم، فينا شكون موش خالط على الكراء وفينا شكون يرسكي في الكار ولا الميترو ... رانا مواطنين توانسة ونعانيو كيفكم وتاعبين برشة وحتى كيف نصورو برشة فلوس رانا عندنا برشة مصاريف (بيرو، كاتب، تنقل، ...) وراهو المحامي كيف يصبح مريض ولا عاجز راهو ما عندوش شهرية تجيه راس الشهر يوكل بيها صغارو ولا حتى يهيش بيها وحدو... رانا مواطنين توانسة ونحبو بلادنا والقلة القليلة إلي أساءت لينا راهي ما تمثل كان نفسها وما تمثلش قطاع المحاماة إلي تاريخو يحكي عليه. |
كليمتين للسادة المحامين الافاضل و باقي المهن الحرة:
انا انزهكم عن التهرب الجبائي... لا وجود لتهرب جبائي في قطاع المهن الحرة...
فما مبدأ قانوني في المنظومات الجبائية المبنية على التصريح التلقائي، باعتبار القانوني يعطي الثقة في دافع الضرائب انو وحدو وحدو يمشي للقباضة و يقول راني صورت كذا السنا، فمن الطبيعي انو من الجهة المقابلة، نفس القانون يمكن إدارة الجباية من الآليات اللازمة للتثبت من حقيقة هذه التصاريح...
انتم حاليا تدفعون الضريبة على الدخل بنفس النسب التي يدفعها المواطن التونسي في كل شبر من تراب تونس، و لا أتصور أنكم تريدون دفع ضريبة بنسب أقل من باقي المواطنين....
بعد هذا، سأحدثكم عن طلب لو سمحتم، المطلوب هو ايجاد اجراء يمكن إدارة الجباية من التثبت من مصداقية تصاريحكم بالمليم، بطريقة حسابية لا مكان للنية الطيبة و لا لخرافة نبل المهنة فيها :
مثلا الشهار، شهريتو معروفة و الضرائب تتقصلو من المورد، الشركات تملك محاسبة تمكن إدارة الجباية أنها تشد المتهربين بالكمشة عاجلا أم آجلا، التجار، رقم الفاتورة و المعرف الجبائي عليها يمكن من كشف المتهرب عاجلا أم آجلا، العدول يحطو في المعرف الجبائي و اسم الحريف في دفاتر مرقمة و عمرنا ما نهار سمعناهم يشكيو من سر المهنة و لا من الضرائب... مانيش قاعد نحكي على قانون قاعد يتطبق و الا لا، مانيش نحكي على فساد، نحكي على القوانين الموجودة و سارية المفعول و الي تطبق وقت اللجوء ليها... إدارة الجباية عمناول اقترحت ورقة أتعاب مرقمة على كل حريف، تم رفض المقترح، إدارة الجباية اقترحت طوابع جبائية كتسبقة على ضرائب المحامين فتم رفض المقترح، إدارة الجباية اقترحت التخفيض في سعر الطابع الجبائي (من 2 إلى 6 دينارات عوض من 20 إلى 60 دينار) مع إضافة المعرف الجبائي للمحامي على ورقة الانابة و مع إعفاء المحامين الشبان من دفع الضرائب لأربع سنوات فتم رفض المقترح (حسب ما يفهم من تحرك السادة المحامين الأفاضل البارح)...
يعني فهمونا، لو تكرمتم، هل تسمحون أم لا، بوضع إجراءات قانونية تمكن إدارة الجباية من التثبت الفعلي و بالمليم من مصداقية تصاريحكم الجبائية كبقية القوانين التي تمكن إدارة الجباية من التثبت في مصداقية تصاريح باقي المواطنين؟ |
😮
نهار 30 و الشعب التونسي ينجم يشرب من البحر كان ما عجبوش... مانيش نتحدث على الأساتذة هوني، نتحدث على الي يقدموا في أنفسهم متحدثين بإسمهم و مالكين لمصائرهم...
تذكير بالموقف الحاسم :
السيد حسين العباسي الأمين العام والمؤتمن الأول على العمل النقابي ، كان حاسما ليلة البارحة في رده حول أحقية إي طرف نقابي في الدعوة إلى إقالة وزير التربية ، السيد العباسي ذكّر بأن الإقالة مسؤولية رئيس الحكومة حسب الدستور ، مؤكدا على الحق في الاحتجاج على أي مسؤول في خياراته لينهي بأننا نعيش في دولة...
من جيهتنا نقولولهم طالبوا حتى بإقالة رئيس الدولة، كل ما مطلوب منكم تأجلو تحرككم نهارين حتى يتعدى مؤتمر الاستثمار العالمي بتونس |
السلام عليكم
أخيرا باش نحكيو على شنوا الي صار في مصر 😃، تعويم الجنيه المصري حكاية تجاوزتها الاحداث، لكن أسبابها مهم نعرفوها، و نتائجها متواصلة، و لحدّ اليوم، اعلام السلطة يمجّد في العمليّة و اعلام المعارضة يقدح فيها، باش نحكيو على الشي هذا، و باش نعملو مقارنة بسيطة مع تونس، لكن تنبيه للاوخيّان الكل، مهم جدّا قراءة ستاتي نهار الاحد لفهم كلامنا اليوم.... المقال طويل، الي عند ورواري صحاح يتبّعنا :D
نبداو السّاعة بالي كان صاير في مصر قبل نهار 2 نوفمبر، الى حدود 2 نوفمبر، كان البنك المركزي المصري هو المحدّد لسعر الدّولار الأمريكي في مصر، وكان آخر سعر رسمي متداول يومها في حدود 8 جنيهات و87 قرشا. وقبل نهار 2 نوفمبر، و لتلبية حاجة النّاس و الشّركات من العملة، كان البنك المركزي في كلّ أسبوع تقريب، يعلن عن طلب عروض لبيع الدّولارات للبنوك، تشارك فيه البنوك بالسعر الي يحددو البنك المركزي. و مبعد تقوم البنوك من جهتها ببيع تلك الدّولارات الى المورّدين المصريّين، الخواص منهم والحكوميّين، و الى الدّولة لتسديد ديونها الخارجيّة، والى المواطنين الرّاغبين في السّفر لغايات مختلفة، المفيد البنوك ما تبيع للشركات و المواطنين الا بسعر اعلى او اقل ب10 قروش ماكسيموم على السعر الي شرات بيه من البنك المركزي.... بالطبيعة، في مصر كيما في تونس، شراء الدّولار من البنوك بالسعر هذا، يتمّ في حدود معيّنة سواء للمصري الي مسافر للخارج سواء للشركات الي تستورد...
لكن في مصر الشركات و المواطنين ينجمو يجيبو دولارات من خارج النظام البنكي (عندهم حاجة اسمها شركات الصّرافة) و يصبوه في حساباتهم بالدّولار في البنوك، .... يعني من جيهة، الدّولار يتعطى بالري قطرة قطرة، و من جيهة أخرى، اذا لقيت دولارات لبرا من البنوك، جيبهم و اخدم على روحك (طبعا هوني نحكيو على الخواص و موش على الشّركات العموميّة العملاقة المختصّة في توريد السلع الاساسيّة)... العمليّة هذي ما تأدّي الا لحاجة واحدة: هروب الدّولارات الى السوق السوداء في مصر، و الدّولار وصل قيمتو في السوق هذي 14 جنيه نهار 2 نوفمبر مقابل 8 جنيهات و 87 قرش عند البنوك...
سبق وضّحنا في ستاتي نهار 20 نوفمبر الي فات، كيفاش انّو قدرة البنوك المركزيّة على تحديد سعر صناعي لعملات بلدانها، مرتبط أساسا بقدرتها على توفير احتياطي من العملة الصّعبة تغطّي حاجياتها (ننصحكم تقراووه)... بعد الي عاشاتو مصر من مشاكل سياسيّة و امنيّة و اجتماعيّة بعد ثورتها، هات نشوفو آش صار لمصادر العملة الأجنبية للاقتصاد المصري من 2010 الى اليوم :
· المداخيل السياحيّة كانت في حدود 11.6 مليار دولار خلال سنة 2010، طاحت لـ 7.4 مليار دولار خلال الموسم السياحي 2015/2016... يعني طاحو بـ 32%... و ردّو بالكم، حتى لتوّا سعر الجنيه المصري تقريبا ثابت، يعني موش متغيّر باش على الأقل 7.4 مليار دولار عام 2016 ممكن يقربو شويّة للقيمة بالجنيه متاع ال11.6 مليار دولار متاع 2010، لااا طاحو بـ 32% بالدّولار، تجي تقريبا نفس النّسبة بالجنيه...
· ارتفع العجز التجاري (صادرات – واردات) من -25.1 مليار دولار سنة 2010 الى -38.8 مليار دولار سنة 2015... يعني العجز زاد بـ 54%، الواردات تزيد و الصّادرات تنقص
· احتياطي مصر من العملة الاجنبيّة بلغ 19 مليار دولار بموفّى أكتوبر 2016، بعدما كان في حدود 35.2 مليار دولار بموفّى 2010... يعني انهيار بـ 85%
· العجز في ميزانيّتهم في الموسم الجبائي 2015/2016، بلغ شدّو عندكم 9.2% من المنتوج الدّاخلي الخام متاع مصر
· حجم التداين الحكومي متاعهم بلغ حوالي 105% في 2016 ...
كلّ هذه المؤشّرات، الي تزامنت مع تراجع سعر البترول، و تراجع المساعدات الخليجيّة، و في أكتوبر الي فات، حتى المساعدة البترولية بـ 700 الف برميل نفط شهريّا الي كانت تجي من السعوديّة، طاحت في الماء... بكلها مؤشّرات خلات البنك المركزي المصري في وضع يستحيل معاه مواصلة تحديد سعر اصطناعي للدّولار مقابل الجنيه... الطلب على الدّولار بالسّعر الرّسمي ما حبسش، و البنك المركزي ما عادش عندو عملة تسمحلو بتلبية كلّ الطّلبات...
خلال شهر سبتمبر الفارط مثلا، توقّفت عمليّات التّوريد كلّيا تقريبا، الشي الي ادّى الى أزمات تموينيّة طاحنة و اختفاء عديد السلع الاساسيّة من الأسواق كيما الزّيت و السكّر و الرّوز، (كان فمّا شكون فيكم شاف فيديو سوّاق التّكتك الي يشكي من غياب المواد الاساسيّة، هذيكا تعبّر على حالة العجز الي وصللها الاقتصاد المصري، ما عادش فمّا عملة كافية لتلبية الحاجيّات الاساسيّة)...
قدّام تراجع حجم الدّولارات في القنوات الرّسميّة، و بحكم صعوبة الحصول على العملة الصّعبة من البنوك، تعاظم حجم السّوق السّوداء للعملة، و بلغ سعر الدّولار فيها يوم 2 نوفمبر حوالي 14 جنيه مقابل سعر رسمي بـ 8.87 جنيه كيما حكينا...
آي شنوّا الحلّ؟ ما فمّاش فلوس باش يجيبو ماكلتهم، شنوّا الحل؟
الحلّ الأرحم لمصر، كان في عودة ماكينة التّصدير للعمل، و هذا معناه بلاد رايضة و تشجيعات جبائيّة كبيرة للشّركات المصدّرة، و مردوديّة كبيرة للعمّال، لكن في حال مصر اليوم؟؟؟ حلّ؟ في ظلّ الفوضى؟ و الانقسام الشّعبي الحاد،ّ الي مع و الي ضدّ السّلطة؟ في ظلّ تعطّل قطاع التّصدير؟ في ظلّ الإرهاب؟ ما فمّاش حلّ ساهل... عندهم زوز خيارات:
يلقاو دول تسلّفهم برشا دوفيز ما غير ما تغزر لأرقامهم الاقتصاديّة و ارقام ماليّتهم العموميّة ( الي الحقيقة تخلي ما يسلّفهم حدّ الّا اذا ما يهمّوش في مصير فلوسو)، و الدّور هذا كانت قايمة بيه الدّول الخليجيّة قبل ما ينهار سعر البترول، و قبل ما الأوضاع الجيوسيّاسيّة للمنطقة تخلبز العلاقات بين الدّول...
و الّا يمشيو لصندوق النّقد الدّولي و يشحتوه باش يسلّفهم... صندوق النّقد الدّولي، قالهم مرحبا بشرط، تنقصو من تبعزيق الفلوس على القطاع العام، تنقصو من تغليط شعبكم و تبيعولو العملة الصّعبة بسعرها الحقيقي... الحاصل، التعامل مع صندوق النّقد الدّولي هو عبارة على : عزوزة هاززها الواد و هي تقول العام صابة (يعني ماشية للغرق هكّا و الا هكّا)، و يجيها واحد يحطّلها يدّو فوق راسها و يغطّسهولها تحت الماء باش تفيق و تحاول تعوم باش تمنع، مع حظوظ وافرة انّو الصّدمة تغرّقها نهائيّا... الحاصل مصر ما لقات حدّ معاها، و وقفت الزّنقة للهارب، مشات لصندوق النّقد الدّولي، و قرّرت تعويم الجنيه المصري...
البنك المركزي المصري، قرّر تعويم الجنيه، آش معناها؟
يوم 3 نوفمبر اصدر البنك المركزي المصري بيان صحفيي يعلن للرّأي العام المصري، انّو من يومها تمّ "إطلاق الحریة للبنوك العاملة فى مصر فى تسعیر النقد الأجنبى وذلك من خلال آلیة الإنتربنك"... هذا معناه، انّو البنك المركزي ما عادش باش يحدد سعر العملة الاجنبية مسبقا في طلبات عروضو للبنوك، و يسمح يعدها لهالبنوك انها تبيع و تشري الدّولار فيما بينها و للمواطنين و للشّركات بالسّعر الي يساعدها... و نقراو في بيان البنك المركزي زادا: "لا توجد أیة قیود على إیداع وسحب العملات الأجنبیة للأفراد والشركات"... هذا معناها انو البنك المركزي رفع القيود عن التعامل بالعملة الاجنبيّة، و ترك آليّات العرض و الطّلب هي التي تحدّد قيمة الدّولار، معناه انو البنك المركزي قرّر يخلّي الاقتصاد المصري يواجه القيمة الحقيقيّة لعملته امام الدّولار وغيرو من العملات الاجنبيّة، بالفلّاقي تعويم الجنيه و تحرير سعر صرفه...
هذا التحرير لسعر العملة في بلد مصاريفو بالدّولار اكثر بكثير من مداخيلو بالدّولار، يؤدّي الى ارتفاع شديد للطّلب على الدّولار، مقابل عرض مستقرّ، و بالتّالي الى ارتفاع قياسي لسعر الدّولار، و اليكم ما حصل يومها:
في يوم 3 نوفمبر، اعلن البنك المركزي على طلب عروض جديد لبيع الدّولارات للبنوك، و في عوض يحديد سعر تقريبي بـ8 جنيهات و 78 قرشا كيما عمل يوم 1 نوفمبر كي عمل طلب عروض باش يبيع للبنوك 117 مليون دولار، طلب من البنوك انها تشارك في طلب العروض متاع نهار 3 نوفمبر و تقترح السعر الي تراه صالح للدّولار، و ارسى طلب العروض نهارتها على بنوك مختلفة، قدّمت معدّل سعر يساوي 14 جنيه و 65 قرشا، و اشترت البنوك يومها حوالي 97 مليون دولار من البنك المركزي المصري..
و بنهاية يوم 3 نوفمبر، ارتفع سعر شراء الدّولار من البنوك المصريّة الى 13 جنيه و 89 قرشا، بعد ما كان في اليوم السّابق في حدود 8 جنيهات و 87 قرشا، ما يعني انّو الجنيه المصري فقد 59% من قيمته امام الدّولار في يوم واحد... و تواصل تراجع الجنيه مقابل الدّولار، ليبلغ مستوى 17 جنيها و 42 قرشا للدّولار الواحد يوم 9 نوفمبر 2016، أي انّ الجنيه فقد 96% من قيمته امام الدّولار في ظرف 6 أيام فقط... و اليوم 23 نوفمبر بلغ سعر الدّولار 17 جنيه و 62 قرش...
شنيّة الآثار على المواطن المصري؟
الأثر الاوّل دون منازع، هو ارتفاع الأسعار، و قبل ما نحكيو على الأسعار بعد تعويم الجنيه، لازمكم تعرفو انّو معدّل التضخّم في مصر في ال10 شهور الأولى 2016 هو ... 12.55%... تذكرو انّو احنا الي عندنا معدّل بـ 3.7% في نفس الفترة، القيامة قريب تقوم عندنا على غلاء الأسعار...
بعد تعويم الجنيه المصري، الاسعار في مختلف الأسواق العالميّة بالدّولار ما تغيّرتش، بينما كلّ ماهو مستورد، كان يتمّ استيرادو على أساس سعر صرف بـ 8.87 جنيه للدّولار، و توّا يتم استيرادو بسعر صرف يفوق 15 جنيه للدّولار، هذا معناه انّ أسعار السلع المستوردة باش ترتفع اجباريّا بمستويات مماثلة، و باعتبار انّ عديد السلع المصنوعة محلّيا فيها مكوّنات مستوردة، فحتى أسعار السّلع المحلّية سترتفع بدورها ارتفاع مماثلا، و لمّا نعرفو انّو مصر كيفها كيف اغلب الدّول العربيّة تستورد باش تاكل، سكر و قمح و روز و زيت و دواء و معدّات طبّية و غيرو... تخيّلوا حجم الهول الي هبط على المواطن المصري...
الأثر الثّاني يهمّ خزينة الدّولة، في ميزانيّة مصر، كانت مصاريف تسديد الدّيون الخارجيّة تحتسب على أساس سعر صرف ب8.87 جنيه للدّولار، باش تولّي توّا تحتسب بسعر صرف يفوق 15 جنيه للدّولار، و هذا معناه اثقال ميزانية الدّولة بمصاريف اضافيّة لا يمكن مجابهتها، الاّ بالحدّ من الانفاق العام عبر التخفيض في الدّعم ( و هذا الّي صار، مصر قرّرت حذف 22 مليون بطاقة تموين، و هي بطاقات تتعطى للزواولة باش يشريو بسعر رخيص)، او برفع الضّرائب و هذا صار زادا، او باللّجوء الى مزيد التّداين بالعملة الأجنبية، و هذا صار بإعتبار صندوق النّقد الدّولي وافقلها على قرض 12 مليار دولار، و عملت اتفاق مع الصّين باش تسلّفها 2.7 مليار دولار، و مازالت تلوّج في شكون يسلّفها 3.3 مليار دولار اخرى...
مالا علاه هالبوبلي؟؟؟؟
الي قراو مقال نهار الأحد رام فهموا علاش سايي البنك المركزي المصري مجبر و ما عندوش حل اخر
· أوّل الأهداف هو القضاء على السّوق السّوداء، و جلب الدّولارات الي تدور فيها الى القنوات الرّسمية من بنوك و شركات صرافة مرخّص لها، ارتفاع سعر الدّولار في القنوات الرّسمية و غياب أي قيود حول تداوله، يعني صب و اجبد كيما تحبّ، يجعل المتعاملين مع السّوق السوداء يرجعو بدولاراتهم الى البنوك. و هذا اهمّ هدف، حيث انّ تحقيقو على المستوى المتوسّط سيمكّن من توفير المزيد من الدّولارات في القنوات الرّسميّة، على امل الوصول الى الحدّ المأمول الي يجعل سعرها يتراجع مقابل الجنيه الى مستويات ما قبل التّحرير
· ثاني الأهداف هو تشجيع الصادرات و السياحة، فتراجع سعر الجنيه أمام العملات الاجنبيّة معناه انّ الصّادرات المصريّة و السياحة المصريّة ستصبح ذات أسعار اقلّ مقارنة بالدّول المنافسة و بالتّالي جذّابة اكثر
· ثالث الأهداف، هو التقليل بصفة طبيعيّة من التّوريد، ارتفاع أسعار السّلع المورّدة، سيُخفّض الطلب عليها، و يقلّل من الواردات آليّا، مع امل انتعاش الصّناعة المحلّية للاستجابة يسعر معقول للطّلب الشّعبي على هذا النّوع من السلع
· رابع الأهداف هو تشجيع الاستثمار الأجنبي، فالمستثمر الأجنبي، الي يجي بدولاراته الى مصر، ماعادش يخاف من تحويلها الى الجنيه بسعر اصطناعي زهيد.
لكن الأهداف هذي الكلّ صعيب تبدا تتحقّق قبل مرور عام او اثنين على تاريخ التعويم...
أيوااااش، و احنا فين من هذا الكلّ؟ تونس فين؟
تونس مبدئيّا اليوم بعيدة شويّة على الحالة الي وصلتلها مصر:
· السياحة مثلا اذا نقارنو مداخيلنا السياحية بين التريميستة الثالثة 2010 و التريميستة الثّالثة 2016 نلقاو التراجع بـ 19% و موش 32% كيما مصر
· العجز التجاري بين 2010 و 2015، هوما كبر بـ 55% و احنا كبر بـ 30% برك (بالاورو)
· احتياطي العملة بين 2010 و أكتوبر 2016 ، هوما طاحو بـ 85%، و احنا طحنا بـ 15.7% برك (بالاورو)
· التداين الحكومي متاعهم بلغ حوالي 105% في 2016 و احنا في 2017 نتوقعو نوصلو 63.8% و ديجا القيامة قايمة في البلاد
· العجز في ميزانيّتهم بلغ 9.2% من المنتوج الدّاخلي الخام، و احنا نتوقعو 5.7% في 2016 و 5.4% في 2017.
· التضخّم اخنا 3.7% في 2016 و هوما 12.5%
لكن فمّا ما اهمّ، احنا حكاية سوق الصّرف بين البنوك هي الي تحدّد سعر العملة الصّعبة ديجا صايرة عندنا من عام 2008، يعني موش توّا 3 نوفمبر كيما إخواننا في مصر، صحيح احنا البنك المركزي يتدخّل، اما موش باش يحدّد سعر، و انّما كي يشوف السّوم متاع العملة غلاء في سوق الصّرف بين البنوك، يقلهم هاو عندي نحب نبيع بأقل، شكون يحب يشري، وقتها لمّا يكون فمّا شكون يبيع للبنوك بسعر اقلّ، حتلى سعر السّوق بين البنوك يطيح، و هكّا نحافظوا على سعر معقول...
احنا سعر اصطناعي و الّا حقيقي؟ حتى احنا اصطناعي، لكنّو موش بعيد على السعر الحقيقي بـ 96% كيما مصر، و انّما بحوالي نسبة بين 6 و 13% في افريل الي فات... كيف كيف، صندوق النّقد الدّولي قالنا من المستحسن تسيبو اقتصادكم يواجه السّعر الحقيقي، لكنو ما طلبش ضربة عنيفة كيما مصر... احنا، البنك المركزي متاعنا، قعد يهزّ في يدّيه ضربة و يرجع شويّة... و كان تتذكرو، ديجا الدّينار طاح شويّة في هاك الفترة متاع ماي و جوان.. تتذكرو الايامات الي النّاس الكلّ تحكي على طياح الدّينار؟ وقتها البنك المركزي هز يدّيه شويّة... الحاصل تقريبا ديجا قربنا برشا للسعر الحقيقي للدّينار، و البنك المركزي بيدو، هبّط بلاغ قال انّو حكاية تعويم الدّينار هذي حكاية من الحيط ما فمّاش منها... و انا سبق قلتلكم انّو تونس صعيب تصير فيها الحكاية بالعنف الي صار في مصر...
لكن، يا توانسة لكن، باش نمنعو نهائيّا لازم الشركات المصدّرة ترجع تخدم، و لازم نستهلكو تونسي، و لازم السياح يرجعو (نحميو سيّاحنا) و تصدير الفسفاط يرجع، و شركات البترول ترجع تخدم باش تنقص علينا الواردات، لازم نفيقو، احنا اليوم بعاد شويّة على الكارثة المصريّة، لكن ما نمنعوا الّا اذا العجلة ترجع اتدور...
ليلتكم زينة يا توانسة
المصادر:
البنك المركزي المصري
وزارة التجارة و الصناعة المصرية
موقع بلومبارغ
البنك المركزي التونسي
المعهد الوطني للاحصاء |
19h45 اليوم على الساعة
بقية موضوع تعويم الجنيه المصري، مع التنبيه مسبقا لطول المقال، الله غالب، للبقاء في خط الصفحة، وجب أخذ القارئ من يده و السير به ببطء من الأسباب إلى الحدث إلى النتائج، اعتذاراتي المسبقة على الطول |
30 نوفمبر؟؟؟؟ يا رسول الله، 30 نوفمبر؟؟؟؟ من كل التواريخ الممكنة، لسعد اليعقوبي و جماعته ظهرلهم تنظيم مظاهرة قدام رئاسة الحكومة نهار 30 نوفمبر😢، هوما يعرفوا انو 29 و 30 نوفمبر تواريخ تنظيم المؤتمر العالمي للاستثمار بتونس، و رغم ذلك لسعد اليعقوبي و جماعته اختاروا يوم الاختتام باش يعملو بوبلي😢
يا خويا وخروها بنهار و الا نهارين و اعملوا الي تحبوا، تي علاه يا رسول الله هكا؟؟؟ علاه؟؟؟؟ معناها وسائل الإعلام العالمية بعد ما تحكي عالاختتام تعدي تصاور مظاهرة؟؟؟؟ هكا؟؟؟؟ هذا الميساج الي باش نقنعوا بيه المستثمرين انهم يجيو لبلادنا و يخلقوا ثروة و مواطن شغل لالاف البطالة؟؟؟؟ صارفين 4 مليارات و 862 مليون باش نلمو الناس إلي عندها فلوس من العالم أجمع و نقنعوها تستثمر في بلادنا، و لسعد اليعقوبي و جماعتو يقرروا انو المهم موش وجه تونس، المهم هو تطييح الوزير؟؟؟؟ تعملوا في ابتزاز للحكومة باللعب على مصلحة شعب و بلاد كاملة؟؟؟ انتوما تخلصو و تطالبوا بزيادة و تاخذوها، و الاف الشباب البطال؟ خلي يضيع؟ حتى امل في المستقبل لا؟ ما تسمحوش بمجرد امل؟ لازم تطالبو بتطيبح الوزير في الايامات هذيكا بالذات؟ باش تاقف الدنيا بعدها؟؟؟ مبعد تخرجونا في وسائل الإعلام و تحكيولنا على مصلحة تونس و شعبها؟؟؟ هكا؟؟؟؟ تستبلهو فينا؟؟؟؟ يا سيدي انتوما احرار، اعملوا مظاهرة حتى على تبديل رئيس الجمهورية، أما ابعدوا على النهارين متاع المؤتمر العالمي للاستثمار بتونس، وقتها انتوما أحرار و ما نحكيوش عليكم هوني جملة خاطر اصلا موضوع ما يهمش الصفحة...
يا رسول الله يهديكم، يهديكم وخروها بنهار و الا اثنين و إعلموا الي تحبوا، تي شنوا الشماتة هذي؟؟؟ و شماتة في شكون؟؟؟؟ ماشي في بالكم في جلول؟؟؟ يهديكم راهي نتيجة المؤتمر لصالح تونس مهما كان الي يحكم، يهديكم ربي فيقوا😓 |
نعاود للتأكيد للأوخيان الكل الي ما عجبهمش ستاتي البارح حول كلام السيدة النائبة سامية عبو على كتلة الاجور، في بالي كنت واضح، و قلت انو استنتاجي الي كلامها غالط مبني على تحليل فردي و شخصي لمجموع الأجور المقدمة في مشروع ميزانية 2016 و 2017، و بينت الطريقة الي فكرت بيها باش عملت التحليل متاع الارقام... نعاود ما عندي حتى اطلاع على معلومات رسمية، و نستنى كيفكم في حاجة رسمية تتنشر أو رد رسمي في الموضوع |
في انتظار بقية موضوع تعويم العملة، عندي ملاحظة سريعة حول موضوع كتلة الأجور الي قالت السيدة النائبة سامية عبو انهم متاع عشرة شهور برك و مغالطة لصندوق النقد الدولي...
حسب رأيي حكاية عالحيط كيما حكاية النائبة صابرين القوبنطيني و محافظ البنك المركزي هاك الايامات و هاو باش نفسرلكم علاش :
اولا الي لازمكم تعرفوه اني مواطن بسيط ما عندي حتى منصب يسمحلي بمعلومات موش متاحة للعموم و ما عندي حتى علاقة بهياكل الدولة، يعني ما عندي حتى اطلاع على حتى شي غير الي ينشر للعموم.... نقلكم في الكلام هذا باش تفهموا انو تقديري الي كلام السيدة النائبة حول الأجور الي تهم 10 شهور برك هو مبدئيا كلام غالط و بعيد جدا على الواقع، مبني على تحليل بسيط و موش على معلومات رسمية... تبعوني :
كتلة الأجور في ميزانية 2017 هي 13700 مليار، لو سلمنا بكلام السيدة النائبة انهم أجور 10 شهور فقط، هذا معناه انو الشهر الواحد أجور يتكلف على الشعب التونسي 1370 مليار، و هذا معناه انو لو نصلحو ميزانية 2017 حسب كلام السيدة النائبة، تكون كتلة الأجور عام 2017 في حدود 16440 مليار (1370*12)... و لما نعرفو أنو كتلة الأجور المتوقعة بنهاية 2016 باش تكون في حدود 13150 مليار، معناها بين 2016 و 2017 نسبة ارتفاع كتلة الاجور باش تكون في حدود 25%، و هذي حكاية عالحيط بصراحة، ديجا، بجميع أنواع الزيادات و الانتدابات بين العام و العام عمرها كتلة الأجور ما طلعت بأكثر من 14%، و نزيدو انو في 2017 لن تقع انتدابات في الوظيفة العمومية، يصبح الأمر أقرب إلى الخرافة منه إلى موضوع جدي...
هذا كيما حكيتلكم، مجرد رأي شخصي مبني على تحليل منطقي لارقام الميزانية...
ملاحظة فاضل عبد الكافي وزير التنمية سبق قال هالحكاية على وزارتو، على وزارتو هو برك، و هي وزارة تافهة جدا من حيث حجمها في كتلة الاجور، يعني حتى لو صح كلامو، الغلطة تالمون تافهة لدرجة ما تغير شي، لكن اختيارنا التعليق على كلام السيدة النائبة، مردو إعلانها انو فما خطأ في ميزانية كل الوزارات، و رغبة في مغالطة صندوق النقد الدولي و غيرو من هالكلام، على كل كيما قلتلكم، هو رأي شخصي نابع من تحليلي البسيط للأرقام يظهر انو الحكاية مستحيل تكون كيما تحكي كلام السيدة النائبة، |
ملاحظة للسادة النواب الأفاضل :
حاليا قاعدين تصادقو على ميزانيات الوزارات و مختلف الهياكل العمومية ذات الصبغة الادارية، الميزانية هي بكل بساطة مجموع المصاريف متاع العام الجاي، و المصاريف هذي تم تقديرها على اساس الموارد المتوقعة العام الجاي، و الموارد المتوقعة العام الجاي، تحصيلها مرتبط بجملة الاجراءات الي جات في قانون المالية سواء في ما يتعلق بتأجيل زيادة موظفي القطاع العام، او الضريبة الاستثنائية الاضافية على ارباح الشركات، او حجم التداين في 2017 او الشفافية في مراقبة جياية المهن الحرة، او رفع السر البنكي...لذا رجاءا، إعلموا ان مصادقتكم على الميزانيات معناها مصادقة ضمنية على الموارد و على الفرضيات و الإجراءات المقترحة لتحصيل هذه الموارد، فالمصادقة على الميزانيات ثم رفض إجراءات قانون المالية يصبح أمرا غير منطقي... |
السلام عليكم
علاش ما جاوبتش فيسع على موضوع تعويم الجنيه المصري؟ لزوز أسباب:
• اوّلا: ظروف سيدي الرّئيس :D
• ثانيا: و هذا الأهمّ، لفهم موضوع كيما هذا، لازم الانسان يكون فاهم ميكانيزمات تسعير العملات، و الحوايج الي تأثّر فيها، باش مبعد لمّا نحكيو على المثال المصري و التّونسي، انّجمو نحكيو و احنا متأكدين انّو باقي بالفلّاقي و مفهوم للنّاس الكلّ، كنت انّجّم نفسّر هالميكانيزمات و نحكي على ارقام مصر و الي صار فيها فرد مقال، لكن وقتها يصبح كتاب موش مقال، و نتصوّر باش يفدّد العباد اكثر من الي يفيدهم... المفيد عقدت مدة نخمم كيفاش نعمل، و ما لقيتش طريقة تسمح بالبساطة و القصر في نفس الوقت
لذا اليوم باش نحكيو على عموميّات و نعطيو امثلة كيغاش البنوك المركزيّة تعمل في سعر غير حقيقي للعملة المحلّية قدّام العملات الاجنبيّة، و غذوا ندخلو بالتّفصيل على الي صار في مصر و نعطيو الأرقام، و نفسرو نتائجو الي صارت عاجلا و المتوقعة آجلا و نعملو مقرنة مع تونس..
نبداو بالسّاس كالعادة، في البداية، لازم نفسرو اهم مقوّمات قوّة عملة بلد ما مقارنة بغيرها من العملات، عموما، ترتبط قوّة العملة أساسا بالثّقة: ثقة العالم في هاك البلاد، في استقرارها السياسي والاجتماعي، في قوّة اقتصادها و قوّة مؤسّساتها الماليّة و صحّة خياراتها ، ثقة العالم في استقرار الأسعار داخل بلاد ما و عدم ارتفاعها بشكل مخيف بين فترة و فترة، ثقة العالم في انتاجيّة شعب هاك البلاد و قدرتو على الإبتكار و خلق الثّروة، ثقة العالم في قدرة سلعة هاك البلاد على منافسة سلعة باقي دول العالم، يعني ثقة العالم في قدرة بلاد ما على التّصدير... بشكل كاريكاتيري، فرق سعر العملات بين زوز بلدان، هو تقييم لمستوى مساهمة شعبين مختلفين في خلق الثّروة في العالم، و بالتالي هو تقييم لمستوى ثراء زوز شعوب ... طبعا، لمّا نتحدّثو على عامل الثّقة، فالحكاية ماهيّاش شعور بشري، بل هو امر مدعّم بالأرقام الاقتصاديّة الي تحقّقها كلّ بلاد: نسب التضخّم، نسب الانتيريس في البلاد هذيكا، تطوّر المنتوج الدّاخلي الخام، حجم التّداين العمومي، العجز في ميزانيّة الدّولة، الفارق بين قيمة الصّادرات و الواردات او ما يعبّر عنه بالعجز التّجاري... هذا من حيث الجانب النّظري...الموضوع متاع فرق الثّراء بين الشعوب هذا، هو موضوع حقيقي و واقعي، و يتّرجم في الواقع، بالفرق في القدرة الشرائيّة للعملات لو جاء العالم سوق مفتوح و كلّ واحد يهز عملتو و يمشي يقضي بيها من نفس السوق، و الفرق هذا، هو أساسا من اهمّ الأسباب الي تخلي البنوك المركزية في بعض الدّول تحمي المقدرة الشّرائيّة لشعوبها عبر التحكّم في أسعار الصّرف، و عدم ترك عملاتها للتداول بسعرها الحقيقي...
عمليّا، تختلف أنظمة الصّرف بين الدّول بإختلاف المؤشّرات الي ذكرناها لفوق، الدّول التي تحقّق أرقاما متميّزة و متوازنة، تترك قيمة عملتها للسّوق، أي أنّ العرض و الطلب العالمي على تلك العملة هوما الّذي يحدّد سعرها، و هو الحال بالنّسبة لاهم العملات العالميّة، كالدّولار و الأورو و اليان الياباني و الجنيه الإسترليني.... أمّا الدّول الي امورها الاقتصادية تاعبة و إنتاجية شعوبها في الحضيض، فتسعى بطرق مختلفة للتّحكّم في سعر صرف عملاتها بقرارات من البنوك المركزيّة، حتى لا تسقط الى مستوياتها الحقيقيّة مقارنة بأقوى عملات العالم...
كيفاش البنوك المركزيّة تتحكّم في قيمة عملاتها و تعطيها سعر غير مطابق للحقيقة؟
كلّ بنك مركزي من الدّول الي عملاتها مسعرة اصطناعيّا عندو موارد و نفقات العملة الصعبة التالية:
• الموارد:
o صادرات البلاد بما فيها موارد السياحة
o الديون الخارجية و الهبات و المساعدات بالعملة الصّعبة
o تحويلات مواطنيه العاملين بالخارج
• النفقات:
o الواردات
o سداد الديون الخارجية
o تخريج العملة من طرف المواطنين و السياحة
باش البنوك المركزيّة تنجّم تحدد سعر صرف اصطناعي لعملتها قدّام العملات الصّعبة، لازم يكون عندها مخزون كبير من العملة الصّعبة، و تلعب على الدّيكالاج في الوقت بين كميات العملة الدّاخلة و الخارجة، و تسكر على تخريج العملةللحكايات الفارغة (تحية لاحباء بلانات وين 😂) و هكّا تنجّم تبيع الدولار بسعر اصطناعي اقل من السعر الحقيقي، يخلي المواطنين يستهلكو السلع المستوردة بأسعار معقولة بعملتهم، و يخلي الدّولة تخلّص ديونها كيف كيف بأسعار صرف معقولة ما تكبّرش مصاريف الميزانية و تعمّق في عجزها...
و اللعب على الدّيكالاج في وقت دخول و خروج العملة الصعبة من البلاد، يعني ان البنك المركزي ينجم يبيع الدولارات لمواطنين بلادو و حكومتو بسعر رخيص بشرط انّو البلاد يكون عندها برنامج مستقبلي يومي لدخول العملة الي تكفي حاجيّات البلاد... لكن الحكاية هذي عندها حدود... لمّا سعر الدّولار يكون رخيص، يعني السلع المستوردة يكون سعرها رخيص، او برّا نقولو اقلّ من سعرها الحقيقي بالدّولار في العالم، الناس تستهلك برشا هاك السّلعة و خاصّة لما تكون ذات جودة افضل من السلع المحلية (وهذا للأسف واقع كل بلدان العالم الثّالث)، و هكّا يطلع حجم الاستيراد الي تعملو الشركات... من الجهة المقابلة الصّادرات متاع البلاد، سعرها بالدّولار يكون غالي، كيفاش؟ شركة مصدرة، كلفة منتوجها بالدينار هي 100 الف دينار، اذا سعر الصّرف الحقيقي هو المتبع، فالسلعة هذي لمّا تتباع للخارج باش يكون ثمنها 33 الف دولار فقط، لكن لمّا يكون سعر الدّولار مقابل الدّينار اصطناعي، معناها السلعة هذي لمّا تتصدّر للخارج، باش يكون سعرها حوالي 40 الف دولار، و هكّا استعمال سعر صرف اصطناعي، يأدّي زادا لارتفاع سعر الصادرات في الخارج مقارنة بقيمتها الحقيقيّة، و ارتفاع سعرها يعني اقل اقبال عليها، و اقل اقبال على ااصّادرات، يعني اقل تصدير، و اقلّ تصدير، يعني اقل عملة صعبة داخلة للبلاد، كيف كيف السياحة، اذا سعر الصّرف المتّبع هو سعر حقيقي، و اذا سعر الإقامة في تونس 1000 دينار، السايح لمّا يجي يجيب معاه 333 دولار، و يصيّف، لكن اذا السعر المتّبع هو سعر صناعي، فالسّايح لازمو يجيب معاه 400 دولار، و هكّا السياحة تكون اغلى، و السايح يشوف بلاد اخرى...
كيف كيف، لمّا سعر الدّولار يكون رخيص، يعني سعر واردات الدّولة من مختلف المواد و التجهيزات باش يكون رخيص، و هذا يشجعها على الاستيراد اكثر للاستجابة للضغوط الشعبيّة في المواد الأساسية من قمح و سكر و دواء و غيرو، و ديما للاستجابة للضغوط الشعبية في التجهيزات الكبرى طبية و نقل و غيرها، تستورد اكثر... و في نفس الوقت قيمة تسديد الديون الأجنبية يكون رخيص لانّو الدّولة لمّا تخلّص ديونها الأجنبية، تمشي تدفع عملة محلية و البنك المركزي يبدلهالها بالعملة الصعبة و يخلّص الدّيانة، و الوضعيّة هذي تشجّع الحكومات انها تتداين اكثر من الخارج، و آليّا مبعد حجم تسديد هاك الديون يطلع، و تعمّق في عجز ميزانيّاتها، و تصبح بلاد عايشة بالديون، و البلاد الي عندها عجز في ميزانيتها و ديونها كبيرة برشا، ماعادش يحب يسلّفها حدّ....
و لمّا حجم الواردات يطلع، و السياحة اتطيح، و الصّادرات يطيحو، و عجز ميزانيّة الدّولة تخلّي ما عاد يحب يسلّفها... وقتها توقف الزّنقة للهارب، و يذوب احتياطي العملة الصّعبة الي كان مخلي البنوك المركزيّة تلعب على الدّيكالاج في الوقت بين دخول و خروج العملة، باش تستعمل سعر صرف اصطناعي، بالفلّاقي، البنك المركزي يعجز على عمل التوازن بين حاجيّات البلاد من العملة الصّعبة باش تستورد، و بين حجم العملة الي تدخل لهاك البلاد..
الحاصل، التحكّم الصّناعي في سعر الصّرف، ممكن بصعوبة، و في حدود معقولة، و باستعمال هالدّيكالاج في الوقت بين العملة الصّعبة الدّاخلة و الخارجة و مع الاطمئنان انّو الموارد الدّاخلة متواصلة و في ارتفاع، و لمّا البلاد تكون رايضة و تخدم و ما فيهاش مشاكل تذكر... لكن، بداية من 2011، في الدّول العربيّة صار زلزال دخّل الدول في حيط... و غدوا بإذن الله نحكيو بالتفصيل على الي صار في مصر و نعملو مقارنة بين وضعها و وضع تونس....
ليلتكم زينة يا توانسة |
إعادة
علاش نسبة النّموّ متاع المنتوج الداخلي الخام او ما يعرف بال PIB ، مهمّة برشا للحكومات و تأثر على حياة المواطن، علاش النّاس الكلّ تفرح كي تكبر و تخاف كي تقلّ...
السلام عليكم يا توانسة
المعهد الوطني للإحصاء نشر اليوم نتائج نمو المنتوج الداخلي الخام للثلاثية الثالثة 2016، و تظهر هذه النتائج، انو التوانسة انتجوا كمية خيرات و خدمات جديدة في هذه الثلاثية، أكثر ب 1.3% من الي الكمية الي انتجوها في نفس الثلاثية 2015...
انذكر انو في الثلاثية الثانية 2016، كنا ديجا انتجنا كمية خيرات و خدمات جديدة أكثر ب1.4% من الي انتجناه في نفس الثلاثي 2015...
المفيد و بعد خروج نتائج نمو الثلاثي الثالث 2016، نكونوا على ال9 شهور الأولى 2016، انتجنا خيرات و خدمات جديدة أكثر ب1.2% من ال9 شهور الأولى في 2015
و هذي يا توانسة نسبة ضعيفة جدا مقارنة بالمصاريف متاع ميزانيتنا، خاطر في ميزانية 2016، كنا معملين على نسبة نمو في حدود 2.5%.... آش دخل هذا في هذا؟؟؟ اش دخل المتوج الداخلي الخام في ميزانية الدولة؟؟؟ تبعوني توا تفهمو:
هات الساعة نحكيو على المنتوج الدّاخلي الخام أو الـ PIB الي اكيد أغلب التوانسة سمعو بيه في بلاغات الحكومات المتعاقبة و في نقاشات مختلف الأحزاب و الخبراء، الناس الكل تحكي عليه و الناس الكل خاصّة تحكي على نسب نمو المنتوج الدّاخلي الخام
في البداية، لازمنا نتفاهمو، انّو المنتوج الدّاخلي الخام يتحسب بصفة سنويّة و نتفاهمو زادا أنّو هامنتوج الدّاخلي الخام ما هوّاش قيمة الثّروات و الخيرات الي يملكها الشّعب التّونسي... المنتوج الدّاخلي الخام هو و بصفة كاريكاتيريّة مبسّطة عمليّة خلق الثّروات الجديدة في البلاد، في كلّ بلاد فمّا عناصر إقتصاديّة مقيمة هي الدّولة و الشّركات و المواطنين الي حالّين باتيندا و يخدمو بأساميهم... و كلّ عنصر من هذه العناصر عندو إنتاج سنوي.. و باش نعرفو حجم الثّروة الجديدة الي خلقها سنويّا كلّ عنصر فإنّنا نطرحو من إنتاج كلّ عنصر، الثرّوات الي إستهلكها باش يوصل يخرّج إنتاجو، مثلا، شركة تنتج مواد و تبيعهم بقيمة 100 دينار، الثّروة الجديدة الي خلقتها هالشّركة في البلاد ما تسواش 100 دينار، لسبب بسيط، هو أنّها إستعملت مواد أوّليّة موجودة ديجا بقيمة 80 دينار مثلا، و هكّا تكون قيمة الثّروة الجديدة الي خلقتها هالشّركة في البلاد 20 دينار و موش 100 دينار... كي نعاودو العمليّة هذي مع كلّ عنصر من عناصر الاقتصاد و نجمعو مجموعة الثّروات الجديدة لكلّ العناصر، نلقاو قيمة المنتوج الدّاخلي الخام للبلاد هذيكا... و كي نحكيو على نسبة النّموّ، فإنّنا نحكيو على تطوّر المنتوج الدّاخلي الخام للشّعب التونسي بين سنة و أخرى، طبعا الإقتصاديّين كي يحسبو نسبة النّموّ يأخذو في الإعتبار نسبة تضخّم الأسعار باش نسبة النّموّ تكون تعبّر على زيادة الخيرات في البلاد و موش متأتّية من تضخّم الأسعار بين العام و العام،...
باهيييي، يقول القايل علاش نسبة النّموّ هذي مهمّة برشا، و النّاس الكلّ تفرح كي تكبر و تخاف كي تقلّ... لازمنا نفهمو أنّو الضّرائب و الأداءات هي أهمّ مورد للدّولة باش تنجّم تخلّص موظّفيها و تنجّم تعمل إستثمارات في الطّرقات و المؤسسات الصّحّيّة و التعليمية و غيرهم و باش تخلّص الدّيون الي يحل الأجل متاعهم، و لازمنا نفهمو أيضا أنّو هالضّرائب و الأداءات تتحسب على حجم الثّروات الجديدة الي يخلقها الشّعب التّونسي سنويّا، يعني نسبة نموّ ضعيفة او سلبية هي بالنّهاية و أساسا موارد أقل للدّولة التّونسية باش تصرفهم على العيش المشترك للشّعب التّونسي...
نجيو توّا لبعض الأرقام فقط باش تاخذو فكرة، معدّل نسبة نموّ المنتوج الدّاخلي الخام لتونس خلال الأربع سنوات 2007-2010 هي 4,2%، في المقابل، معدّل نسبة نموّ المنتوج الدّاخلي الخام لتونس خلال الأربع سنوات 2011-2014 هي 1,7%... يعني آليّا نقص كبيرة في نسبة تطوّر موارد الدّولة بين الفترتين، في نفس الوقت شهدت مصاريف الدّولة ارتفاع ب80% خلال الفترة 2011-2014...و بالطبيعة الفلوس الي ناقصتنا... مشينا تسلّفناها و حطّينا ديون جديدة على ظهورنا... |
بالله سؤال : مازلتو مهتمين بموضوع تعويم الجنيه المصري و إشاعة تعويم الدينار؟ إذا الناس مازال مهتمة بالموضوع غدوا لعشية نهبطو مقال، و إذا تجاوزاتو الأحداث زايد نمرج فيكم |
حمة الهمامي : التهرب الجبائي 15مليار دينار
بوبكر بن عكاشة: شكون قال؟
حمة الهمامي: رقم مؤكد
بوبكر بن عكاشة : شكون قال؟
حمة الهمامي : رقم متداول
بوبكر بن عكاشة: كل حد يطيّش رقم و ما فما حتى رقم مبني على دراسة صحيحة
حمى الهمامي: هذي مسؤولية الحكومة اذا ما فماش رقم
انا لبوبكر بن عكاشة : برا الله يرحم والديك، حد ما عندو رقم ذا مصداقية، ينجم يكون اكثر او اقل ببارشة، لكن موش معقول كل حد يجي يبدأ يلوح في الأرقام دون مصدر و ينظّر على التوانسة، برا يكثر منك الناس يا بوبكر، برا انشاءالله الصحفيين الكل يوصلو لوعيك❤، آآآآمين😃 |
السلام عليكم يا توانسة
المعهد الوطني للإحصاء نشر اليوم نتائج نمو المنتوج الداخلي الخام للثلاثية الثالثة 2016، و تظهر هذه النتائج، انو التوانسة انتجوا كمية خيرات و خدمات جديدة في هذه الثلاثية، أكثر ب 1.3% من الي الكمية الي انتجوها في نفس الثلاثية 2015...
انذكر انو في الثلاثية الثانية 2016، كنا ديجا انتجنا كمية خيرات و خدمات جديدة أكثر ب1.4% من الي انتجناه في نفس الثلاثي 2015...
المفيد و بعد خروج نتائج نمو الثلاثي الثالث 2016، نكونوا على ال9 شهور الأولى 2016، انتجنا خيرات و خدمات جديدة أكثر ب1.2% من ال9 شهور الأولى في 2015
و هذي يا توانسة نسبة ضعيفة جدا مقارنة بالمصاريف متاع ميزانيتنا، خاطر في ميزانية 2016، كنا معملين على نسبة نمو في حدود 2.5%.... آش دخل هذا في هذا؟؟؟ اش دخل المتوج الداخلي الخام في ميزانية الدولة؟؟؟ تبعوني توا تفهمو:
هات الساعة نحكيو على المنتوج الدّاخلي الخام أو الـ PIB الي اكيد أغلب التوانسة سمعو بيه في بلاغات الحكومات المتعاقبة و في نقاشات مختلف الأحزاب و الخبراء، الناس الكل تحكي عليه و الناس الكل خاصّة تحكي على نسب نمو المنتوج الدّاخلي الخام
في البداية، لازمنا نتفاهمو، انّو المنتوج الدّاخلي الخام يتحسب بصفة سنويّة و نتفاهمو زادا أنّو هامنتوج الدّاخلي الخام ما هوّاش قيمة الثّروات و الخيرات الي يملكها الشّعب التّونسي... المنتوج الدّاخلي الخام هو و بصفة كاريكاتيريّة مبسّطة عمليّة خلق الثّروات الجديدة في البلاد، في كلّ بلاد فمّا عناصر إقتصاديّة مقيمة هي الدّولة و الشّركات و المواطنين الي حالّين باتيندا و يخدمو بأساميهم... و كلّ عنصر من هذه العناصر عندو إنتاج سنوي.. و باش نعرفو حجم الثّروة الجديدة الي خلقها سنويّا كلّ عنصر فإنّنا نطرحو من إنتاج كلّ عنصر، الثرّوات الي إستهلكها باش يوصل يخرّج إنتاجو، مثلا، شركة تنتج مواد و تبيعهم بقيمة 100 دينار، الثّروة الجديدة الي خلقتها هالشّركة في البلاد ما تسواش 100 دينار، لسبب بسيط، هو أنّها إستعملت مواد أوّليّة موجودة ديجا بقيمة 80 دينار مثلا، و هكّا تكون قيمة الثّروة الجديدة الي خلقتها هالشّركة في البلاد 20 دينار و موش 100 دينار... كي نعاودو العمليّة هذي مع كلّ عنصر من عناصر الاقتصاد و نجمعو مجموعة الثّروات الجديدة لكلّ العناصر، نلقاو قيمة المنتوج الدّاخلي الخام للبلاد هذيكا... و كي نحكيو على نسبة النّموّ، فإنّنا نحكيو على تطوّر المنتوج الدّاخلي الخام للشّعب التونسي بين سنة و أخرى، طبعا الإقتصاديّين كي يحسبو نسبة النّموّ يأخذو في الإعتبار نسبة تضخّم الأسعار باش نسبة النّموّ تكون تعبّر على زيادة الخيرات في البلاد و موش متأتّية من تضخّم الأسعار بين العام و العام،...
باهيييي، يقول القايل علاش نسبة النّموّ هذي مهمّة برشا، و النّاس الكلّ تفرح كي تكبر و تخاف كي تقلّ... لازمنا نفهمو أنّو الضّرائب و الأداءات هي أهمّ مورد للدّولة باش تنجّم تخلّص موظّفيها و تنجّم تعمل إستثمارات في الطّرقات و المؤسسات الصّحّيّة و التعليمية و غيرهم و باش تخلّص الدّيون الي يحل الأجل متاعهم، و لازمنا نفهمو أيضا أنّو هالضّرائب و الأداءات تتحسب على حجم الثّروات الجديدة الي يخلقها الشّعب التّونسي سنويّا، يعني نسبة نموّ ضعيفة او سلبية هي بالنّهاية و أساسا موارد أقل للدّولة التّونسية باش تصرفهم على العيش المشترك للشّعب التّونسي...
نجيو توّا لبعض الأرقام فقط باش تاخذو فكرة، معدّل نسبة نموّ المنتوج الدّاخلي الخام لتونس خلال الأربع سنوات 2007-2010 هي 4,2%، في المقابل، معدّل نسبة نموّ المنتوج الدّاخلي الخام لتونس خلال الأربع سنوات 2011-2014 هي 1,7%... يعني آليّا نقص كبيرة في نسبة تطوّر موارد الدّولة بين الفترتين، في نفس الوقت شهدت مصاريف الدّولة ارتفاع ب80% خلال الفترة 2011-2014...و بالطبيعة الفلوس الي ناقصتنا... مشينا تسلّفناها و حطّينا ديون جديدة على ظهورنا... |
صباح النور، انتصار جديد للرقابة الجبائية
غدوا خير يا بلادي |
أول بارقة ضوء :) |
بالله اقراو الخنار😠 يعني كي يعمل تعريف بالإمضاء في القباضة معناها تعدي على حرية التعاقد😨، المرة الجاية يقولولنا انو القانون الي يجبر على تسجيل العقود في القباضة هو تعدي على حرية التقاعد.... يعجبكشي توا، ياخي تعدينا للاستبلاه مرة واحدة؟؟؟ المفيد يصير ضغط لإسقاط الفصل بأي طريقة؟؟؟ و علاش الصحافي الهمام ما يسميهمش الخبراء الي قالولو هالكلام؟ هكا؟ في خبراء المهموطة؟ المفيد الناس تقرأ و تصدق؟؟؟ |
مازال عندي أمل في حكومة الشاهد تتمسك بكل حرف من إجراءات قانون المالية قدام الجلسة العامة و تضع استقالتها في الميزان |
لجنة المالية ترجئ النظر في الفصل 55 من قانون المالية المتعلق بالتعريف بالإمضاء في القباضة لعقود بيع و شراء العقارات |
مراجعة :
* المعلوم السنوي على المسابح الخاصة : تم إسقاطه
* الطابع الجبائي على أعمال المحامين و فرض كتابة المعرف الجبائي على وصفات الأطباء : تم تأجيله لإعادة النظر
* رفع السر البنكي دون إذن قضائي : تم إسقاطه
مازال التعريف بالإمضاء في القباضة لعقود بيع و شراء العقارات، ربي يستر |
تذكير:
رفع السر البنكي حاليا، تافه، لأنه يصير بأمر قضائي في حالة مراقبة معمقة فقط، يعني ديجا الفيسك قاعد يقلب في أملاك المتهرب بجميع انواعها، يعني الحكاية حاليا بيدونة و ما تفيد شي
اثنين،
الهدف متاع الفصل الجديد :
رفع السر البنكي بدون قيد قضائي و لا ضرورة الخضوع لمراقبة معمقة، كان باش يكون عندو الأثر الفوري التالي:
يكفي انو إدارة الجباية تعمل تحليل للتصاريح الشهرية و الثلاثية و السنوية الي فيها صفر مداخيل و صفر ضرائب، و تطلب مباشرة كشوف حسابات المعنيين بهذه التصاريح، و هكا على الأقل تركز جهود الرقابة على الناس و الشركات الي تصاريحهم متناقضة مع كمية الأموال الي تدور في حساباتهم
ثلاثة
حكاية حساباتكم مفتوحة امام إدارة الجباية
والله يا توانسة، البنك المركزي بطم طميمه ما عندوش قدرة يغزر لحساباتكم على كيفو، يا توانسة النظم الإعلامية متاع البنوك مختلفة اختلاف شديد، و مستحيل يكون فما سيستام تنزل فيه على زر يخرجولك الحسابات الي في البنوك الكل... يا توانسة والله حتى البنك المركزي إلا ما يطلب من البنوك باش يأخذ قايمة في الحسابات، يأخذ في قايمة الناس إلي ماخذة قروضاًت كل شهر، أما قايمة في كل الحسابات لا...
الحكاية عمليا كيفاش تصير، الإدارة العامة للرقابة الجبائية، تبعث مراسلة رسمية للبنوك، و البنوك تجاوب بشكل رسمي، و الناس إلي تبعث و تأخذ معروفة، و خروج السر يؤدي إلى حبسهم
اربعة
حكاية هروب السيولة
حكاية رفع السّرّ البنكي أمام صلاحيّات مصالح الجباية ما اتطرحتش بعد الثّورة راهي، الموضوع عندو اكثر من 10 سنوات و إطارات وزارة الماليّة و مصالح الرّقابة يحبّو يعدّيوه، لكن كلّ مرّة يقع رفضها، و ديما بنفس السبب: هروب الأموال من البنوك و شحّ السيولة في البلاد... ايه حتى لوقتاش؟؟؟ موش نحبّو شفافيّة و مقاومة التهرب الضريبي؟ ديما باش نقعدو هاربين من الحق خاطر فمّا شكون ما يحبش القباضة تعرف مدخولو؟؟؟ هذا اوّلا... ثانيا، ديجا كيما حكيتلكم لفوق، منذ 2014، مصالح الجباية من حقهم بمجرد مراسلة معرفة ارقام حسابات كل شخص و وقتاش حلّهم و وقتاش سكّرهم في ال5 سنين الي فاتو، و لمّا تعمل تدقيق معمّق على شخص، تنجّم تطلب عن طريق المحكمة تفاصيل الأموال الي دخلت و خرجت من هالحسابات، و النّاس الي تخاف من القباضة، حتى كان جبدو فلوسهم اليوم، ما عندهم فين يهربو، اذا يتسكّر عليهم منداف الرقابة الجبائيّة المعمقة، فمصالح الجباية من حقهم يعرفو شنوّا الي تعدّى في حساباتهم في ال5 سنين الي فاتو حتى لو اغلقوا هذه الحسابات، هذا ثانيا... ثالثا، و هذا الأهمّ، حسب راينا، ديجا الي يحبّو يهربو من البنوك هربو، خاطر المعدّل اليومي لرصيد تسليف البنك المركزي للبنوك التّونسية (و الي قد ما يكبر قد ما معناها الفلوس قاعدة تدور لبرّا من البنوك كيما حكينا في مقال 7 سبتمبر) تعدّى من 230 مليار عام 2010، الى ... 6296 مليار في 2016.... بالفلّاقي، احنا ديجا عندنا مشكل سيولة و هروب الى الكاش، و موش هالإجراء هو الي باش يغيّرها... و لمّا نغزرو من الجهة الأخرى للخطايا المفروضة على الشّركات الي تتعامل بالكاش في مبالغ اكثر من 5 الاف دينار، و للمخاطر الي ترافق تخبية الفلوس خارج البنك، فما عندهم فين يهربو يا توانسة، مصيرهم يرجعو للبنوك ما عندهمش حل آخر |
وزارة المالية على خطى صفحة الاقتصاد بالفلاقي 😃، وثيقة متميزة و مبسطة باللغة الدارجة حول كل أرقام ميزانية 2017 |
خارج الموضوع و على هامش مخازن الأسلحة الأربعة التي تم اكتشافها اليوم في بن قردان :
تحية لطيور الظلام الداعشي على مخازن الأسلحة المجانية التي انتزعها منكم جيش و أمن تونس، والله حتى احنا الميزانية تاعبة.... رتحتو تونس من برشا مصروف، و الله لا يريحكم |
أعظم سبب للتفاوت التنموي بين الشعوب، لخضوع شعوب لاملاءات الدائنين، بينما الشعوب الأخرى هي التي تقرض، هو ثقافة دفع الضرائب: كل الدول التي عاشت أزمات هي دول شعوبها عايشة على التمتع بإمكانيات دولها دون دفع الواجب عليها من ضرائب، و الحكومات باش ترضي شعوب النوم و الكسل، تمشي تتسلف حتى البلاد تغرق.... اليونان، الارجنتين، مصر، بوليفيا، الاكواتوتر، البرازيل، تايلندا، تونس قريبا جدا، كل هذه الدول شعوبها عايشة بمنطق "رزق البليك" و "نفسي نفسي لا ترحم من مات" و منطق "يا دولة اعطيني"، و من الجهة الاخرى تتفنن في التهرب من دفع ضرائبها |
موقع بزنس نيوز يقدم تفاصيل التصويت على فصل رفع السر البنكي في لجنة المالية بمجلس النواب...
تذكير :
السر البنكي حاليا يُرفع بأمر قضائي و في حالة وحيدة هو انو المطالب بالجباية يكون خاضع لعملية مراقبة جبائية معمقة. المراقبة الجبائية المعمقة هي وضعية تتطلب برشا وقت و إمكانيات بشرية من إدارة المراقبة الجبائية، و ما توصل تخمم باش تعملها إلا ما عندها ما يثبت شكوك كبيرة في تصاريح شخص أو شركة، و بعد ما تعملها و تضيع وقت و جهد، تنجم، نقول تنجم، الحكاية تطلع زايدة، و السيد امورو واضحة أو حتى كان عندو اخلالات، فالخطية الي تدخل لقباضة الشعب التونسي بعد العملية، أتفه من المصاريف الي صرفتها الإدارة على الامكانيات الي تم وضعها لإجراء المراقبة الجبائية المعمقة...
رفع السر البنكي بدون قيد قضائي و لا ضرورة الخضوع لمراقبة معمقة، كان باش يكون عندو الأثر الفوري التالي:
يكفي انو إدارة الجباية تعمل تحليل للتصاريح الشهرية و الثلاثية و السنوية الي فيها صفر مداخيل و صفر ضرائب، و تطلب مباشرة كشوف حسابات المعنيين بهذه التصاريح، و هكا على الأقل تركز جهود الرقابة على الناس و الشركات الي تصاريحهم متناقضة مع كمية الأموال الي تدور في حساباتهم |
نهار الأربعاء الي فات على الإذاعة الوطنية |
بالله إجابة للعموم،
الدينار التونسي ديجا يعوم، بين زوز مياه، و ينجم يعوم اكثر😃، لكنو ديجا يعوم، لكن لا وجه للمقارنة مع الي صار للجنيه المصري و الي صارلو من انهيار ب100% من قيمتو قدام الدولار في ظرف جمعة، مؤشرات الاقتصاد المصري أضعف بكثير من مؤشرات الاقتصاد التونسي، و لحد الان حتى شي ما يدل انو دينارنا باش تصيرلو عملية عنيفة كيما صار للجنيه المصري، على الاقل، من تصريحات مختلف السياسسيين و خبراء البنك المركزي و المراسلات المتبادلة مع المؤسسات للمالية العالمية، هذا مبدئيا،
حكايات التعويم و التحرير و علاش نوصلولهم، نحكيو عليهم بالتفصيل، آخر الجمعة الجاية، ديزولي؛ خدمة برشا هالايام، آسف على التأخير |
حكاية من الهند حول مقاومة التهرب الجبائي
الهند من جملة دول العالم الي تعاني من الاقتصاد الموازي و 90% من المعاملات تصير بالكاش مع ما يعنيه الأمر من سوق سوداء و رشوة و تهرب جبائي...
رئيس الوزراء الهندي المنتخب، كان وعد في الحملة الانتخابية بمقاومة الفساد و التهرب الجبائي...
أي عاد الهنود انتخبو حزبو و أصبح هو رئيس وزراء من ماي 2014 ، و من وقتها بدأت الإجراءات و القوانين نحو مقاومة الفساد و التهرب الجبائي الي ترفعت عقوبتو إلى 10 سنوات، و شي النافع ربي😃😃😃 ما تحسّن شي، و قعد الكاش بال "روبية" (عملة الهند) هو المسيطر على تعاملات البلاد...
سي اوخينا، يطلع نهار الثلاثاء الي فات آخر لعشية في التلفزة، و يسخط الهنود بقرار حتى اغلبية اعضاء حكومتو ما سمعوش بيه و لا بالتحضير ليه😂😂😂😂، قالهم :
"لقد قررنا انو بداية من اليوم منتصف الليل (يعني في ليلتها 😂)، انو الأوراق النقدية بقيمة 500 و 1000 "روبية" (أعلى ورقتين متاع فلوس في الهند، و فما منهم 24 مليار ورقة يدورو في الهند إلى حدود الثلاثاء الي تكلم فيه رئيس الوزراء المصعصع😂) قالهم انو هالاوراق النقدية بقيمة 500 و 1000 "روبية" ما عاد يسواو حتى شي في بلادنا😂😂😂😂😂 و الي عندو هالاوراق ينجم يمشي يصبهم في حساب في البانكا و الا البوسطة، و الا يبدلهم مع ترك تسخة من هويتو في البنك، و في يديكم 50 يوم من اليوم حتى لنهار 31 ديسمبر 2016 😂😂😂😂😂😂😂"
فتكم بالحديث عاد، نسيت ما قلتلكمش انو حكومة هالمصعصع 😂😂😂 سبقلها و أعلنت عن قانون عفو و مصالحة، يمكن أي واحد يعمل تصريح اختياري بأملاكو و مداخيلو الخفية، من انو يديكلاريها و يصبها في البانكا و يخلص عليها 45% ضرائب مقابل انو يمنع من أي تتبع جنائي على مصدر هاك الفلوس، و آخر أجل للتمتع بالمصالحة كان نهار 30 سبتمبر الي فات 😂😂😂😂😂😂😂،
فبحيث تكعبيرة أسطورية للمتهربين😂😂😂
الهدف من العملية :
الأوراق النقدية من فئة 500 و 1000 "روبية" (حوالي 15 و 30 دينار توانسة) هي أوراق كبيرة بالنسبة للمواطن الهندي المتوسط، يعني ممكن نقولو تشبه لوضعية ورقة ال50 دينار عندنا، و رئيس الوزراء الهندي و الفريق الصغير الي خدم معاه على الموضوع، يعرفو انو هالاوراق مفضلة عند تجار السوق السوداء و الموازية و عند المرتشين، خاطرها تساعدهم على نقل مبالغ كبيرة في حجم صغير، دونك المقصود بالعملية هو ضربة قاصمة للسوق الموازية...
كيفاش تمت الحكاية في سرية :
العملية تم تحضيرها في سرية تامة من طرف فريق مصغّر من المساعدين لرئيس الوزراء، و نهار الثلاثاء لعشية، تم استدعاء أعضاء الحكومة لاجتماع مفاجئ، و تم اعلامهم بالموضوع قبل دقائق من كلمة رئيس الوزراء في التلفزة، و تم افتكاك هواتفهم الجوالة و منعهم من استعمالها، و ما خرجو من قصر الحكومة إلا بعد إعلان رئيس الوزراء في التلفزة😂😂😂😂
في الاثناء، البنك المركزي الهندي، الي كان يقود في العملية، قام باللازم لتحضير العملة الجديدة، و تم يوم الثلاثاء استدعاء مديري البنوك، لاجتماع طارئ و بعد الاجتماع تم تسليم كل بنك كمية من الاوراق النقدية الجديدة بو 500 و 1000 روبية...
الآثار الفورية :
أولا نهار الأربعاء البنوك ما خدموش، لتحضير العملية، يعني نهار الأربعاء حتى المواطن العادي الي عندو كان أوراق بو 500 و 1000 روبية، ما نجم يشري بيهم شي (خصوصا انو الأجور الهند مازال كي تصبو نهار الثلاثاء)
نهار الخميس و الجمعة كلات بعضها بالصف قدام الفروع البنكية، و برشا فروع بنكية و ديستريبيتار سكرو على بكري بعد ما وفاوولهم الفلوس الجديدة
إلى الآن فما ملايين مواطنين عاديين ما ينجموش يقضيو خاطر عندهم كان أوراق بو 500 و 1000، الأوراق الي ما عادش عندهم قيمة... البنك المركزي الهندي خرّج بلاغ طمأنة انو فما ما يكفي من الأوراق النقدية الجديدة و دعا المواطنين الصبر في انتظار شحنات الأوراق الجديدة تبلغ كل مناطق الهند...
الآثار على بعض الاشهر تقريبا:
مصلحة الضرائب باش تشيخ، البنوك باش تتعبى سيولة، لكن... هذا باقي موش حل، خاطر نفس العملية بالضبط؛ صارت في الهند عام 1978، هكا، بالغدرة، و ووقت شوية، و الي تحبو، و بعد الأثر الأولي لمدة بعض اشهر، رجع التهرب و الكاش و السوق السوداء لنفس مستوياتهم، خاطر المشكل هو بيدو، الجهل عند الاغلبية، عقلية انو البنوك ليست للفقير بسبب عدم القدرة على الحصول على قرض و غلاء الكوميسيون، الفقر المدقع عند شرائح كبيرة من الناس...
و تونس في هذا الكل :
بصراحة، و هذا رأيي المتواضع و ينجم يكون غالط، انا ضد عملية كيما هذي في وقتنا هذا؛ الهند اقتصاديا عندها مؤشرات استقرار و نمو أفضل منا برشا في الفترة هذي، ما عندهاش تقلبات اجتماعية تسعى لتقويض فكرة الدولة بالحجم الي عندنا في تونس، رغم خطورة العملية على الحياة اليومية متاع المواطن، ما سمعناش أحداث شغب شعبية لا البارح لا اليوم، الهند ما عندهاش جارة تعاني في حرب أهلية كيما احنا، و الأهم في نظري، انو العملية في بلاد دولتها ديجا تعاني من نقص المصداقية، تغيير العملة بالطريقة العنيفة الي عملها المصعصع متاع الهند😂😂😂 ستؤدي أساسا إلى انهيار ثقة التوانسة و الاجانب في الدينار، و تأدي آليا إلى انهيار قيمته بشكل ما نقدروش نقاوموه...
اخيرا، حبيت نذكركم اني مازلت شادد الصحيح في عريضتي للسياسيين و المنظمات المدنية، مؤتمر الاستثمار موعد مصيري، و لو ننجحو فيه باش يعود بأثر عظيم على بلادنا مهما كانت الحكومات القادمة، حاليا فما 336 تونسي يفكرو كيفي، يا ليت من يشاطرنا التفكير يلتحق و يمضي العريضة :
http://www.aredaonline.com/deux_semaines_pour_la_tunisie#form |
حسب مواقع شمس اف ام و موزاييك اف ام : لجنة المالية تسقط فصل رفع السر البنكي. و حسب السيد منجي الرحوي رئيس لجنة المالية الذي تدخل الآن في ميدي شو، السادة نواب النهضة و النداء هم من أسقط هذا الفصل
تذكير :
السلام عليكم يا توانسة
3 أفكار خاطئة في ما يتعلّق برفع السّرّ البنكي...
الفكرة الأولى :
"رفع السّرّ البنكي معناها أي واحد ينجّم يشوف حساب أي واحد"...
هاو الفصل 37 لقانون الماليّة 2017 آش يقول حرفيّا: "على البنوك والمؤسسات المالية، بما في ذلك البنوك والمؤسسات المالية غير المقيمة، وشركات التصرف في ... أن تقدم لمصالح الجباية كلما طلبت منها كتابيا ذلك، أرقام الحسابات التي فتحتها المطالب بالأداء لديها باسمه ولحسابه أو لحساب الغير أو فتحها الغير لحساب المطالب بالأداء ونسخا من الكشوفات المتعلقة بها، في أجل أقصاه 10 أيام من تاريخ الطلب".
اقراو مليح يا توانسة، لشكون تقدّم؟ لمصـــــالح الجباية، موش لمن هبّ و دبّ.... و النّاس الي تخدم في إدارة الرّقابة الجبائيّة محلّفين و يتعاقبو بالسّجن عند افشاء الاسرار الي يطّلعو عليها... و التّشكيك فيهم كيفو كي التّشكيك في البنكاجي، و كيفو كي التّشكيك في السفارات الي نعطيو فيها في كشف حساباتنا 3 اشهر باش نأخذو فيزا، و كيفو كي التّشكيك في شركات البيع بالتّقسيط الي نعطيو فيها في كشف حساباتنا 3 اشهر باش نأخذو قضياتنا، ، و كيفو كي التّشكيك في شركات اللّيزنغ الي نعطيو فيها في كشف حساباتنا 3 اشهر باش نأخذو كراهبنا ... الحاصل، اطّلاع مصالح الجباية على كلّ العمليّات البنكيّة للمطالبين بالجباية هو امر معمول بيه في كلّ الدّول المتحضرة، و في انغلترا، مصالح الجباية عندها إمكانية السّحب من الحساب مباشرة اذا تلاحظ تلاعب، لذا منع مصالح الجباية و البوبلي الي قايم على الحكاية في تونس، هو بدعة تونسيّة تونسيّة...
الفكرة الثّانية:
"السرّ البنكي مرفوع ديجا من قبل، و زايد يعملولنا في هالزوبعة"...
رفع السرّ البنكي و المالي عموما، موجود حاليّا في الفصل 17 من مجلّة الحقوق و الإجراءات الجبائيّة، و موجود بزوز اشكال:
· أوّلا، إدارة الجباية من حقها بمراسلة عاديّة الحصول على ارقام حسابات المطالبين بالجباية المفتوحة لدى البنوك، او ارقام الحسابات التي تمّ فتحها و غلقها، و ذلك خلال فترة التقادم الجبائي (بين 4 و 5 سنوات)... هوني من حقها بمجرّد مراسلة تعرف ارقام الحسابات و أصحاب الحسابات، لكن ما تعرفش شنوا الأموال الي دخلت او خرجت من الحسابات
· ثانيا، مصالح الجباية ما ينجّمو يعرفو شنوا الأموال الي دخلت او خرجت من الحسابات، الّا أوّلا ما تثبت انّو المطالب بالجباية ما اعطاهاش كشوف هالحسابات، و ثانيا تكون تعملّو في تدقيق في تدقيق معمّق، و ثالثا تجيب امر قرار من المحكمة....
شفتو المرّاجة باش مصالح الجباية تعرف شنيّة الأموال الي تعدّات في حسابات المطالب بالجباية؟؟؟ خممو في ضعف إمكانيات الادارة، خممو في انو لازمو يكون الشخص يتعرض لمراقبة معمقة باش توصل الإدارة تتجرأ تطلب معرفة الأموال الي تدور في حسابات أي مطالب بالجباية، خمموا في آلاف التصاريح الي فيها صفر مداخيل، و الي الإدارة ما تنجمش تعرف شنوا يدور في حسابات أصحابها على الأقل للتركيز مع الناس إلي حساباتها مناقضة لتصريحاتها
الفكرة الثّالثة:
رفع السرّ البنكي سيؤدّي لهروب الأموال من البنوك و تفاقم ازمة السّيولة متاع البلاد (سبق حكينا على الموضوع بالتفصيل في مقال تغيير العملة التّونسية بتاريخ 7 سبتمبر)...
صحيح، و ممكن، لكن.... حكاية رفع السّرّ البنكي أمام صلاحيّات مصالح الجباية ما اتطرحتش بعد الثّورة راهي، الموضوع عندو اكثر من 10 سنوات و إطارات وزارة الماليّة و مصالح الرّقابة يحبّو يعدّيوه، لكن كلّ مرّة يقع رفضها، و ديما بنفس السبب: هروب الأموال من البنوك و شحّ السيولة في البلاد... ايه حتى لوقتاش؟؟؟ موش نحبّو شفافيّة و مقاومة التهرب الضريبي؟ ديما باش نقعدو هاربين من الحق خاطر فمّا شكون ما يحبش القباضة تعرف مدخولو؟؟؟ هذا اوّلا... ثانيا، ديجا كيما حكيتلكم لفوق، منذ 2014، مصالح الجباية من حقهم بمجرد مراسلة معرفة ارقام حسابات كل شخص و وقتاش حلّهم و وقتاش سكّرهم في ال5 سنين الي فاتو، و لمّا تعمل تدقيق معمّق على شخص، تنجّم تطلب عن طريق المحكمة تفاصيل الأموال الي دخلت و خرجت من هالحسابات، و النّاس الي تخاف من القباضة، حتى كان جبدو فلوسهم اليوم، ما عندهم فين يهربو، اذا يتسكّر عليهم منداف الرقابة الجبائيّة المعمقة، فمصالح الجباية من حقهم يعرفو شنوّا الي تعدّى في حساباتهم في ال5 سنين الي فاتو حتى لو اغلقوا هذه الحسابات، هذا ثانيا... ثالثا، و هذا الأهمّ، حسب راينا، ديجا الي يحبّو يهربو من البنوك هربو، خاطر المعدّل اليومي لرصيد تسليف البنك المركزي للبنوك التّونسية (و الي قد ما يكبر قد ما معناها الفلوس قاعدة تدور لبرّا من البنوك كيما حكينا في مقال 7 سبتمبر) تعدّى من 230 مليار عام 2010، الى ... 6296 مليار في 2016.... بالفلّاقي، احنا ديجا عندنا مشكل سيولة و هروب الى الكاش، و موش هالإجراء هو الي باش يغيّرها... و لمّا نغزرو من الجهة الأخرى للخطايا المفروضة على الشّركات الي تتعامل بالكاش في مبالغ اكثر من 5 الاف دينار، و للمخاطر الي ترافق تخبية الفلوس خارج البنك، فما عندهم فين يهربو يا توانسة، مصيرهم يرجعو للبنوك ما عندهمش حل آخر
افضل الإصلاحات، تنتجها الأزمات، نعيش ازمة سيولة بنكيّة؟ اوكي، الأفضل ان نصلح انفسنا نهائيّا، و لو فمّا مزيد هروب نحو الكاش، ثمن ندفعه نهائيّا و نبداو على أسس صحيحة
تعقيب :
باش نصدم البعض منكم ممكن ، لكني ما فقدتش الأمل في بلادي، ما نهزش يديا، و نغزر لكل حدث وحدو، مهما كان الي يصير اليوم، مازال فما غدوا، و باقي عندنا موعد مصيري نهار 29 و 30 نوفمبر الجايين، و مازلت نتمنى عليكم ترافقوني في العريضة هذي :
السلام عليكم يا توانسة
http://www.aredaonline.com/deux_semaines_pour_la_tunisie#form |
صباح النور،
ديجا 129 تونسي يشاركوني نفس الفكرة 😊، شكرا... إنشاء الله بكم و بالأوخيّان الي يلتحقو و يشاركونا الضغط، نكونو عملنا أضعف الإيمان لبلادنا :)
نهاركم زين يا توانسة
http://www.aredaonline.com/deux_semaines_pour_la_tunisie#form |
ضيف توا على الحوار التونسي، حول موضوع عجز الصناديق الاجتماعية :
* راهي الامتيازات متاع اعوان مؤسسات الضمان الإجتماعي حكاية تافهة، خلينا نركزو في المهم،
* ما تخافوش من حكاية عدم سداد جراحات التقاعد يا توانسة، تي حاست باصت، الدولة تتدخل...
مشهد يلخص عقلية كاملة، عباد ماشي في بالها الدولة خزانة ما توفاش، هو في الواقع يقصد، هاوكا الناس و الشركات يكلتو ليل و نهار و يخلصو في الضرائب، توا ناخذو من هاك الضرائب و انقصو من مصروف اخر، و إلا توا الدولة تزيد تتسلف على ظهر ضرائب الأعوام القادمة |
طلب لو تتكرمو، بارتاج و دخول للرابط و إمضاء العريضة، هي طلب بسيط لسياسيينا و منظماتنا الاجتماعية أنها تبعد عالعرك و الاتهامات المتبادلة و التحريض لمدة أسبوعين فقط،وقت الي عندنا ضيوف مؤتمر الاستثمار، فقط أسبوعين هدنة من العرك و التحريض، فقط أسبوعين اتحاد من أجل صورة بلادنا قدام العالم، مبعد كل حد يرجع يضغط و يطالب بحقو و يدافع على وجهة نظرو بكل حرية و ديمقراطية، فقط نحافظو على صورة بلادنا لأسبوعين حتى نتجاوزو بسلام أهم مؤتمر ينجم يصير في العقد الحالي |
حسب موقع موزاييك، لجنة المالية تسقط فصل الضريبة على المسابح...
5 نواب ضد، و 9 احتفظوا بأصواتهم، 0 مع
ملاحظة:
لمن تهكّم على الفصل : هذه الضريبة موجودة في العديد من الدول المتقدمة، في اسبانيا مثلا وزارة المالية تستعمل في درون لاكتشاف المسابح التي لم يتم التصريح بوجودها، و الضريبة هذي لو تعملت السنا في تونس، كانت تكون خطوة في الاتجاه الصحيح لأننا حاليا غير قادرين على فرض ضريبة على الثروة لانعدام المعلومات الكافية حول أملاك المواطنين
ملاحظة اخرى:
و ديما في موقع موزاييك، المديرة العامة للدراسات والتشريع الجبائي بوزارة المالية وضحت لأعضاء اللجنة، انو حسب آخر تعداد للسكان و السكنى، فما في تونس 30 الف مسكن فيهم مسبح... يعني 30 مليون دينار كانت تنجم تدخل لميزانية الشعب التونسي قبل إسقاط الفصل
.
.
حسب موقع expresse fm أعضاء اللجنة قرروا تأجيل النظر في الفصول 31 (الطابع الجبائي للمحامين) و 32 ( وضع المعرف الجبائي على وصفات الاطباء)... و يبدو انو فما مقترح لإعفاء المحامين و الأطباء الشبان من الضرائب لفترة 3 أو 5 سنوات...
ملاحظة :
فعلا، المحامين و الأطباء الشبان يلقاو صعوبات مادية في بداياتهم، و برشا يشهقو ما يلحقو، لكن شبيهم المهندسين المعماريين الشبان و العدول الشبان و الخبراء المحاسبين الشبان ما يتمتعوش بنفس الإجراء ؟ برا نقولو المهن الحرة الكل نمتعوهم بالإعفاء من الضرائب في بداياتهم، لكن شبيهم التجار الشبان الي يبداو تجارتهم و الحرفيين الشبان الي يبداو مهنتهم و غيرهم الشبان الي في بداياتهم (بالطبيعة نحكي على الأشخاص الطبيعيين و موش الشركات) |
السلام
انتخاب ترامب و تراجع أسواق المال و الأعمال في العالم و سعر النفط مقابل ارتفاع أسعار الذهب.
الحاجة الي لازم الناس الكل تفهمها انو المال و الأعمال في العالم مبني أساسا على الاستقرار العالمي، و خاصة على توقعات مستقبلية، أي سعر اليوم فيه جانب كبير من تقدير المستثمرين و الخبراء للتطور المستقبلي، و الظلام و المجهول و عدم وضوح الرؤية في المستقبل هو عدو التوقعات الإحصائية و و بالتبعيّة عدو الاستثمار و المال الأعمال..
لما المستثمرين يخافو من المستقبل، و إلا عندهم شك و الا ما يعرفوش شنوا باش يصير، آليا ماذا بيهم يبيعو الأسهم الي عندهم خاطر بالنسبة ليهم فما شك في أرباح الشركات مستقبلا اذا الأمور تتعكّر بسبب السياسة الدولية لترامب الي لحد الآن حد ماهو فاهمها لشنوا باش تأدي، و لما برشا مستثمرين يحبو يبيعو الأسهم متاعهم، يكثر عرض الأسهم للبيع و يقل طلب الناس إلي تحب تشري و تستثمر، و الأسهم كيفهم كيف أي سلعة، لما يكثر العرض و يقل الطلب، سعر السلعة يطيح، و في حالتنا سعر الأسهم طاح، و لما سعر أسهم مجموعة كبيرة من الشركات يطيح، يظهر الشي هذا في مؤشر البورصات العالمية (مؤشر يعبر على التوجه العام للأسهم في السوق هذيكا، إذا يطلع، معناها أسعار الأسهم في الطالع، و إذا يطيح معناها العكس)، و بعد انتخاب ترامب، مؤشر سوق باريس، طاح ب 2.85% و فرانكفورت ب 4% و طوكيو 5.36% و نيويورك (2) ب 4.14% و ب 3.84% و المكسيك ب12%.... هذا الكل في ال4 سوايع بعد ظهور خبر انتخاب ترامب... باش تفهمو انو فما حالة هلع بين المستثمرين في العالم، لازم تعرفو انو في الأيام العادية الي ما فيها حتى حدث، المؤشرات هذي الكل ما تطلع و تهبط إلا بين 0 و 1% خلال يوم كامل...
الحاجة الثانية هي انهيار أسعار البترول، سعر برميل البرنت في الطلبيات الي يقع إيصالها للحرفاء في ديسمبر الجاي، طاح ب 3.6% في 4 سوايع زادا، و هوني، كيف كيف السبب هو جهل شنوا باش يصير في المستقبل، و الجهل بالمستقبل معناه جزئيا انو ممكن تصير حوائج خايبة، و الاقتصاد العالمي يتعطل، و لما الاقتصاد العالمي يتعطل ينقص الطلب على الطاقة و ينقص الطلب البترول، و كيف كيف لما الطلب على البترول ينقص، مقابل عرض ما تغيرش، سعر البرميل يطيح
الحاجة الثالثة هي اشتعال سعر الذهب في الأسواق العالمية، طبيعي، لما باقي الاستثمارات تكون مجهولة النتيجة، الناس إلي عندها فلوس، تبيع كل شي (تذكرو انو قلنا لفوق كونو أسعار الأسهم تراجعت بسبب بيع مكثف) و تشري الذهب، خاطرو قيمة ثابتة و مضمونة... و سعر ال"اونس" ذهب (28,35 غرام) طلع في 4 سوايع من 1268.30 دولار إلى 1337.38 دولار أي حوالي 5.4% في 4 سوايع
الحاجة الرابعة، هي سعر صرف الدولار، تذكرو ديما القاعدة: المجهول في الاقتصاد يساوي الهروب، المستثمرين الي عندهم دولارات يهربو للعملات الأخرى خاطر ما يعرفوش شنوا السياسة النقدية الي ممكن يعملها ترامب، و كي نقولو يهربو للعملات الاخرى، معناها يبيعو دولاراتهم مقابل اليان و الأورو اساسا، يعني عرضالدولار للبيع كثر، و تفاهمنا انو الحاجة الي يطلع العرض متاعها، سومها يطيح، و الدولار في 4 سوايع خسر 1.5% من قيمتو قدام الاورو، و 2.65% قدام اليان الياباني... فما عملة أخرى خسرت برشا، هي البيزوس المكسيكي، الي خسر 8% مقابل الدولار بسبب أولا ارتباط الاقتصاد المكسيكي بسياسة الجوار الأمريكية...
باهي، توا اسمعوني، مبدئيا، هذا أمر يصير ديما في الأعوام الأخيرة كل ما فما حدث كبير في العالم، قبل الشيء هذا ما كانش، لكن السرعة الرهيبة الي بلغتها وسائل الاتصال العالمية و خاصة سرعة إبرام العقود العالمية عبر الوسائل الإلكترونية، خلا الأسواق العالمية تستجيب فوريا للأحداث العالمية، حسب رأيي المتواضع، ترامب مهما كانت شطحاته، فما حوائج ما ينجمش يخرج عليها، و الهلع الفوري متاع أسواق المال العالمية، هو هلع فوري، مصيرو يتراجع في آخر اليوم و غدوا، لما تتواتر تصريحات مطمئنة من ترامب يبدو (تذكرو انو شكر كلينتون اليوم بعد ما نهارين لتأليف كان يتوعد فيها بالحبس) و من رئيس صندوق الاحتياط الفدرالي الأمريكي و ووزير الخزانة الأمريكي. .. |
لمن يتكرم بالاستماع، غدا، على الاذاعة الوطنية، من الساعة 14h الى الساعة 15h أنزل ضيفا على برنامج برّ الأمان لصاحبته الأخت شيماء بوهلال رئيسة جمعية بوصلة للحديث حول الميزانية و قانون المالية |
صباح النور و الأمل في رجال تونس
عمر منصور والي تونس ينفذ قرارات هدم المحلات المخالفة في البحيرة 2
برا يرحم الأمِّيمة الي جاباتك... إنفاذ القانون على الجميع مهما كان موقعهم الاجتماعي هو أول ركائز الرخاء الاقتصادي للشعوب
نهاركم أمل و غدوا خير بإذن الله |
القدم الي يعرفو الصفحة، يعرفو أنها تتحول لصفحة حربية كل ما تتعرض بلادي لعملية إرهابية غادرة، لذا، نستسمحكم كالعادة في هذا النص خارج الموضوع :
سعيد الغزلاني الله يرحمو شهيد بإذن الله، امّيمتو ربي يصبرها و فضلها عظيم على 11 مليون تونسي كيفها كيف باقي أمهات شهداء الأمن و الجيش في هذه الحرب القذرة التي فُرِضت على الشعب التونسي...
سؤالي لحكام تونس، هو حول خوه الكبير، الخو الي بحرارة الدم قاوم أكثر من 20 إرهابي ببندقية صيد، الي يتكلم و وجهو عاري، الي مازال ساكن غادي اليوم و غدوا، بلادو باش تخليه وحدو؟ هذا انسان مهدد في بلادو من عدو خارجي و طالب بلادو تدافع عليه، باش تخليوه وحدو؟ |
7 نوفمبر، التحول المبارك
ستاتي قابلتو برشا مرات على فايسبوك، و الي يبارتاجيو فيه، يحبو يقنعونا بعبقرية بن علي الاقتصادية، الستاتي هو سؤال في شكل اعجاز علمي، و يقول :
"فهمونا كيفاش بن علي كان يسير في تونس 23 سنة بدون قروض"
هكا؟؟؟ بدون قروض؟؟؟
بن علي يا توانسة، كي ركب على تونس لقاها مسالة قي 4 الاف مليار، في 23 سنة، تسلف قرابة 66 الف مليار، خلص منهم 45 الف مليار، و في 31 ديسمبر 2010 خلانا مسالين في 25 الف مليار، مهما كانت اهمية انجازاتو الاقتصادية... صحيح تونس بعد 5 سنين من الثورة صبحت مسالة في 45 الف مليار، لكن بعد الثورة، التوانسة الكل قالو شنوا ناقصهم، و الخور الكل ظهر لعد الثورة، و بان انو لوبانة السماء صافية و العصافير تزقزق متاع اخبار الثمنية، هي كذبة قذرة
حسب تقرير البنك الدولي المعنون "تونس الثورة التي لم تكتمل"، بن علي يا توانسة، كان هو و عايلتو عندهم 210 شركة، و هال210 شركة كانوا يستأثرو ب21% من الارباح الصافية لل 600 الف شركة الموجودين في تونس، كي نقولو 21% من الأرباح الصافية، نحكيو على الفلوس الي تمشي لجيب أصحاب هذه الشركات، و الفلوس هذي بلغت 233 مليون دولار عام 2010 مثلا... دونك هالشركات الي تمثل 0,35% من عدد الشركات في تونس، كانت تستأثر ب 21% من الأرباح الصافية متاع كل شركات تونس، لكن مساهمة هذه الشركات في الإنتاج الوطني ما كانتش تفوت 3,20% و مساهمتها في التشغيل ما كانتش تفوت 0,80%
بن علي يا توانسة كان قامع البطال حتى باش يتجرأ و يقول راني بطال فديت،ما يخليهش، تصورو بشر بدنو يوجع فيه، و ممنوع عليه مجرد يقول "اي"
بن علي يا توانسة باع 35% من راس مال اتصالات تونس ب3 الاف مليار، و قتها حتى حد ما فهم كيفاش الصفقة مشات لاتصالات الإمارات، الهدف كان البحث عن شريك استراتيجي، نستفادو من خبرتو باش يقوي في القدرة التكنولوجية و العملياتية لاتصالات تونس، كيفاش الصفقة مشات لاتصالات الإمارات رغم انو العملاق France Télécom شارك فيها بدوره، و رغم انو الأنباء تقول انو العروض الاثنين ما كانوش بعاد على بعضهم، شنية الخبرة متاع اتصالات الامارات؟ علاش هوما خذاو الصفقة؟ الله أعلم....
حسب تقرير البنك الدولي المعنون "تونس الثورة التي لم تكتمل"، بن علي يا توانسة كان اي قطاع بخدمو فيه شركاتو و شركات عايلتو، يخرج فانون يمنع المستثمرين الاجانب انهم يستثمرو فيه، و يخرج قانون اخر يفرض الترخيص على اي مستثمر تونسي يحب يستثمر في القطاع هذاكا...
توزيع الثروة؟ تعرفو اش معناها توزيع الثروة يا توانسة؟ معناها كمية الضرائب الي نجمعوها من عند المواطنين و الشركات و كيفاش نصرفو هاك الضرائب، يا توانسة، عمركمش سمعتو قبل 2011 نقاش وطني حول قانون المالية؟ مستحيل، كل شي كان يتعمل في مكاتب مغلقة، و يخرج قانون المالية في الرائد الرسمي، و يا توانسة، يالي تحسو بشوية حنين لما قبل 2011، للنظام و النظافة، صدقوني توزيع الثروة كان غير عادل بين الجهات خاصة و بين الطبقات الاجتماعية عموما، عدم التوازن هذا كان باش يأدي للانفجار عاجلا أم آجلا، كان ما صارتش عام 2011 راهي صارت بعدها، السلطة المطلقة مفسدة مطلقة، و مادام فما فساد، مادام فما ناس تحس بالظلم في ظروف عيشها، مادام التعايش مستحيل، يعني طريقة النظام في تسيير البلاد كانت هي السبب في انهيار النظام، و الأمان و التحضر الي مفروض بالعصا، مستحيل يدوم...
توا، رغم كل مآسينا، على الأقل ربحنا حاجة: النظر لحقيقتنا في المرآة، شفنا تكركيرنا في الخدمة، شفنا كل حد يعمل على زي راسو، شفنا جشع المجموعات النقابية و المهنية، المهم شفنا و فقنا بالخور الي فينا، و أول مراحل العلاج، هي التشخيص، احنا الشعب العربي الوحيد الي قاعد ينظر لحقيقتو و يحكي على المشاكل متاعو بعيدا عن السلاح و الخراب، و بإذن الله نلقاو حلول، و نقدمو
مادمنا صامدين ضد الارهاب، فمهما يصير في تونس على المستوى الاقتصادي، ديما مستقبلها يبقى افضل بالف مرة من مستقبلها مع بن علي
نهاركم زين يا توانسة |
في إطار الوعد الي قطعناه على أرواحنا بمتابعة نقاشات إجراءات قانون المالية 2017، صحيفة tunisie-telegraphe سهلت علينا الأمر و حطت النقاشات بأسماء النواب... نخليكم تحكمو في أول نقطة من قانون المالية تتذكر النقاشات حولها في الإعلام : المحامين...
لكم التعليق |
نصيحة ليوسف الشاهد و حكومته : إياكم و التراجع عن أي حرف في إجراءات قانون المالية، أي تراجع أمام اتحاد الشغل أو الأعراف أو منظمات المهن الحرة، معناه تعفين نهائي لمستقبل البلاد، و تراجع بمليمتر أمام إحدى المنظمات معناه تراجع أمام الجميع.... و عدم تمرير إجراءات قانون المالية 2017 مهما كانت موجعة، معناه إجراءات أمر بكثير في الأعوام الموالية... لذا إما تتحملوا مسؤوليتكم لآخر لحظة و بشجاعة، و إما قدموا استقالتكم جماعيا لأنكم ستصبحون ذوو صفر مصداقية أمام الشعب التونسي و انا شخصيا كمواطن بسيط لن أئتمنكم بعد ذلك على مستقبل بلادي، لذا اتركوا ائتلاف الأحزاب الحاكمة يواجه الفوضى بعد أن رفضوا جميعا دعمكم، لان مواصلة جبن الحكومات الفارطة أمام تغوّل المجموعات المهنية هو خيانة لتونس |
كنت نسمع في السيدة النائبة صابرين قوبنطيني في إعادة على الحوار التونسي، حول موضوع محافظ البنك المركزي و خسارة سعر الصرف... صراحة، استنتاجي هو نفس استنتاجي الاول، حل الصرة تلقى خيط، حكاية عالحيط ما فما منها شي، الي يحب يفهم تفاصيل الموضوع يهبط شوية في الصفحة:
https://m.facebook.com/story.php?story_fbid=1194455013979111&id=133076093450347
الخلاصة : زوبعة في فنجان و من حق محافظ البنك المركزي يرفع قضية.. |
الإشهار هو من أهم عمليات التسويق، و العبقرية في الإشهار تعمل دائما الفارق بين مبيعات شركة و أخرى،
الاشهار هو عملية تلعب على نمط التفكير البشري، تعرف شنوا الي يشد الناس، شنية الألوان الي تجذب الانتباه اكثر، شنية العبارات الي تأثر اكثر، حتى في الصورة، أماكن تواجد الألوان و العبارات عندها اهمية، و تتعمل على أساس بحوث علمية حول ردود أفعال العقل البشري... الخلاصة هي عملية قانونية للتأثير على قرار الناس إلي تشري، هي عملية قانونية مادام المستهلك يعرف انها اشهار، و هو وقتها حر اذا يحب يتبعها، و ينجم يتبعها و هو يعرف أنها اشهار و رغم ذلك يتعرض لتأثير الرسائل الي في العملية الاشهارية، و هذا أمر عادي... لكن الي موش عادي، هو الي قاعد يصير في بعض برامجنا الإذاعية و التلفزية، يكون المذيع يحكي عادي، و فجأة يصبح يمجّد في ماركة أو منتوج، و يتعدى الموضوع موش في شكل اشهار، لكن في شكل خبر او موضوع تابع البرنامج، و هذا تعدي صارخ على حقوق المستهلك التونسي؛ و مستحيل يتقبل في دول متقدمة و لو كانت في قمة الرأسمالية خاطر غادي يحترموا المواطن و ما يلعبوش بعقلو، و في أي اشهار يكون المواطن على علم انو الشركة صاحبة الماركة أو المنتوج هي الي تمجّد في روحها... في بلادنا، و في الحالات الي حكيت عليها (اساسا سمعت حالتين : شلة امين على موزاييك، و لاباس على الحوار التونسي توا) المستهلك ما يعرفش انو العملية هي اشهار مدفوع الاجر، بل يتعدى الشيء كإنو معلومة أو حقيقة أو رأي شخصي نابع من تجربة المقدم... و هذا راهو تعدي على قانون الأسعار و المنافسة التونسي، راهو خداع للمستهلك، غريبة كيفاش الشي متعدي نورمال و حد ما تقلق منو :( |
اقتراح على الحكومة و المعارضة اتحاد الشغل و اتحاد الأعراف و منظمات المهن الحرة :
ماذا لو تتحدوا في مطلب جديد يضاف في فصل من فصول قانون المالية 2017 :
اضافة للتصريح السنوي على الدخل، فرض تصريح سنوي بالأملاك على كل مواطن تونسي بالغ، التصريح يودع يوم 31 ديسمبر من كل سنة على الاقصى، و في حال مراقبة جبائية و اكتشاف ملك غير مصرح به، فإنه يذهب مباشرة الى خزينة الشعب التونسي، لا خطية لا حبس، الملك غير المصرح به، ينتزع و يصبح من أملاك الشعب التونسي
وقتها الي يخدم مخو و ما يصرحش بحقيقة مداخيلو باش ما يخلصش عليها ضرائب، تصريح املاكو يفضحو، و وقتها بالحق انجمو نبداو نخممو في ضريبة على الثروة، و انجمو نفيقو بالمستثري خارج القانون سواء موظف أو أي مهنة أخرى... و حتى هاك المواطن الي لاعب فيها زوالي و يخدم في مخو و ما يصرحش ببعض مداخيلو، باش يتشد بالكمشة لما يعمل تصريح سنوي بالاملتك |
تذكير
الأجور الي اتحاد الشغل كان رافض زيادتهم من 2017 الى 2019، و اليوم صبح رافض تأجيل زيادتهم من 2017 إلى 2018 برك، ماهياش زيادة لأجور كل الطبقة الشغيلة في تونس، لا هي أجور موظفي الوزارات و الإدارات العمومية فقط(حتى الشركات العمومية موش داخلة)، يعني الأجور الي تخلص من ميزانية الدولة، يعني من الضرائب و الأداءات الي يخلصها كامل الشعب التونسي مواطنين و شركات أو من الديون الي تتسلفها الحكومة و كيف كيف باش يخلصها كامل الشعب التونسي مواطنين و شركات عبر الضرائب... و موظفي الوزارات و الإدارات العمومية يمثلو أقل من 20% من اليد العاملة في تونس، و هوما أكثر عمال متمتعين بكل حقوقهم في تونس، وقت عملهم قانوني، عطلهم مضمونة، تغطيتهم الاجتماعية و الصحية مضمونة، عندهم عمل قار يمكنهم بسهولة من الحصول على القروض البنكية (على خلاف ال80% البقية الي في القطاع الخاص)، هوما العمال الوحيدين في تونس الي معدل زيادتهم السنوية من 2011 لتوا أكبر من معدل التضخم السنوي... يبقى الحكم على مردوديتهم و خدمتهم للمواطن كل يوم، من حكم الشعب التونسي...
فوالا، هذي هي الوضعية الي اتحاد الشغل رافض بسببها إجراءات ميزانية تونس في 2017، و بالطبيعة الي باش يقلقهم الكلام هذا، باش يقولو نفس كلام كل المجموعات المهنية التونسية، ابداو بالآخرين |
بدون تعليق😠😠 |
السلام عليكم يا توانسة
3 مغالطات في ما يتعلّق برفع السّرّ البنكي...
المغالطة الأولى :
"رفع السّرّ البنكي معناها أي واحد ينجّم يشوف حساب أي واحد"... هذا كذب او جهل، و الأولى اتعس من الثّانية حسب راينا...
هاو الفصل 37 لقانون الماليّة 2017 آش يقول حرفيّا: "على البنوك والمؤسسات المالية، بما في ذلك البنوك والمؤسسات المالية غير المقيمة، وشركات التصرف في ... أن تقدم لمصالح الجباية كلما طلبت منها كتابيا ذلك، أرقام الحسابات التي فتحتها المطالب بالأداء لديها باسمه ولحسابه أو لحساب الغير أو فتحها الغير لحساب المطالب بالأداء ونسخا من الكشوفات المتعلقة بها، في أجل أقصاه 10 أيام من تاريخ الطلب".
اقراو مليح يا توانسة، لشكون تقدّم؟ لمصـــــالح الجباية، موش لمن هبّ و دبّ كيما يحبّو يقنعونا أعداء رفع السّرّ البنكي.... و النّاس الي تخدم في إدارة الرّقابة الجبائيّة محلّفين و يتعاقبو بالسّجن عند افشاء الاسرار الي يطّلعو عليها... و التّشكيك فيهم كيفو كي التّشكيك في البنكاجي، و كيفو كي التّشكيك في السفارات الي يعطيو فيها في كشف حساباتهم 3 اشهر باش يأخذو فيزا، و كيفو كي التّشكيك في شركات البيع بالتّقسيط الي يعطيو فيها في كشف حساباتهم 3 اشهر باش يأخذو قضياتهم، ، و كيفو كي التّشكيك في شركات اللّيزنغ الي يعطيو فيها في كشف حساباتهم 3 اشهر باش يأخذو كراهبهم ... الحاصل، اطّلاع مصالح الجباية على كلّ العمليّات البنكيّة للمطالبين بالجباية هو امر معمول بيه في كلّ الدّول المتحضرة، و في انغلترا، مصالح الجباية عندها إمكانية السّحب من الحساب مباشرة اذا تلاحظ تلاعب، لذا منع مصالح الجباية و البوبلي الي قايم على الحكاية في تونس، هو بدعة تونسيّة تونسيّة... و طبعا، أي اصلاح كيما هذا، باش يجابه بالخرافة متاع ابدأ بمحاسبة الفاسدين الاخرين... زايد الحديث
المغالطة الثّانية:
"السرّ البنكي مرفوع ديجا من قبل، و زايد يعملولنا في هالزوبعة"... هذا كذب او جهل، و الأولى اتعس من الثّانية حسب راينا...
رفع السرّ البنكي و المالي عموما، موجود حاليّا في الفصل 17 من مجلّة الحقوق و الإجراءات الجبائيّة، و موجود بزوز اشكال:
· أوّلا، إدارة الجباية من حقها بمراسلة عاديّة الحصول على ارقام حسابات المطالبين بالجباية المفتوحة لدى البنوك، او ارقام الحسابات التي تمّ فتحها و غلقها، و ذلك خلال فترة التقادم الجبائي (بين 4 و 5 سنوات)... هوني من حقها بمجرّد مراسلة تعرف ارقام الحسابات و أصحاب الحسابات، لكن ما تعرفش شنوا الأموال الي دخلت او خرجت من الحسابات
· ثانيا، مصالح الجباية ما ينجّمو يعرفو شنوا الأموال الي دخلت او خرجت من الحسابات، الّا أوّلا ما تثبت انّو المطالب بالجباية ما اعطاهاش كشوف هالحسابات، و ثانيا تكون تعملّو في تدقيق في تدقيق معمّق، و ثالثا تجيب امر قرار من المحكمة....
شفتو المرّاجة باش مصالح الجباية تعرف شنيّة الأموال الي تعدّات في حسابات المطالب بالجباية؟؟؟ ارجعو اقراو المقال الي قبل هذايا باش تفهمو علاش هذا التسهيل الإضافي في حصول مصالح الجباية على كشوف الحسابات
المغالطة الثّالثة:
رفع السرّ البنكي سيؤدّي لهروب الأموال من البنوك و تفاقم ازمة السّيولة متاع البلاد (سبق حكينا على الموضوع بالتفصيل في مقال تغيير العملة التّونسية بتاريخ 7 سبتمبر)...
هذي تنجمو تقولو، موش مغالطة، لكن كلمة حقّ اريد بها باطل، حكاية رفع السّرّ البنكي أمام صلاحيّات مصالح الجباية ما اتطرحتش بعد الثّورة راهي، الموضوع عندو اكثر من 10 سنوات و إطارات وزارة الماليّة و مصالح الرّقابة يحبّو يعدّيوه، لكن كلّ مرّة يطيح في الماء، و ديما بنفس العذر: هروب الأموال من البنوك و شحّ السيولة في البلاد... أيه حتى لوقتاش؟؟؟ موش نحبّو شفافيّة و مقاومة فساد و تدعيم موارد الميزانيّة؟ ديما باش نقعدو هاربين من الحق خاطر فمّا شكون شادد علينا السماء لا اتطيح؟؟؟ هذا اوّلا... ثانيا، ديجا كيما حكيتلكم لفوق، منذ 2014، مصالح الجباية من حقهم بمجرد مراسلة معرفة ارقام حسابات كل شخص و وقتاش حلّهم و وقتاش سكّرهم في ال5 سنين الي فاتو، و لمّا تعمل تدقيق معمّق على شخص، تنجّم تطلب عن طريق المحكمة تفاصيل الأموال الي دخلت و خرجت من هالحسابات، و النّاس الي تخاف من القباضة، حتى كان جبدو فلوسهم اليوم، ما عندهم فين يهربو، اذا يتسكّر عليهم منداف الرقابة الجبائيّة المعمقة، فمصالح الجباية من حقهم يعرفو شنوّا الي تعدّى في حساباتهم في ال5 سنين الي فاتو حتى لو اغلقوا هذه الحسابات، هذا ثانيا... ثالثا، و هذا الأهمّ، حسب راينا، ديجا الي يحبّو يهربو من البنوك هربو، خاطر المعدّل اليومي لرصيد تسليف البنك المركزي للبنوك التّونسية (و الي قد ما يكبر قد ما معناها الفلوس قاعدة تدور لبرّا من البنوك كيما حكينا في مقال 7 سبتمبر) تعدّى من 230 مليار عام 2010، الى ... 6296 مليار في 2016.... بالفلّاقي، احنا ديجا عندنا مشكل سيولة و هروب الى الكاش، و موش هالإجراء هو الي باش يغيّرها... و لمّا نغزرو من الجهة الأخرى للخطايا المفروضة على الشّركات الي تتعامل بالكاش في مبالغ اكثر من 5 الاف دينار، و للمخاطر الي ترافق تخبية الفلوس خارج البنك، فما عندهم فين يهربو يا توانسة، مصيرهم يرجعو للبنوك ما عندهمش حل آخر
افضل الإصلاحات، تنتجها الأزمات، نعيش ازمة سيولة بنكيّة؟ اوكي، الأفضل ان نصلح انفسنا نهائيّا، و لو فمّا مزيد هروب نحو الكاش، ثمن ندفعه نهائيّا و نبداو على ساس صحيح، لأنّ التّأجيل بحجج واهية، ليس الا تركا لجرح يتعفّن...
ليلتكم زينة يا توانسة |
يا توانسة نحبّ انّبّهكم لحاجة، برشا نقاشات تهزّ فيكم لحكايات من نوع : "اذا يحبّو يطلعولو املاكو، يطلعوهم، يمشيو لدفتر خانة، يمشيو للبنوك بأمر محكمة، يمشيو للسرفيس دو مين..." يا توانسة راهو الي يقلكم هكّا ما يحبّش مصالح الجباية تخدم...
الإشكالية موش في واحد شدّيناه و نعملولو تدقيق معمّق، اكيد هذاكا مصيرو يتعرف عليه كلّ شي، الإشكالية بالحق هي معرفة شكون لازم نعملولهم تدقيق معمّق... شكون الي كي نركزو معاهم الوسائل البشرية و المادّية القليلة المتوفرة في مصالح الرّقابة، نجيبو منهم اكثر ما يمكن من حق الشّعب التّونسي الي ماكلينو بالتّهرّب... إدارات الجباية في الدّول المتقدّمة، عندها قاعدة معطيات فيها كلّ ما يهمّ المواطن حول حساباتو و املاكو و تعاملاتو من جهة، و تصاريحو من جهة ثانية، و بمقارنة هالمعلومات، و بكلّ سهولة، بضغطة زرّ، تخرّج كلّ النّاس الي مشكوك في تهرّبهم و تركّز معاهم جهودها...
رفع السّرّ البنكي لتوفير المعلومة الآلية حول الأموال الي تمرّ من الحسابات متاع المطالبين بالجباية، امضاء عقود ملكيّة العقارات في القباضات و توفير توفير المعلومة الآليّة حول أصحابها، الطّابع الجبائي للمحامين الي اذا يحبو يسترجعو حقو لازمهم يصرحو بكل أعمالهم الي تفرض عليها هذا الطابع، المعرّف الجبائي على الوصفات الطّبية... هذي بكلها اجراءات موش الهدف منها معرفة الدّخل الحقيقي لشخص معيّن كيما قاعدين يوجهوكم في بعض المنابر، لا لا... الحكايات هذي هي كلّها طرق لتوفير قاعدة بيانات كبرى لإدارة الرّقابة الجبائيّة، و في وسط قاعدة البيانات هذيكا، يتمّ استعمال لوجيسيالات تخرّج بضربة واحدة كلّ من يصرّح بدخل غالط لنهب حق الشّعب التّونسي من الضرائب... و الي مقلقتهم هالإجراءات يعرفو انّو ماعادش الي يسرق القباضة يتشد بالزهر، و انما في ضربة واحدة الشكارة باش تشدّ الناس الكل كل عام...
الليلة بإذن الله باش نحكيو على جملة من المغالطات التي يقع تداولها حاليا لحذف إجراء رفع السر البنكي |
اخيرا باش نذكركم بحكاية
نذكركم بدوسي بنك لازارد الي كان باش يعاونا في مؤتمر الإستثمار الي عملاتو تونس توا ثلاثة سنين لتالي، و سعر اتعاب بنك لازارد وقتها كات 500 الف اورو يعني حوالي مليار و 200 مليون توانسة بسعر صرف وقتها...
شفتو شنوا صار من بعض النواب في المجلس و صارت حملة رهيبة في الاعلام من طرف بعض النواب و معاهم معاتيه الماصونية و الامبريالية و راس المال المتوحّش الي طامع في تونس و يتآمر يحب يغرّقها، و السبب كان انو الاتفاق مع بنك لازارد كان دون طلب عروض.... بينما بنك لازارد هو اكثر بنك في العالم مختص في مساعدة الدول النامية (الي هي تجري تستنجد بيه) على ايجاد حلول لمشاكل ديونها في اسواق المال العالمية... المفيد بطلت حكاية بنك لازارد...
و مبعد صار طلب عروض و ربح فيه مجمع بنك أرجيل و معاه زوز شركات توانسة، و الحكاية طلعتلنا المرة هذي ب.... 3 مليارات و 862 مليون....
نذكركم زادا بحكاية الفريب، الي قامت عليه القيامة شعبيا و اعلاميا دوب ما الحكومة حلت الدوسي، بينما في الواقع آخر تقرير لدائرة الحسابات يحكي على فساد رهيب في القطاع هذا...
حديثنا قياس على بعض الي صاير توا
الخلاصة، نحلو عينينا، راهو اسهل حاجة قاعدة تصير بعد الثورة هي التلاعب بالراي العام باش يطمز عينيه بيديه
ليلتكم زينة و ربي يحفظ بلادنا |
السلام عليكم
على نهج بيغا العظيم : ستتم متابعة مفصلة للمصوتين على كل فصول قانون المالية، و الموافقين على أي تحوير فيهم مع التذكير بمفعول الفصل على حق الشعب التونسي من الضرائب قبل و بعد التحوير، و سيتم التركيز خاصة على فصول مقاومة التهرب الجبائي و ذكر الأحزاب التي قبل نوابها تحوير هذه الفصول (في حال اختلاف التصويت داخل الحزب الواحد سيقع ذكر النواب الموافقين على التحوير بالاسم)... و الأهم سيقع التذكير بمحتوى التصويت و المصوتين في كل المحطات الانتخابية القادمة...
مع التعويل على منظمة بوصلة أن تقوم بمجهود استثنائي هذه المرة في تحيين سريع و فوري لموقعهم بمعلومات التحوير و التصويت و المصوتين |
حسين الديماسي يعطي الزبدة على قناة التاسعة:
"يا ولدي أما تفاوض يهديكم، رانا في اتعس حال، الحكومة لازمها تتجند بكلها للدفاع عن قانون المالية و تطبيقه لأن التراجع عن الإجراءات سيؤدي إلى وضع كارثي" |
تعقيب على المقال السابق
على فكرة موضوع الفصل 55 متاع قانون المالية 2017 الي حكينا عليه قبيلة، راهو تطرح عمناول في قانون المالية 2016، وقتها كوادر وزارة المالية اقترحوا انو البلديات يرسلوا إجباريا نسخة من كل العقود الي يتم تعريف الإمضاء عليها عندهم، إلى القباضات المالية متاع الشعب التونسي... ايه عاد السادة في مجلس النواب وقتها، قالوا لوزارة المالية : "لا كيفاش هكا!!! ما يجيش، تكثرو في الأوراق على القباضات موش معقول، القباضات ما ينجموش، برشا عليهم" ... ايه عاد وقتها سقط الفصل من قانون المالية...
السنا إطارات وزارة المالية عاودو الكرّة بصيغة أخرى... قالوا التعريف بالامضاء لعقود العقارات برك يصير في القباضات...
إنشاء الله الفصل يتعدى السنا |
مساء الخيرات بلادي
ردو بالكم على الفصل 55 من قانون المالية، ركزوا معاه مليح، ركزوا يمشيش ينحِّيُوه في مجلس النواب، هذا من الفصول المهمة جدا لمقاومة التهرب الجبائي، و الخوف انو غياب الزوبعة حوله، يسمح بإمكانية إلغاءه أو تحويره و ما يركز معاه حد...
الفصل هذا يقول، انو التعريف بالإمضاء في عقود بيع و شراء العقارات و الأصول التجارية ( fonds de commerce ) ما عادش يصير في البلدية و إنما حصريا في القباضة المالية...
العملية هذي باش تمكن أولا من فرض إجبارية التسجيل على الناس إلي كانت قبل ما تسجلش في عقاراتها بدوافع مختلفة : أما عمليات بين العائلة، أما الانتظار حتى سقوط حق الدولة بالتقادم، أو إخفاء تنامي الثروة، أو تبييض الأموال بشراء عقارات و أصول تجارية... و الإجراء هذا باش يفرض على البايع و الشاري إعطاء حق الدولة طال الزمان أو قصر...
القباضة بالطريقة هذي، باش يصبح عندها كل العمليات، و لما تصير عملية تدقيق على حد، ما عادش ترسي في مجهود جبار و وقت و ناس تخدم لحصر الثروة، كل شي في السيستام، و يكفي ضغطة زر باش يخرج كل شي...
ليلتكم زينة
مع تحياتي للصباح الأسبوعي إلي ركزت على الموضوع هذا في مقال ليها اليوم |
كيفاش بعض المواقع الصحفية تستعمل عناوين غالطة فقط باش تعمل الBuzz ... أثر العناوين على نفسية الناس؟ آخر اهتماماتهم، أثر العنوان على مستثمر عربي يخمم يجي لتونس؟ آخر اهتماماتهم، أثر حتى على صاحب المشروع التونسي الي ما عندوش فهم معمق بالاحصاء؟ آخر اهتماماتهم...المفيد موقعهم لابأس. .. ربي يهدي... تبعوني باش تفهمو الحكاية...
العنوان متاع الموقع هذا يقول : "انحسار مفزع لنسق نمو الانتاج الصناعي ب8%"... أي بشر بعقلو، باش يفهم انو كمية الإنتاج الصناعي في تونس تراجع ب8%...
نبداو بالصحيح الساعة،
المعهد الوطني للاحصاء، يحسب شهريا في مؤشر إسمو مؤشر الإنتاج الصناعي، المؤشر هذا، يعطي فكرة على حقيقة تطور الإنتاج الصناعي بين فترة و فترة، و المؤشر هذا يتحسب بعد معرفة حقيقة إنتاج مجموعة من الشركات الي تنشط في كل قطاعات الصناعة، و يزيدو يدخلو كل المعلومات المتوفرة لدى الإدارة التونسية (وزارات مالية و صناعة و مركز النهوض بالصادرات و دواوين غيرهم من الإدارات...)، و يزيدو يدخلو أرقام التجارة الخارجية متاع قطاع الصناعة، باش في الأخير يعرفو احصائيا كيفاش تطورت كمية الإنتاج الصناعي في بلادنا بين فترة و فترة... باهيييي، المعلومة الي لازم التوانسة يعرفوها، هي أنو مؤشر الإنتاج الصناعي في بلادنا من جانفي 2016 إلى موفى جوان 2016، ما هبط إلا ب 0,3% مقارنة بالفترة من جانفي 2015 إلى جوان 2016... يعني كمية الإنتاج الصناعي، ما طاحت إلا ب 0,3% و موش ب8% كيما يقول عنوان الخبر الي في موقع الصحيفة هذي...
أي و يقول القايل، مالا منين جابو هال8% الي حاطينها في عنوانهم؟ تبعوني باش نفهمو مع بعضنا
المعهد الوطني للاحصاء، يعمل أيضا كل ثلاثية، استبيان enquete حول اوضاع و آفاق الشركات التونسية، و الاستبيان هذا هو عبارة على سبر آراء عينة من أصحاب الشركات، يسألوهم حرفيا : " كيف تقيمون تطور الإنتاج لمؤسستكم خلال الثلاثية الأخيرة و الثلاثية القادمة : 1- تحسن، 2- استقرار، 3- تراجع "
الإشكالية، انو في هذا النوع من الاستبيانات، مؤسسات الإحصاء في تونس و في العالم، ما تقولش راهو فما كذا% جاوبو تحسن، و كذا% استقرار و كذا% تراجع... لا لا، نتيجة هذا النوع من الاستبيانات تكون باحتساب الفرق الايجابي بين النسبة الي يقولو تحسن و النسبة الي يقولو تراجع...
مثلا إذا في الثلاثية الأولى 2016 فما 58% قالوا سيتحسن، و 40% قالوا سيتراجع... فإنو الرصيد الإيجابي هو 18%
و إذا في الثلاثية الثانية 2016، فما 50% قالوا سيتحسن، 40% قالوا سيتراجع... فإنو الرصيد الإيجابي هو 10%..
الحاصل، بالفعل و كيما المثال الي اعطيتهولكم، في آخر استبيان للمعهد الوطني للاحصاء حول الموضوع هذا، نلقاو انو الرصيد الإيجابي متاع توقعات أصحاب الشركات مرّ من 18% إلى 10%... لاحظوا معايا ثلاثة حوايج هوني :
* أولا انو الرصيد ايجابي، يعني ديما أصحاب الشركات الي يتوقعوا ارتفاع في الإنتاج أكثر من الناس إلي يتوقعوا تراجع
* ثانيا، انو الصحيفة عملت الفرق بين الرصيد الإيجابي ب18% و الرصيد الإيجابي ب10%، لقاتو 8%، و قررت بكل عبقرية و رغم انو هذا مجرد سبر آراء، و رغم كونو الي يتوقعوا تحسن أكثر ب10% من الي يتوقعوا تراجع...قررت الصحيفة انو "تراجع مفزع في نسق نمو الإنتاج الصناعي"
*ثالثا و اخيرا، و كيما حكينا الفوق، لو عملو أدنى مجهود و اطلعوا على مؤشر الإنتاج الصناعي، و هذا كيما قلنا هو تقييم فعلي و حقيقي لكمية الإنتاج و ليس سبر آراء، راهم عرفو انو كمية الإنتاج الصناعي ما تراجعت إلا بصفر فاصل ثلاثة في المئة خلال السداسي الأول لسنة 2016، و موش ب8% كاملة كيما حبو يفهمونا بعنوانهم، و انو رغم التراجع ديما خايب، فهو تراجع ب0,3% فقط، يعني تراجع أقل ب27 مرة من النسبة الي في العنوان، و ما ينطبقش عليه توصيف "مرعب" الي حبو يعملو بيه الbuzz...
الخلاصة: ربي يهدي |
معلومة عالطاير:
حسب وزير الشؤون الاجتماعية توا في ميدي شو، أكثر من 4 آلاف موظف في الصناديق الاجتماعية يتمتعوا بالحق في الحصول على جراية التقاعد.. و شدو عندكم يا توانسة: ... التمتع هذا يصير ما غير ما تتقصلهم من شهاريهم المساهمة في منظومة النظام الاجتماعي كيفهم كيف باقي الموظفين و العملة التونسيين في كل القطاعات... هذي موش منحة ماء ب50 دينار كل 3 شهور كيما جماعة الصوناد، أو كمية كيلو واط كل 3 شهور لجماعة الستاغ، أو نقل مجاني لعمال الشركات العمومية للنقل، لا لا، هذي شهاري كاملة تتعطى بلوشي لموظفي الصناديق الاجتماعية دوب ما يخرجو للتقاعد
و السيد الوزير قال حرفيا، انو حتى و لو هالامتياز يُظهر غريب، فهو اتفاق مع النقابة صار في ظروف معينة عام 2011، و ما انّجموش انّحيوه إلا بموافقتها... |
عاد إ في إطار الوحدة الوطنية ما ننساوش الحكومة و سي الشاهد...
يا حكومة وخيتي؟ اش عملتي في إجبارية الcaisse enregistreuse متاع القهاوي و المطاعم؟ عملتي حملات رقابة و غلق لكل من لا يطبقها؟ ماهو قانون زادا و هيبة دولة و ميزاب تهرب؟ عملتي حملات منظمة لإرهاب المتهرببن؟
هاو حكاية لا لازمها قانون جديد لا عرك و لوبيات تعطل، القانون موجود من عمناول يا حكومة، و نوابنا الموقرين اجلوا دخولو حيز التنفيذ من 1 جانفي 2016 إلى 30 جوان 2016، توا يا حكومة، احنا في 23 أكتوبر 2016، بعثتي مراقبين و قوة عامة و الي ما عندوش caisse enregistreuse يتخطى خطية مرعبة و يتسكر؟ و الا كالعادة وقفتي تندبي على هيبة الدولة؟؟؟ |
يا والله أحوال 😃😃😃
نتفرج في اعادة برنامج في نسمة، عاد جايبين هاك الطبيب الي عندو حزب و ديما يحكي عالفساد في القطاع الصحي، والله نسيت أسمو و اسم حزبو، المفيد، السيد قالكم الطبة يقومو بواجبهم الجبائي و الحكايات الكل الي تحكيو فيها غالطة... مازال، ماهو القانون الجديد يفرض على الأطباء انهم يحطو المعرف الجبائي متاعهم على الوصفة، السيد الي عندو مدة ما يحكي كان على مقاومة الفساد و ضرورة الإصلاح، قالكم هذي حكاية فارغة، الطبيب يحط في معرف الكنام، و ما عليها إلا وزارة المالية تتصرف بيه.... السيد يعرف مليح انو ما فما حتى إدارة في تونس عندها ربط للمعرف الجبائي بمعرف الكنام، و انو معرف الكنام ما يمكن إدارة الجباية من حتى معلومة... يعني اقتراح فارغ هدفه الإفراغ، و طارت شعارات مقاومة الفساد و الاصلاح، طارت كيما تطير أي نقطة غبرة، و لما تتمس المصلحة القطاعية و الا المهنية، تصبح المصلحة الوطنية آخر الاهتمامات...
الخلاصة، يا خيبة المسعى فيهم الكل، و الاتعس انو برشا من الصحافيين الي معبيين البلاتوات بصياحهم في كل مرة، المرة هذي سلّو سفيرهم و صبحو بقدرة قادر أعداء لأفكار كوادر وزارة المالية في موضوع المهن الحرة...
حبيت نقلكم يا توانسة، انو النسخة قبل الأولى متاع قانون المالية لا كان فيه لا طابع جبائي للمحامين، لا معرف جبائي على وصفات الطبة.... كانت فيه مجرد فرض لتطبيق قانون الفوترة، الي عمناول قامت عليه القيامة، لكن صار الضغط صار كالعادة، و كوادر وزارة المالية ما لقاو حتى حل لتوفير وضعية رقابة جبائية عادلة على المهن الحرة كيما مفروضة على غيرهم، غير هالحكاية متاع الطابع الجبائي و المعرف الجبائي على الوصفة....
خسارة يا بلادي، قانون المالية في المطلق هو قانون سيء و مناهض للاستثمار، لكن هاك قانون المالية السيء بيدو لما يكون في بلاد كيما تونس 2017، بمشاكلها الاجتماعية و الأمنية و الاقتصادية و الديون و التهريب و التهرب، يصبح القانون الوحيد الممكن، والله لا فما حل آخر، و الي ينظرو بكلهم توا، ينطبق عليهم مبدأ "المتفرج فارس"... و من الاخر و على الآخر ، اتحاد الشغل لازمو يقبل تأجيل زيادة موظفي الإدارات و الوزارات، و اتحاد الأعراف يقبل الضريبة الاضافية، و المهن الحرة يقبلو الإجراءات التي باش تخلي وزارة المالية تثبت انهم يخلصو الضريبة العادية الواجبة عليهم، و إلا رانا باش نزيدو نغرقو في الديون، و الي كان عملانو صعب السنة هذي باش يصبح مرير جدا العام الجاي...
ليلتكم زينة |
بدون تعليق |
عندنا وحدة وطنية من نوع آخر توا:
* اتحاد عمال الوزارات و الادارات: محسوب هال900 مليار زيادة في اجورنا حتى كان اجلوها ما تبدل شي من صعوبات الميزانية، الشهار يدفع الضرائب و كان تلاهيتو في الناس المتهربة خير
* اتحادات المهن الحرة : محسوب، حتى كان احنا دفعنا ماهو باش يتبدل شي في صعوبات الميزانية، كان تلاهيتو بالمهربين و رجال الأعمال خيرلكم
* اتحاد الأعراف : محسوب، حتى كان احنا دفعنا 7.5% زايدة ماهو باش يبدل شي من صعوبات الميزانية، انتوما تعاقبو في الشركات الكبرى المنظمة و تدفع في الواجب عليها، كان تلاهيتو في آلاف الشركات الصغرى خيرلكم
انا نقترح نمشيو نستخلصو ضرائب من شعب المريخ |
اليوم سمعت السيد الفاضل عميد المحامين في ميدي شو، بصراحة إجابات بكلها غير مقنعة بتاتا، في وسط التخميرة دفاعا عن مهنتو (و هذا حقو) قال زادا كلام معناه انو هيثم المكي البارح قال "تفوه على المحامين"... قسما بالله العظيم، البارح سمعت ميدي شو كاملة البارح، قسما بالله العظيم لا فما منها الحكاية... هيثم المكي تحدث بحماسة على ضرورة انو كل المهن تدفع الواجب عليها، و قال انو موش معقول كل واحد يتقوى بمجموعة مهنية على بقية الشعب، و انا بصراحة نحييه على كل كلمة قالها، و نعاود، قسما بالله لا فما منها الحكاية متاع "تفوه على المحامين" الي ذكرها عميد المحامين... ما يلزمش نخرجو من النقاش بالحجة إلى تلفيق التهم الغالطة للناس لاسكاتهم...
تنويه خارج الموضوع: اعتذار من كل الناس إلي بطيت عليها و الا وعدتهم باش نرجعلهم و ما رجعتش اينبوكس، بحذايا الوالد و الوالدة :) نرجعلكم نهار الأحد وعد |
تتذكرو عمناول شنوا الي صار على جباية المهن الحرة؟ كيفاش قامت القيامة كيما السنا على مشروع قانون المالية 2016 في الجانب المتعلق بجباية المهن الحرة؟ هذا مقال هبطناه نهار 10 ديسمبر 2015، بعد ما صارت التفاهمات في المجلس، اقراو العجب |
17 اكتوبر |
حسب اتحاد الشغل و اتحاد الأعراف و منظمات المهن الحرة: هذا هو معنى الوطنية: |
الي يشوف انو يشهق ما يلحق، يشوف مكتب محاسبة و ينتقل للنظام الحقيقي، هاوكا كي باش يطلع خاسر ما يخلصش ضرائب جملة... النظام هذا يمكن من طرح كل المصاريف من قاعدة الضريبة، من الفطور حتى للامورتيسمون متاع الكرهبة و الكراء و الضوء و الماء و إنترنات... يمكنكم زادا من الانخراط في الضمان الاجتماعي اذا تحبو، و الي تدفعوه للضمان الاجتماعي كيف كيف يتنحى من قاعدة الضريبة على الدخل متاعكم، يمكنكم زادا في التصريح الشهري للTVA أنكم ما تصبوش الTVA الكل الي جمعتوها من حرفاءكم، لا، تطرحو منها أي فرنك TVA دفعتوه في مشترياتكم، و تصبو الفارق فقط |
ملاحضة:
للتوضيح و تنسيب الامور، راهو الجدل حول الضريبة الإضافية الاستثنائية ب7.5% على الشركات، ما ينجمش يبرك الشركات و يزيد مصاعبها، لا لا، الضريبة على الشركات، اسمها ضريبة على الأرباح، و هذا معناه، انو الضريبة ما تهم إلا الشركات الي ديجا رابحة، يعني الشركة الي عندها صعوبات و ما ربحتش فلوس، عي شركة غير معنية أساسا بالضريبة...
الضريبة هذي بالنهاية، باش يكون عندها أثر مباشر، على المبلغ متاع الارباح الي يتوزع على المساهمين... يعني الي بالحق باش يتضرر منها مباشرة في 2017 هم المساهمين (يعني أصحاب الشركة) و موش الشركة...
و على فكرة، الضريبة الاستثنائية هذي تمس كل الشركات الرابحة، حتى تلك المعفاة من الضريبة على الأرباح بالقانون الجبائي العادي...
الي يقول انو الضريبة هذي ضرب للاستثمار، نقلو ممكن، لكن المستثمر الي ناوي يعمل شركة في 2017، يعرف انو الشركات قل و ندر تطلع رابحة في الأعوام ال3 الأولى من نشاطها، و يعرف أن هذه الضريبة هي ضريبة استثنائية في 2017 برك، يعني مبدئيا ما تهموش...
الخلاصة بعد ما بدا لكل من المعنيين انو نستعديو في الاتحاد مرة، و المهن الحرة مرة، و رجال الأعمال مرة: والله لا عندنا مشكل مع حد، و لا هدفنا نشوهو حد... لازمكم تفخرو بتونس، والله يا توانسة لازمكم تفخرو بتونس و بثورتكم، خاطر المواضيع هذي، كانت تتجبد قبل، لكنها أولا تتجبد تحت الطاولة و ما يتلاهى بيها حد، و ثانيا تموت في المهد بفضل عمل مختلف اللوبيات... يا توانسة انتم تقريبا الشعب العربي و الأفريقي الوحيد، الي أصبح لرأيه العام موقف من مساهمة كل قطاع و مهنة في الجباية، يا توانسة صحيح بلادنا في ظرف صعبة، لكن صدقوني، سعيد جدا، انو أخيرا الرأي العام التونسي أصبح عندو وزن في رسم الجباية، والله هذا نصر عظيم صدقوني، هذي أولى خطوات التحضر...
الأهم انو اهتمامكم بالضرائب الي باش تجمعهم قباضتكم منكم، ما ياقفش هوني، لازم تركزوا زادة، في كيفاش باش تتصرف، علاش الوزارة الفلانية أكثر من الاخرى، علاش الأجور كذا و موش كذا، علاش الاستثمار كذا، شنية أهم الاستثمارات...
برو ليلتكم زينة :) |
لاحظتوش حاجة؟
احزابنا الي المفروض تجمعنا مهما كان القطاع أو المستوى المادي، خرساء تماما في موضوع مصيري لتونس كيما موضوع الجباية على مختلف القطاعات و المهن و الطبقات... |
غدا على بركة الله و في إطار مساهمتنا في تقوية الوحدة الوطنية متاع الطبقات الكل و القطاعات الكل ضد منشورات الصفحة، باش نهبطو ملاحظة و توضيح لتنسيب الأمور 😂 فيما يتعلق بال7.5% ضريبة استثنائية على ارباح الشركات
تصبحون على وحدة وطنية😂 |
ملاحظة :
تذكير للتنسيب و وضع الأمور في نصابها : المشكلة الحالية بين الحكومة و المهن الحرّة، ما تهمّش بتاتا ضريبة جديدة او اضافية على المهن الحرّة، لا لا، الفصول 31 و 32 من قانون الماليّة 2017 المتعلقين بإجكام استخلاص الضرائب على المهن الحرّة، ما فيه حتى ضريبة جديدة او اضافية على المهن الحرّة، فيهم فقط طرق استخلاص و اجراءات شكليّة جديدة ترى وزارة المالية أنهم باش يمكّنوها من حصر حقيقة مداخيل المهن الحرّة، تماما كيما توّا الشّهّار محصور و مدخولو معروف لوزارة الماليّة و ما ينجّم يخبّي عليها شي..
عمليّا، الفصل 31 يقول انّو على السّادة المحامين ارفاق وثائق رفع القضايا في المحاكم، و العقود الي يحرّروها، و الاستشارات القانونية الي يقومو بيها، بطابع جبائي يتراوح ثمنه بين 20 و 60 دينار.... آما نردّو بالنا، هذه الطوابع في الواقع ما هيّاش ضريبة اضافيّة، لا لا، لمّا السّادة المحامين يقومو بتصريحهم السّنوي للدّخل، و الضّريبة الواجبة عليهم، فأوّل حاجة يعملوها، هي طرح قيمة الطوابع الجبائيّة الي ديجا دفعوها في وسط العام، من الضّريبة الي لازمهم يدفعوها على العام هذاكا، يعني السادة المحامين موش باش يدفعو ضريبة جديدة او اضافيّة، فقط تسبقة يسترجعوها لما يخلصو ضرائبهم في آخر العام... معلومة أخرى نزيدها، الفصل يقول حرفيا انو يُمنع فوترة قيمة الطابع الجبائي للمواطن، يعني يُمنع تحميله للمواطن...
يقول القايل، مالا علاش وزارة الماليّة عملت هكّا؟ لسبب بسيط، هالطّوابع الجبائيّة باش تمكّن وزارة الماليّة من معرفة كلّ القضايا و الاعمال الي يقوم بيها السيّد المحامي، و هكّا تنجّم تثبّت عليه حقيقة الدّخل متاعو
نتعدّاو للفصل 32، كيف كيف ما جاب حتى ضريبة جديدة على السّادة الأطبّاء، الفصل هذا يفرض عليهم انهم يحطّو المعرّف الجبائي على الوصفات متاعهم، فقط لا غير
يقول القايل مالا علاش هالبوبلي الي عاملاتو وزارة الماليّة؟ لسبب بسيط، وجود المعرّف الجبائي باش يتوجد في الوصفة، الي تمشي للكنام و لشركات التّأمين، مبعد يكفي للقباضة انها تطلب من هالمؤسسات الوصفات الي تحمل المعرف الجبائي لأي طبيب باش تنجّم تثبّت عليه حقيقة مداخيلو
ليلتكم زينة يا توانسة
هاي بعد استعداء الاتحاد، نتصور باش ناكل العصا من المهن الحرّة... الله يحسن العاقبة، في انتظار انّو اتحاد الأعراف يقول ما نحبش ضريبة استثنائيّة متاع 7.5 في الميا باش نعملولو حتى هو "ملاحظة :
تذكير للتنسيب و وضع الأمور في نصابها" |
Subsets and Splits
No community queries yet
The top public SQL queries from the community will appear here once available.